Muavviz ge javaabu thakun anehkkaa ves Ithuru suvaalu thakeh\nމިއަދުގެ އަޑުއެހުމުގައި މުއައްވިޒު ހެކިބަސް ދެއްވަނީ --\n4 އޯގަސްޓު 20190ކޮމެންޓް\nރައީސް ޔާމީން މުއައްވިޒާއި ކުރެއްވި ސުވާލުތަކުން އަނެއްކާވެސް މައްސަލައެއް އިތުރު ސުވާލުތަކެއް\nކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ދައުލަތުން ކުރާ ދައުވާގެ މައްސަލާގައި އެންޓި ކޮރަޕްޝަން ކޮމިޝަން (އޭސީސީ)އާ ދައުވާ ރައްދުވާ ރައީސް ޔާމީން ކުރެއްވި ސުވާލުތަކަށް އޭސީސީގެ ރައީސް މުއައްވިޒު ރަޝީދު ދެއްވި ޖަވާބުތަކުން މި މައްސަލައަށް ގިނަ ސުވާލުތަކެއް އުފެދިއްޖެއެވެ.\nމިއަދުގެ އަޑުއެހުމުގައި އޮތީ ދައުލަތުގެ ފަރާތުން ހުށަހެޅި ހެކިންގެ ހެކިބަސް ނެގުމެވެ. އެއީ އޭސީސީގެ ރައީސް މުއައްވިޒު ރަޝީދެވެ. ނަމަވެސް ރައީސް ޔާމީންގެ އެކައުންޓަށް އެއް މިލިއަން ޑޮލަރު އެސްއޯއެފް ނަމަކަށް ކިޔާ ކުންފުންޏަކުން ޖަމާ ކުރިއިރު އަދި އޭރު އޭސީސީން އެ މައްސަލަ ތަހުގީގު ކުރިއިރު އޭނާ ހުންނެވީ އޭސީސީގެ ނާއިބު ރައީސަކަށެވެ.\nމިއަދު ހެނދުނު 10:30ގައި ފެށި މި އަޑުއެހުމުގައި ތަފާތު ގިނަ ވާހަކަތަކެއް ދެފަރާތުންވެސް ދެއްކިއެވެ. ހާއްސަ ގޮތެއްގައި ދައުލަތުން ހުށަހެޅި ހެއްކަށް ދައުލަތުގެ ފަރާތުންވެސް އަދި ދައުވާ ރައްދުވާ ކުރީގެ ރައީސް ޔާމީންގެ ފަރާތްޕުޅުންވެސް ވަނީ ގިނަ ސުވާލުތަކެއް މުއައްވިޒުއާ ކުރައްވާފައެވެ. ނަމަވެސް މުއައްވިޒުގެ ބައެއް ސުވާލުތަކަށް ޖަވާބު ދެއްވީ އެހާ ޔަގީން ކަމާއި އެކުގައެއް ނޫނެވެ.\nދައުލަތުން ކުރެއްވި ސުވާލުތަކަށް ޖަވާބު ދެއްވަމުން މުއައްވިޒު އެންމެ ފުރަތަމަވެސް ވިދާޅުވީ ދައުލަތަށް ލިބެންޖެހޭ ގިނަ ފައިސާ އެސްއޯއެފަށް ޖަމާވިގޮތް އޭސީސީން ތަހުޤީޤު ކުރަމުން ދަނިކޮށް އެސްއޯއެފް ނަމަކަށް ކިޔާ ކުންފުންޏަކުން ރައީސް ޔާމީން އިސްލާމިކް ބޭންކުގައި ހުޅުވާފައިވާ އެކައުންޓަކަށް އެއް މިލިއަން ޑޮލަރު 2015ވަނަ އަހަރުގެ އޮކްޓޯބަރު މަހުގެ ތެރޭގައި ޖަމާވިކަން ތަހުގީގަށް ފާހަގަކުރެވުނު ކަމަށެވެ. އަދި އެ ފައިސާ ޖަމާވެފައި ވަނީ ދެ ފަހަރެއްގެ މަތިން ކަމަށްވެސް މުއައްވިޒު ވިދާޅުވިއެވެ. އޭނާ ވިދާޅުވީ ރައީސް ޔާމީނުގެ އެކައުންޓަށް އެއް މިލިއަން ޑޮލަރު ޖަމާވެފައިވާކަން 2016 ވަނަ އަހަރު އޭސީސީއަށް ޔަގީން ކުރެވުނު ކަމަށެވެ.\nމުއައްވިޒު ވިދާޅުވީ އެކަން ވެރިފައި ކުރުމުގެ ގޮތުން ރައީސް ޔާމީން އެމްއައިބީގައި ހުޅުވާފައިވާ އެކައުންޓުގެ ސްޓޭޓުމަންޓެއް ހޯދަން މަސައްކަތް ކުރި ކަމަށެވެ. މިއަދުގެ އަޑުއެހުމުގައި ދައުލަތުން ވަނީ ރައީސް ޔާމީން އެމްއައިބީގައި ހުޅުވާފައިވާ އެކައުންޓުގެ ސްޓޭޓްމަންޓެއް މުއައްވިޒާއި ހިއްސާ ކުރައްވާ އެއީ ހަމަ އެއް ސްޓޭޓުމަންޓެއްތޯ ޔަގީން ކުރައްވާފައެވެ. އަދި އެ ސްޓޭޓްމަންޓު ޗެކު ކުރުމަށްފަހު މިހާރު އިތުރު ޓްރާންސިކްޝަންތަކެއް ހުރިކަން މުއައްވިޒު ފާހަގަކުރެއްވިއެވެ. ނަމަވެސް ކުރިން ކޮށްފައިވާ ޓްރާންސިކްޝަންތަކުން އެއީ ހަމަ އެ އެކައުންޓުގެ ސްޓޭޓުމަންޓުކަން ޔަގީން ކުރެވޭ ކަމަށް މުއައްވިޒު ވިދާޅުވިއެވެ.\nދައުލަތުން ވަނީ އެ މައްސަލާގައި ރައީސް ޔާމީނާއި އެއްވެސް ސުވާލުތަކެއް ކުރިމަތި ކުރުވިންތޯ އައްސަވާފައެވެ. ޖަވާބުގައި މުއައްވިޒު ވިދާޅުވީ ރައީސް އޮފީހުގައި ބައްދަލުވުމެއް ބޭއްވި ކަމަށެވެ. އަދި އެ ބައްދަލުވުމަށް ވަޑައިގަތީ އެއްވެސް ރެކޯޑް ކުރެވޭ އެއްޗެއް ނުވައްދާ ކަމަށް އޭނާ ވިދާޅުވިއެވެ. އަދި އެކަން އެގޮތަށް ކުރީ އެއީ އެފަދައިން އަމަލު ކޮށްދިނުމަށް އަންގާފައިވުމުން ކަމަށްވެސް މުއައްވިޒު ވިދާޅުވިއެވެ. މުއައްވިޒު ވިދާޅުވީ ވަކި ލެވްލްއެއްގެ ބޭފުޅުންގެ އަރިހަށް ވަޑައިގެން އޭސީސީން ސުވާލު ކުރުމަކީ ގެންގުޅޭ އުސޫލެއް ކަމަށެވެ.\n"އެ ބައްދަލުވުމުގައި އަޅުގަނޑުމެން ސުވާލުތަކެއް ކުރިން، އަދި އެންމެ ރަނގަޅު ގޮތަކީ އެ ފައިސާ ދައުލަތުގެ ބެލުމުގެ ދަށަށް ހަވާލުކުރުން ކަމަށް ދެންނެވިން،" މުއައްވިޒު ވިދާޅުވި އެވެ.\nމުއައްވިޒު ވިދާޅުވީ އެދުވަހުގެ ބައްދަލުވުމުގައި އެ ފައިސާއަކީ ރައީސް ޔާމީންގެ ސިޔާސީ އެކިއެކި ކަންކަމުގައި ލިބިފައިވާ ފައިސާއެއް ކަމާއި އެ ފައިސާތައް ހުރީ ކުރީގެ ނާއިބު ރައީސް އަހްމަދު އަދީބުގެ އަތުގައި ކަމަށް ވިދާޅުވި ކަމަށެވެ. އަދި ފަހުން އެ ފައިސާ ޖަމާ ކޮށްދިނުމަށް އަދީބަށް ދެންނެވުމުން އެ ފައިސާ ޖަމާ ކޮށްދެއްވާނެ ކަމަށް ވިދާޅުވި ކަމާއި އެ ފައިސާ ޖަމާވީ ކޮން އެކައުންޓަކުންކަން ނުބައްލަވާ ކަމަށް ރައީސް ޔާމީން އެދުވަހުގެ ބައްދަލުވުމުގައި ވިދާޅުވި ކަމަށްވެސް މުއައްވިޒު ވިދާޅުވިއެވެ.\nމުއައްވިޒު ވިދާޅުވީ އެކްސްކްރޯ އެކައުންޓެއް ހުޅުވަން އެންގީ ސީދާ އޭސީސީން ނޫން ކަމަށެވެ. އެކަން އޭސީސީގެ ސަމާލު ކަމަށް ގެންނެވީ އެ ކޮމިޝަންގެ ކުރީގެ ރައީސް ހަސަން ލުތުފީ ކަމަށްވެސް ދައުލަތުން ކުރެއްވި ސުވާލަށް ޖަވާބު ދެއްވަމުން މުއައްވިޒު ވިދާޅުވިއެވެ.\nދައުލަތުގެ ސުވާލުތަކަށްފަހު ރައީސް ޔާމީންގެ ގާނޫނީ ވަކީލުންގެ ފަރާތުންވެސް ގިނަ ސުވާލުތަކެއް ކުރެއްވިއެވެ. ނަމަވެސް ޝައުގުވެރިވެގެން ދިޔައީ ރައީސް ޔާމީން މުއައްވިޒާއި ގިނަ ސުވާލުތަކެއް ކުރައްވަން ބޭނުންފުޅުވާ ކަމަށް ވިދާޅުވެ ތެދުވެޑައިގަތް ކުރެއްވި ސުވާލުތަކުންނެވެ. ރައީސް ޔާމީންގެ ފުރަތަމަ ސުވާލުތައް ހުންނެވީ ވަރަށް ކުރުކޮށެވެ. ނަމަވެސް މަޑުމަޑުން އެމަނިކުފާނު މައްސަލައިގެ ތެރެއަށް ވަދެވަޑައިގަތް މުއައްވިޒަށް ގިނަ ސުވާލުތަކެއް ކުރެއްވިއެވެ.\nހާއްސަ ގޮތެއްގައި އެކްސްކްރޯ އެކައުންޓެއް ހުޅުވުމަށްފަހު އެމްއައިބީގައި ހުރި ފައިސާ ނޫން އެހެން ފައިސާއެއް ޖަމާކުރި ކުރުމާއި އެކްސްކްރޯ އެކައުންޓުގެ އެގްރީމަންޓާއި ގުޅޭގޮތުން ރައީސް ޔާމީން ގިނަ ސުވާލުތަކެއް މުއައްވިޒާއި ކުރެއްވިއެވެ. އަދި އެ އެއްބަސްވުމާއި އެއްގޮތަށް ރައީސް ޔާމީން އަމަލު ކުރައްވާފައި ނުވާ ކަމަށް ވިދާޅުވުމުން ރައީސް ޔާމީން ވަނީ އެ އެއްބަސްވުމަށް އޭސީސީން އަމަލު ކުރެއްވިންތޯ ސުވާލު ކުރައްވާފައެވެ. އެ އެއްބަސްވުމުގައި 12 މަސް ދުވަހުގެ ތެރޭގައި އެ ފައިސާއަކީ ދައުލަތަށް ލިބެންޖެހޭ ފައިސާކަމައްތޯ ނުވަތަ ނޫންތޯ ކަނޑައަޅަން ޖެހޭނެ ކަމަށް ބަޔާންކޮށްފައިވާ ކަމަށް ރައީސް ޔާމީން ވިދާޅުވިއެވެ. އެ އެއްބަސްވުމުގެ 12 މަސް މިދިޔަ މާޗް މަހަށް ވަނީ ހަމަވެފައިވާއިރު މުއައްވިޒު ވިދާޅުވީ އެ 12މަސް ޖޫން މަހު ހަމަވެއްޖެ ކަމަށެވެ. ނަމަވެސް ރައީސް ޔާމީން ވަނީ އެ ތާރީހް މުއައްވިޒަށް ސާފުކޮށް ބަޔާންކޮށްދެއްވާފައެވެ.\nމިއަދުގެ ޝަރީއަތުގައި މައްސަލަ ބައްލަވާ ކްރިމިނަލް ކޯޓުގެ އިސްގާޒީ އަހްމަދު ހައިލަމް ވަނީ ރައީސް ޔާމީންގެ ފަރާތްޕުޅުން ހުށަހެޅުއްވި ދިފާއީ ހެކިން ބަލައިގެންފައެވެ. ރައީސް ޔާމީންގެ ފަރާތްޕުޅުން ހުށަހެޅުއްވީ އެންމެ ޝަފަވީ ހެއްކެކެވެ. އެއީ އެމްއެމްއޭގެ ކުރީގެ ގަވަރުނަރު އަޒީމާ އާދަމެވެ. ދައުލަތުން ދެން އަންނަ އަޑުއެހުމަކަށް ހުށަހަޅާފައިވާ ހެކިންނަކީ ރައީސް ޔާމީންގެ ޓޫރިޒަމް މިނިސްޓަރުކަން ކުރެއްވި އަހުމަދު އަދީބާއި މޫސާ ޒަމީރާއި އޭސީސީގެ ކުރީގެ ރައީސް ހަސަން ލުތުފީ އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތާއި ސަރުކާރުގެ ފަރާތުން ބީއެމްއެލްގެ ބޯޑްގައި ތިއްބަވާ މުހައްމަދު ޝަރީފާއި މުހައްމަދު ލުވައިޒުގެ އިތުރުން މުހައްމަދު ވަސީމް އިސްމާއިލް ކިޔާ މީހެކެވެ.\nއެނގިފައިވާ ގޮތުގައި ވަސީމަކީ ރައީސް ޔާމީންގެ އެކްސްކްރޯ އެކައުންޓަށް އެއް މިލިއަން ޑޮލަރު ޖަމާ ކުރުމަށް މޫސާ ޒަމީރުގެ އެކައުންޓަށް އެއް މިލިއަން ޑޮލަރު ޖަމާކުރި މީހާއެވެ.\nމަނީ ލޯންޑްރިން ކްރިމިނަލް ކޯޓް އޭސީސީ ރައީސް ޔާމީން


އާލިއާ، ނޫސްވެރިންގެ ކުރިމަތީގައި ފޭކު ހިނިގަނޑެއް ޖެހުމުން މަލާމާތްކުރަނީ – Haftha\nTue, 18 January, 2022, 3:09 am\nއާލިއާ، ނޫސްވެރިންގެ ކުރިމަތީގައި ފޭކު ހިނިގަނޑެއް ޖެހުމުން މަލާމާތްކުރަނީ\nއާލިއާ ބަޓްއަށް ސަޕޯޓަރުންގެ މަލާމާތް ރައްދުވެއްޖެއެވެ.\nދާދި ފަހުން ސޯޝަލް މީޑިއާގައި އާންމުވި ވީޑިއޯތަކުން ފެންނަނީ 2019 ވަނަ އަހަރު އޭނާ ނޫސްވެރިންނާއި ފޮޓޯގްރާފަރުންގެ ކުރިމަތީގައި ހުއްޓި ހުރެ މަޖާ ނަގާ މަންޒަރެވެ. އަދި އެމީހުންގެ ސުވާލުތަކަށް ޖަވާބުދީ، ފޮޓޯއަށް ހުއްޓިގެން ހުރެ އެވެ.\nނަމަވެސް ބައެއް ނޫސްވެރިންގެ ވާހަކަ އަޑުއަހައި، އޭނާ ޖެހީ ފޭކު ހިނިގަނޑެއް ކަމަށް ބުނެ ބައެއް މީހުންގެ ފާޑުކިޔުން އޭނާއަށް ވަނީ އަމާޒުވެފަ އެވެ. އެމީހުން ބުނީ އޭނާ ހެވުނީ ގަދަކަމުން ކަމަށެވެ. އަދި މަންޒަރު ބަލަންވެސް އުނދަގޫ ކަމަށް ބުންޏެވެ.\nއާއިލާ މި ދުވަސްވަރު ދަނީ އޭނާގެ ފިލްމު “އާރްއާރްއާރް” ޕްރޮމޯޓު ކުރަމުންނެވެ. އިންޑިއާގައި އަނެއްކާވެސް ކޮވިޑު ކޭސްތައް އިތުރުވަމުންދާތީ، އެ ފިލްމު ރިލީޒްކުރުން ވަނީ ފަސްކޮށްފަ އެވެ.\nމި އަހަރަށް އާލިއާގެ ގިނަ މަސައްކަތްތަކެއް ރާވާފައި ހުރި އިރު، ރިޕޯޓުތައް ބުނާ ގޮތުން އޭނާއާއި ލޯބިވެރިޔާ ރަންބީރު ކަޕޫރު މި އަހަރުގެ ތެރޭގައި ކައިވެނިކުރަންވެސް ވަނީ ރާވައިފަ އެވެ. އަދި ކައިވެންޏަށް އެ ދެމީހުންވެސް ކުރު ޗުއްޓީއެއް ނަގާނެ ކަމަށްވެ އެވެ.\nފާހަގަ: ބައިސްކޯފް, އާލިއާ ބަޓް


އެޕާޓް ލީސް އަށް މަރުޙަބާ\nވިޔަފާރި މުޢާމަލާތްކުރުމަށް އައު ގޮތެއް\nފައިސާ ހޯދުމަށް އިންވެސްޓް ކުރުމަށް\nއެޕާޓް ލީސް އަކީ ކޮބާ؟\nއެޕާޓްލީސްއަކީ ފިންޓެކް ލީސްމާކެޓެކެވެ. އެޕާޓްލީސް އަކީ ފައިނޭންސަލް ސްކީމެއް ނޫނެވެ. މި މާކެޓްގައި އާމްދަނީ ހޯދޭ އެއްގޮތަކީ ގެދޮރާއި އެޕާޓްމަންޓް ފަދަ ހަރުމުދާ ލީސްއަށްނެގުމަށްފަހު ، އެމުދާ ތިންވަނަ ފަރާތަކަށް މަހުކުއްޔަށް ދީގެން ދުވަހުން ދުވަހަކަށް އާމްދަނީ ލިބޭގޮތަށް ކުރެވޭ ވިޔާފާރިއެވެ. މިގޮތުން ލިބޭ އާމްދަނީ އިންވެސްޓް ކުރައްވާ ފަރާތުގެ އީވޮލެޓްގައި ފެންނަން ހުންނާނެއެވެ..\nމިގޮތުން އެޕާޓްލީސްގެ ވެބްސައިޓް މެދުވެރިކޮށް އިންވެސްޓް ކުރުމުން އިންވެސްޓް އެކުރެވެނީ ލީސްކުރުމަށް ހުޅުވާލެވިފައިވާ ގޯތިގެދޮރު ނުވަތަ އެޕާޓްމަންޓަކަށެވެ. އަދި އެ އިންވެސްޓް ކުރެވުނު މުދަލަކުން މަހުކުލީގެ ގޮތުގައި ލިބޭ އާމްދަނީ އަކީ އިންވެސްޓްމަންޓުން ލިބޭ ފައިދާ ނުވަތަ މަހުކުއްޔެވެ.\nފިންޓެކް އުޞޫލަށް ފަރުމާކުރެވިފައިވާ މި ވިޔާފާރި އަކީ ދިވެހިރާއްޖެއަށް ހުޅުވާލެވޭ މިފަދަ ރިޔަލްއެސްޓޭޓް ފުރަތަމަ ލީސްމާކެޓެވެ. މިވިޔާފާރި ކުރެވެމުންދާތާ މިހާރު މިވަނީ3އަހަރުވެފައެވެ.\nފޮރެކްސް އަށް އިންވެސްޓް ކުރުމާއި ތަފާތަށް ރިޔަލްއެސްޓޭޓް މާކެޓަށް އިންވެސްޓް ކުރުމުން އެލިބޭއާމްދަނީއެއް މަހުންމަހަށް ލިބެމުންދަނީ ފިކްސްޑް (ޕެސިވް) އިންކަމެއްގެ ގޮތުގައެއެވެ.\nއެހެނިހެން ވިޔާފާރި ތަކެކޭ އެއްފަދައިން ކޮންމެ މާކެޓެއްގައިވެސް އިންވެސްޓްކުރުމުގައި ރިސްކެއް އޮވެދާނެކަމާއި ، އެކަމުގެ ފުރިހަމަ ރިސްކްނަގާނެ ފަރާތަކީ އިންވެސްޓް ކުރާފަރާތެވެ.\nލީސް މާކެޓްގައި ހިމެނެނީ ލީސްއަށް ނަގާ ފަރާތާއި ލީސް ކުރާ ފަރާތެވެ.\nލީސްއަށް ނަގާ ފަރާތް\nލީސްއަށް ނަގާފަރާތަކީ ލީސްމާކެޓްގައި އިންވެސްޓް ކުރަމުންދާ ފަރާތެވެ. މިގޮތުން ލީސްމާކެޓްގައި ހުރި ޕްރޮޖެކްޓްތަކަށް ފަންޑްރެއިސްކޮށް ލީސްއަށް ނެގިދާނެއެވެ. އަދި ކޮންމެ ޕްރޮޖެކްޓަކުން ފައިދާލިބެމުންދާނީ ތަފާތު މިންވަރަކަށެވެ. އިންވެސްޓްމަންޓް ކަވަރުވުމަށް ނަގާނެ މުއްދަތާއި ، ފައިދާ ވާނޭ މިންވަރު އެޕާޓްލީސްގެ ލީސްމާކެޓްގައި ފެންނަން ހުންނާނެއެވެ.\nލީސްކުރާފަރާތަކީ މުދާލީސްކުރުމަށް ހުށަހަޅާފަރާތެވެ. އެފަރާތުން އެމުދަލެއް ލީސްކުރުމަށް ބޭނުންވާ މުއްދަތާއި، ޖުމްލަ ލީސްގެ އަގު ކަނޑައަޅާފައި ލިސްޓް ކުރުމުން އެޕާޓްލީސްއިން އެ ޕްރޮޖެކްޓެއް އިވެލިއުޓޭކުރުމަށްފަހު ލީސް މާކެޓްގައި ލިސްޓް ކުރެވޭނެއެވެ.\n- އިބްރާހިމް އަލީ -\nރާއްޖޭގައި އޮތް އެންމެ އިތުބާރު ކުރެވޭ، ފައިދާ ބޮޑު ލީސިން މާކެޓް އަކީ އެޕާޓްލީސް، މިހާރު މި މާކެޓްއިން އާމްދަނީ އެބަ ލިބޭ.\n- އަހްމަދު ޔާމީން -\nރާއްޖޭގައި އޮތް ހަމައެކަނި އެމާރޖިން މާކެޓަކީ އެޕާޓްލީސް، ރައްކާތެރި އިންވެސްޓްމަންޓެއް\nމި މާކެޓްގައި ލީސްކުރެވޭ މުދަލަކީ\nގޯތިގެދޮރާއި އެޕާޓްމަންޓު ނުވަތަ އެޕާޓްމަންޓުން ބައެއް މިމާކެޓްމެދުވެރިކޮށް ލީސްކުރަންބޭނުންވާނަމަ މިލްކިއްޔާތުގައި ނުވަތަ ލީސްކުރެވޭނޭފަދަ އިޚްތިޔާރުލިބިފައިވާ ލީސްކުރާނޭ ޕްރޮޕަޓީއެއް (ހަރުމުދަލެއް) އޮންނަންވާނެއެވެ.\nއޮޑިދޯނިފަހަރާއި ކަނޑުގައި ދުއްވާ އުޅަނދު\nއަމިއްލަ މިލްކިއްޔާތުގައި ހިމެނޭ އޮޑިދޯނިފަހަރާއި ކަނޑުގައި ދުއްވާ އުޅަނދު ލީސްކުރުމަށްފަހު މިމާކެޓްގައި ފައިސާހޯދޭނޭ ނިޒާމެއް ކަނޑައެޅިފައިވެއެވެ.\nފިހާރާ، އޮފީސް ފަރުނީޗަރާއި ހިފާގެންގުޅޭ މުދާ\nފިހާރާއެއްނަމަ ފިހާރައިގައި ހުންނަ ފްރިޖާއި މިނޫންވެސް ހަރުމުދާ ލީސްކުރުމަށްފަހު ވިޔާފާރިއަށް ބޭނުންވާ ފައިސާ ހޯދުމަށް އެޕާޓްލީސްގެ މާކެޓް ފަހި ކުރެވިފައިވެއެވެ.\nއޮފީހެއްގައިނަމަ އެއޮފީހެއްގައި ބޭނުންކުރާ ކޮމްޕިއުޓަރާއި ފަރުނީޗަރު ލީސްކުރުމަށަފަހު ކުއްލިހާލަތުގައި ފައިސާބޭނުންވާކަންކަމަށް (މިސާލަކަށް އޮފިސް ކުލިދެއްކުމަށް ނުވަތަ މުއައްޒަފުންގެ މުސާރަދިނުމަށް) އެޕާޓްލީސްގެ މާކެޓްގައި ލިސްޓްކޮށްގެން ފައިސާހޯދޭނޭ މަގުފަހިކުރެވިފައިވެއެވެ.\nވިޔާފާރިއަކަށް ލިބިފައިވާ ފުރުޞަތު\nބިޑްކޮށްގެން ކާމިޔާބުވެފައިވާ ޕްރޮޖެކްޓަކަށް ފައިސާބޭނުންނަމަ ޕްރޮޖެކްޓުން ބައެއް ވިއްކާލުން، ނުވަތަ ޕްރޮޖެކްޓްގެ ބައެއް ލީސްކުރެވޭނޭ ފުރުޞަތު އެޕާޓްލީސް ގެ މާކެޓްގައި ހުޅުވިފައިވެއެވެ.\nމިގޮތުން އެތެރެކުރެވޭ މުދާ ( މިސާލަކަށް ވެހިކަލް، ލަކުޑި އަދި މީނޫންވެސް މާކެޓްގައި ވިއްކާލެވޭނޭމުދާ) އެތެރެކުރުމަށްފަހު ޑިއުޓީދެއްކުމަށް ދަތިތަކެއް މެދުވެރިވެއްޖެނަމަ، މުދަލުންބައެއް ނުވަތަ ވިޔާފާރިން ބައެއްވިއްކާލުމަށްފަހު ފައިސާ ލިބޭނޭ މަގު އެޕާޓްލީސްގެ މާކެޓްގައި ފަހި ކުރެވިފައިވެއެވެ.\nނޯޓް: ކޮންމެ މަހަކަށް އަދި ދުވަހަކަށް ޖެހޭ އާމްދަނީ ހިސާބު ކުރެވިފައި ވަނީ ޖުމްލަ އާމްދަނީގެ ޢަދަދު ބޭނުންކޮށްގެންނެވެ. އަދި މަހެއްގައި 30 ދުވަސް ކަމަށް ބަލައިގެންނެވެ.\nAPARTLEASE PVT LTD


Venezuela sarukaaru ge theyo kunfuni thakah America in fiyavalhu alhaifi | Mihaaru\nވެނެޒުއެލާ ސަރުކާރުގެ ތެޔޮ ކުންފުނި ޕީޑީވީއެސްއޭގެ ގޭސް ސްޓޭޝަނެއް. --ފޮޓޯ:އޭއެފްޕީ\nވެނެޒުއެލާ ސަރުކާރުގެ ތެޔޮ ކުންފުންޏަށް އެމެރިކާ އިން ފިޔަވަޅު އަޅައިފި\n30 ޖެނުއަރީ 2019 - 12:482comments\nކަރާކަސް (ޖެނުއަރީ 30) - ވެނެޒުއެލާ ސަރުކާރުގެ ތެޔޮ ކުންފުންޏާ ދެކޮޅަށް އެމެރިކާ އިން ދަތިކުރުމުގެ ފިޔަވަޅުތައް އަޅައިފި އެވެ.\nވެނެޒުއެލާގެ ރައީސް ނިކޮލަސް މަދޫރޯއާ ދެކޮޅަށް އެ ގައުމުގައި މިހާރު ފަށާފައިވާ ހަރަކާތުގައި އެމެރިކާ އިން ދަނީ އިދިކޮޅު ފަރާތްތަކަށް ވަރަށް ބޮޑަށް އެހީތެރިކަން ދެމުންނެވެ. އެމެރިކާ އިން އެޅި ފިޔަވަޅުތަކުގެ ދަށުން ޕެޓްރޮލިއޮސް ޑި ވެނެޒުއެލާ އެސްއޭގެ ހަތް ބިލިއަން ޑޮލަރުގެ އެސެޓް ހިފަހައްޓާނެ އެވެ. ނަތީޖާއެއްގެ ގޮތުން ކުރިއަށް އޮތް އަހަރެއްހާ ދުވަސްތެރޭ 11 ބިލިއަން ޑޮލަރުގެ އެކްސްޕޯޓް އާމްދަނީ ގެއްލޭނެ އެވެ.\nއެމެރިކާ އިން އެޅި ފިޔަވަޅަށް ރައްދު ދެމުން ރައީސް މަދޫރޯ ވިދާޅުވީ އެއީ ޖިނާއީ ފިޔަވަޅެއް ކަމަށެވެ. އަދި އެއީ ވެނެޒުއެލާގެ ތެލުން އެމެރިކާ އިން ވައްކަން ކުރުމަށް މަދޫރޯ ވަނީ ސިފަ ކުރައްވައިފަ އެވެ.\n"ގާނޫނީ ގޮތުން އެމެރިކާ އާއި ބައިނަލްއަގުވާމީ ކޯޓުތަކުގައި އަޅަން ޖެހޭ ހުރިހާ ފިޔަވަޅެއް އެޅުމަށް ތެޔޮ ކުންފުނީގެ ވެރިންނަށް ވަނީ އަންގާފައި،" ގައުމީ ޓީވީގައި ވާހަކަ ދައްކަވަމުން މަދޫރޯ ވިދާޅުވި އެވެ.\nވެނެޒުއެލާ އަށް އެންމެ ބޮޑު އާމްދަނީ އެއް ލިބެނީ ތެލުންނެވެ. ވެނެޒުއެލާގެ ތެޔޮ އެންމެ ގިނައިން ގަންނަ ގައުމަކީ ވެސް އެމެރިކާ އެވެ. ވެނެޒުއެލާގެ ތެލުގެ އެކްސްޕޯޓުގެ 41 ޕަސެންޓް ބޭރު ކުރަނީ އެމެރިކާއަށެވެ.\nތެޔޮ އެކްސްޕޯޓް ކުރާ ގައުމުތަކުގެ ޖަމިއްޔާ އޯޕެކްގައި ހިމެނޭ ވެނެޒުއެލާ އަކީ ދުނިޔޭގެ އެންމެ ބޮޑު ޕެޓްރޯލިއަމް ރިޒާވް އޮތް ގައުމެވެ.


ސިއްރު ކައިވެނިތައް އިސްލާމީ ޝަރީއަތާ ހިލާފު، ގާނޫނީ ފިޔަވަޅު އެޅެންޖެހޭނެ: ހުތުބާ – Haftha\nSun, 29 March, 2020, 10:32 am\nސިއްރު ކައިވެނިތައް އިސްލާމީ ޝަރީއަތާ ހިލާފު، ގާނޫނީ ފިޔަވަޅު އެޅެންޖެހޭނެ: ހުތުބާ\nހެދިފައިވާ ގާނޫނުތަކާއި އުސޫލުތަކަށް ނުފެތޭ ގޮތަށް ސިއްރުން ކައިވެނީގެ ނަމުގައި ގުޅޭ ގުޅުމަކީ ގާނޫނާ ހިލާފު އިސްލާމީ ޝަރީއަތާ ވެސް ބީރައްޓެހި އަމަލެއް ކަމަށާއި އެފަދަ އަމަލުތައް ހިންގާ ފަރާތްތަކާމެދު ގާނޫނީ ފިޔަވަޅު އެޅެންޖެހޭނެ ކަމަށް މިއަދުގެ ހުކުރު ހުތުބާގައި ވިދާޅުވެއްޖެއެވެ.\n“ރާއްޖެ އިސްލާމްވި ދުވަހުގެ ހަނދާން”ގެ ނަމުގައި މިއަދު ދެއްވި ހުކުރު ހުތުބާގައި ވިދާޅުވީ، ކައިވެނިކުރުމަށްޓަކައި އިސްލާމްދީނުގައި ވަކި ހަމަތަކަކާއި އުސޫލުތަކެއްވާ ކަމަށާއި އެކަންކަމަށް ގާނޫނާއި ގަވާޢިދުތަކެއް ހެދިފައިވާ ކަމަށެވެ.\nއެގޮތުން ޝަރުއީ ހަމަތަކާ އެއްގޮތަށް ކުރެވޭ ކައިވެނި ކުރަންޖެހޭނީ ވީހައި ވެސް ގިނަ ބަޔަކަށް އެނގޭނެހަން ފާޅުކަން ބޮޑު ގޮތެއްގައި ކަމަށާއި ކައިވެނި ކުރުމަށްފަހު ވަލީމާ ދިނުން ޝަރުއު ކުރައްވާފައިވަނީ އެ ސަބަބަށްޓަކާ ކަމަށެވެ.\nނަމަވެސް އެއާ ހިލާފަށް ހެދިފައިވާ ގާނޫނުތަކާއި އުސޫލުތަކަށް ނުފެތޭ ގޮތަށް ސިއްރުން ކައިވެނީގެ ނަމުގައި ގުޅޭ ގުޅުމަކީ ގާނޫނާ ހިލާފު އިސްލާމީ ޝަރީއަތާ ވެސް ބީރައްޓެހި އަމަލެއް ކަމަށް ހުތުބާގައި ވިދާޅުވިއެވެ. އަދި އެފަދަ ފަރާތްތަކާމެދު ގާނޫނީ ފިޔަވަޅު އެޅެންޖެހޭނެ ކަމަށް ވިދާޅުވިއެވެ.\nއަދި އެ ނުރައްކާތެރި ވިސްނުމުގެ މީހުން ދެކޭގޮތުގައި އަންހެން ދަރިންނަށް ކިޔަވައިދިނުމަކީ ހުއްދަ ކަމެއް ނޫން ކަމަށާއި އެއާއެކު ދަރިންނަށް ވެކްސިން ދިނުމަކީ ވެސް އެމީހުން ހުއްދަ ކުރާ ކަމެއް ނޫން ކަމަށެވެ. މިފަދައިން ބުނާއިރު އެކުދިން ބަލިވީމަ ދައްކަން ބޭނުންވަނީ ވެސް އަންހެން ޑޮކްޓަރުންނަށް ކަމަށް ހުތުބާގައި ވިދާޅުވިއެވެ.\nނަމަވެސް އަންހެން ކުދިންނަށް ކިޔަވައިނުދޭ ކަމަށްވާނަމަ އަންހެން ޑޮކްޓަރުންނާއި އަންހެން ޓީޗަރުންނާ ތަފާތު ފަންނުތަކުގެ ހުނަރުވެރި އަންހެން ކަނބަލުން ހޯދާނީ ކޮންތާކުންތޯ ހުތުބާގައި ސުވާލު އުފެއްދިއެވެ.\nހުތުބާގައި ވިދާޅުވީ، އިސްލާމް ދީނުގައި އިލްމު އުނގެނުމަކީ ދެ ޖިންސަށް ވެސް ވާޖިބު ކަމެއް ކަމަށާއި ބަލިވުމުން ބޭސްފަރުވާ ކުރުމާއި ބަލި ޖެހުމުގެ ކުރިން ބަލިން ރައްކާތެރިވުމަށް ވެކްސިން ދިނުމަކީ ދީން ބާރުއަޅާ ކަންކަން ކަމަށެވެ.\nހުތުބާގައި ވިދާޅުވީ، މިއަދު އިސްލާމް ދީނަށް ނިސްބަތްވާ ބަޔަކު އެ ދީނުގެ ނަމުގައި ފަތުރާ ދީނާ ހިލާފު ފިކުރުތަކާއި މައުލޫމާތުގެ ނުރައްކާތެރިކަން ވަކި ކުޑަ ނޫން ކަމަށާއި އެބައި މީހުން ގަބޫލުކުރާ ގޮތްތަކާއި ފިކުރުތަކަށް ތަބައނުވާ ކޮންމެ މީހަކީ ކާފިރެއް ކަމުގައި ކަނޑައަޅައި، މަރު ހުއްދަ ކުރާ ކަމަށެވެ.\nއެ ފިކުރުތަކަށް އަމަލު ނުކުރާ ސަރުކާރަކީ ތާއޫތު ކަމުގައި ނިންމައި އެ ސަރުކާރުގެ މުވައްޒަފުންނަކީ ކާފިރުން ކަމުގައި ނިންމައި، އެމީހުންގެ ފަހަތުގައި ނަމާދު ކުރުން ހުއްޓާލާ ކަމަށެވެ. އަދި އެމީހުން ދިރިއުޅޭ ބިމަކީ ދާރުލް ކުފުރު ކަމުގައި ނިންމައި އެ ނުބައި ނިންމުންތަކުގެ ސަބަބުން އެގައުމުގެ މީހުންގެ މުދާ ފޭރުމާއި މެރުން ހުއްދަ ކުރާ ކަމަށެވެ.\nއެފަދަ މީހުން އެހެން މީހުންނާ މުޅިން ވަކިވެގަނެ، އެހެން މީހެއްގެ ސަލާމަތަށް ޖަވާބެއް ނުދޭ ކަމަށާއި ވަރިކާވަނީގެ މުއާމަލާތްތައް ގިނައިން ކޮށް އުޅެނީ އެ މީހުންގެ މީހުންނާ އެކަނި ކަމަށެވެ. އެ މީހުން ކައިވެނި ކުރާކަށް ޝަރުއީ ކޯޓުތައް ކަމަކު ނުދާ ކަމަށާއި ނަމާދު ކުރުމަށް މިސްކިތްތައް ކަމަކު ނުގޮސް، ސަރުކާރުގެ އެއްވެސް ވަޒީފާއެއް ހުއްދައެއް ނުކުރާ ކަމަށް ވެސް ވިދާޅުވިއެވެ.


India in Raajje ah dhin viyafaareege inzaaru, varah hiydhathi!\nރިޕޯޓު - ރާއްޖެ - އިންޑިއާ\nއިންޑިއާއިން ރާއްޖެއަށް ދިން ވިޔަފާރީގެ އިންޒާރު، ވަރަށް ހިތްދަތި!\nއިންޑިއާ އިން ރާއްޖެއަށް އެތެރެކުރެވޭނެ އަދަދު ވަނީ ގާތްގަނޑަކަށް 100 ޕަސަންޓް ކުޑަކޮށްފައި\nކ. މާލެ 24 ޖޫން 2018 | އާދީއްތަ 15:32 22,171\nބާޒާރުމަތީގައި މީހަކު ލޮރީއަކުން ބިސް ކޭސްތަކެއް ބާލަނީ - މުހައްމަދު ޝަރުހާން\nއިންޑިއާއިން ރާއްޖެއަށް އާއްމުކޮށް އެތެރެކުރަމުން އަންނަ ގިނަ ބާވަތްތަކެއް އެތެރެ ކުރެވޭ އަދަދު 100 އިންސައްތައާ ހަމައަށް ކުއްލިގޮތަކަށް ދަށްކުރުމަކީ އާދައިގެ އިންޒާރެއް ނޫނެވެ.\nއިންޑިއާއިން ރާއްޖެއަށް ދަތިކުރުމުގެ ފިޔަވަޅު އެޅީ ނޫންބާއޭ ގިނަ ބައެއްގެ ހިތުގައި މިހާރު ސުވާލު އުފެދޭނެއެވެ. ސަބަބަކީ 37 އަހަރު ވީ ވިޔަފާރީގެ ގާތް ގުޅުމަށް މިވަނީ ބުރޫ އަރާފައެވެ. އޭގެ ކުރިން ޕީޕީއެމްގެ ސަރުކާރު ވެރިކަމަށް އައީއްސުރެ އެކުވެރި އިންޑިއާއަށް ދިޔައީ ރުޅިމޫނު ދައްކައި، އިންޑިއާ އިން އެންމެ ނުރައްޓެހި އެއް ގައުމު ކަމަށްވާ ޗައިނާއާ ގުޅުން ބަދަހިކުރަމުންނެވެ. ފަހަކަށް އައިސް ޗައިނާ އިން އެތެރެކުރާ މުދަލުގެ ނިސްބަތް ވެސް ވަނީ އިތުރުވެފައެެވެ.\nރާއްޖެ އާއި އިންޑިއާގެ ގުޅުން އިންތިހާއަށް ގޯސްވެފައިވާ ދަނޑިވަޅެއްގައި، އިންޑިއާގެ "ދި ވަޔާ" ނޫހުން ބުނެފައިވާ ގޮތުގައި، ކާޑުގެ ބާވަތްތަކުގެ އިތުރުން، ފިޔާ، ބިސް އަދި އަލުވި ފަދަ އަސާސީ ބާވަތްތަކުން ކުރިއަށް އޮތް ދެ އަހަރަށް އިންޑިއާ އިން ރާއްޖެއަށް އެތެރެކުރެވޭނެ އަދަދު ވަނީ ގާތްގަނޑަކަށް 100 ޕަސަންޓް ކުޑަކޮށްފައެވެ.\nއެހާ ބުޑުތަނުން ކޯޓާ ދަށްކުރުމުގައި، ދެ ގައުމުގެ ދެމެދު އޮންނަ ގުޅުން ހީނަރުވެފައިވާވުމާ އެއްވެސް ގުޅުމެއް ނެތް ކަމަށް، އިންޑިއާގެ ކަމާބެހޭ ފަރާތްތަކާ ހަވާލާދީ ބުނެފައިވެއެވެ. އޮފިޝަލުން ވިދާޅުވި ގޮތުގައި، ކޯޓާ ކަނޑައެޅުމުގައި ބަލަނީ އެ ބާވާތްތައް ރާއްޖޭގައި މިންވަރަށް ބެލުމަށް ފަހުގައި ކަމަށެވެ. އެކަމަކު ފާއިތު ދިގު މާޒީއަށް ބަލާއިރު ކާބޯތަކެތީގެ ބާވަތްތަކުގެ ތެރެއިން ހަކުރާއި، ފުށް، ބިސް، ފިޔާ އަދި އަލުވީގެ ބާވަތްތައް އެންމެ ގިނައިން ރާއްޖެ އެތެރެކުރާ އެއް ގައުމަކީ އިންޑިއާއެވެ. އިންޑިއާ އިން ޒަމާނުއްސުރެ އެތަކެތި ދޫކުރަމުންއައީ ރާއްޖެއިން ބޭނުންވެގެން އެދުނު މިންވަރަށެވެ. އެއްވެސް ލިމިޓްކުރުމެއް ނެތިއެވެ. އެހެން އެކަން އޮއްވައި މިތަކެތި އެތެރެކުރެވޭ ނިސްބަތް ގާތްގަނޑަކަށް 100 އިންސައްތައަށް ކުޑަކޮށްލުމަކީ ވިޔަފާރީގައި އެޅުވި ދައްޗެއް ނޫނީ ދެން ކޮން އެއްޗެއް ތޯއެވެ.\nއިންޑިއާގެ މި ފިޔަވަޅު ދިވެހި ސަރުކާރަށް މާ ބޮޑުކަމަކަށް ނުވެ ހިނގައިދާނެއެވެ. ނަމަވެސް ކާބޯތަކެތީގެ އަގުތަށް އަރައިގެން ދިއުން ވަރަށް ގާތެވެ. އޭގެ ހުރިހާ ގެއްލުމަކާ ކުރިމަތިލާން ޖެހޭނީ އާއްމު ރައްޔިތުންނެވެ. އިންޑިއާ އިން މުދާ ނުދޭ ނަމަ މިހާރު އެންމެ ބޮޑު މިތުރު، ޗައިނާ އިން އެ ބާވަތްތައް ގެނެވިދާނެ ކަމަށް ސަރުކާރުން ބުނެފާނެއެވެ. ނަމަވެސް އަވަށްޓެރި ކައިރީގައި އޮތް ގައުމަކުން ކާބޯތަކެތި ގެންނަހާ ފަސޭހައިން މާދުރު ކަރައަކުން ތަކެތި ގެނެސްގެން އެ އަގުގައި ނުވިއްކޭނެކަން އެއީ ބުއްދި ހުރި ކޮންމެ މީހަކަށް ވެސް އެނގޭނެ ކަމެކެވެ. ކާބޯތަކެއްޗަކީ އަވަސް އަވަހަށް ގެންނަންޖެހޭ އެއްޗެހި ކަމުން ދުރު ގައުމަކުން އެތަކެތި އެތެރެކުރާ ނަމަ ލިބޭ ގެއްލުން ވެސް ބޮޑުވާނެއެވެ. މީގެ އާޚިރު ނަތީޖާއަކަށްވާނީ ރާއްޖޭގެ މާކެޓުގައި ތަކެތީގެ އަގު އުފުލިގެން ދިއުމެވެ.\n2017 ވަނަ އަހަރުން 2018ށް އަދި 2019 ވަނަ އަހަރަށް މި ތަކެތި އެތެރެ ކުރުމަށް ހުއްދަ އޮތް މިންވަރު-މައުލޫމާތު: ދި ވަޔަރ\nމި އަދަދުތަކަށް ބަލާއިރު، އެންމެ ބޮޑަށް ކުޑަކޮށްފައި ވަނީ ފުށުގެ ކޯޓާއެވެ. މިދިޔަ އަހާރާ މި އަހަރަށް 59,442.17 ޓަނުގެ ކޯޓާއެއް ކަނޑައަޅާފައިވާއިރު، ކުރިއަށް ދެ އަހަރަށް ދީފައިވަނީ އެންމެ 946.21 ޓަނެވެ. މިއީ 98.4 ޕަސަންޓުގެ ދަށްވުމެކެވެ. މީގެ އިތުރުން ހަކުރަށް 11,706.30 ޓަނުގެ ކޯޓާ އެއް ދީފައި އޮތުމަށްފަހު، އެ އަދަދު މިހާރު ވަނީ 97.1 ޕަސަންޓުން 338.47 ޓަނަށް ދަށްކޮފަ އެވެ.\nފާއިތުވި ދެ އަހަރު 232,805,000 ބިސް އެތެރެކުރުމަށް ދީފައިވާ ކޯޓާ، މިހާރު ވަނީ 111,809,090 އަށް ދަށްވެފައެވެ. އެންމެ ކުޑަކޮށް ދަށްކޮށްފައި ވަނީ ފިޔާ އެތެރެކުރަން ދީފައިވާ ކޯޓާއެވެ.\nދެ ގައުމުގެ ދެމެދުގައި 1981 އިން ފެށިގެން ހެދިފައިވާ ވިޔަފާރީގެ އެއްބަސްވުމެއްގެ ދަށުން، އިންޑިއާ އިން ރާއްޖެއަށް އެތެރެކުރެވޭ ބައެއް އަސާސީ ބާވަތްތަކުގެ އަދަދު ކަނޑައަޅަނީ، އެ ބާވަތްތައް ފާއިތުވި އަހަރުތަކުގައި ރާއްޖޭގައި ބޭނުންކުރެވޭ މިންވަރަށް ބަލައިގެންނެވެ. އެހެނަސް ދެގައުމުގެ ދެމެދުގައި ހެދިފައިވާ ވިޔަފާރީގެ އެއްބަސްވުމުގައި ވަނީ ކޯޓާ ކަނޑައަޅާނީ އިންޑިއާ ސަރުކާރުން ކަމަށާއި ނަމަވެސް ތަކެތި އެތެރެ ކުރުމުގައި ކޯޓާ ކަނޑައެޅުމުގައި އިންޑިއާ އިން ބަލަމުން އައިސްފައި ވަނީ، މާކެޓުގައި ތަކެތި ހުރި މިންވަރާއި ރާއްޖެއިން އެތަކެތި ބޭނުންވާ މިންވަރަށް ބަލައިގެންނެވެ.\nކޮންމެއަކަސް ރާއްޖޭގެ ރައްޔިތުން ކާބޯތަކެތީގެ ގޮތުގައި ބޭނުން ކުރަމުން އައި އެންމެ އަސާސީ ބާވަތްތައް އެތެރެކުރެވޭ މިންވަރު މިހާ ވަރަށް ދައްކޮށްލުމުން އޭގެ ނޭދެވޭ އަސަރު ވަރަށް ބޮޑަށް ފެންނާނެއެވެ. ތަކެތީގެ އަގު އަރައިގެން ދާނެކަމީ، ޝައްކެއް ވެސް އޮތް ކަމެއް ނޫނެވެ.\nރާއްޖެއަކީ، ވިޔަފާރި އާއި އެހެނިހެން މުހިއްމު ޚިދުމަތްތަކަށް ބޭރުގެ ގައުމުތަކަށް އިންތިހާއަށް ބަރޯސާވާ ގައުމަކަށް ވާއިރު، ރާއްޖޭގެ މާހައުލުގައި ހިނގާ ކަންކަމާއި ބޭރުގެ ގައުމުތަކުން ނުބެހި އޮންނަންޖެހޭނެ ކަމަށް ސަރުކާރުން ހީކުރުމަކީ ގޯހެކެވެ. ފަހަކަށް އައިސް ރާއްޖޭގެ ސިޔާސީ މަޝްރަހުގައި ހިނގައިދިޔަ ކަންކަން އިންޑިއާ އިން ދިޔައީ ގާތުން ބަލަމުން އަދި އެކަންކަން ރަނގަޅުކުރުމަށް ދިވެހި ސަރުކާރަށް ތަކުރާރުކޮށް ގޮވާލަމުންނެވެ. ހާއްސަކޮށް ސްޕްރީމް ކޯޓްގެ 1 ފެބުރުއަރީގެ އަމުރު ތަންފީޒު ނުކުރުމާއި، އެ އަމުރާ ގުޅިގެން ރާއްޖޭގައި ސްޓޭޓް އޮފް އެމެޖެންސީ ހިންގައި އުއްތަމަ ފަނޑިޔާރާއި އެ ކޯޓްގެ ފަނޑިޔާރު އަލީ ހަމީދު ސިފައިންނާއި ފުލުހުން ކޯޓް ތެރެއަށް ވަދެ ހައްޔަރު ކުރުމުގެ ކަންކަމަށް އިންޑިއާ އޮތީ އިންތިހާއަށް ނުރުހިފައެވެ. އިންޑިއާ އިން އޭރު ގޮވާލީ ސްޓޭޓް އޮފް އެމެޖެންސީ އުވާލައި ސުޕްރީމް ކޯޓްގެ އަމުރަށް ބޯލެނބުމަށެވެ.\nއިންޑިއާ އިން ދެއްކި އެއްވެސް ވާހަކައެއް ރާއްޖެ އިން އަޑުނޭހުމުގެ ނަތީޖާ މިހިރަ ދަނީ ފެންނަމުންނެވެ. ޕީޕީއެމް ސަރުކާރުގެ ޕިޖީ ލީޑރު އިންޑިއާއަށް އެރިޔަ ނުދީ ފޮނުވާލިއެވެ. ދެން މިވަނީ ރާއްޖެއަށް އެންމެ ބޭނުންތެރި ކާބޯތަކެތި އެތެރެ ކުރެވޭ މިންވަރު 100 އިންސައްތައަށް ދަށްކޮށްލާފައެވެ. ދެން އަޅާނެ ފިޔަވަޅެއް ލަފާކޮށްލާކަށް ވެސް ނޭނގެއެވެ.\nއެންމެ ފަހުން އަޕްޑޭޓް ކުރީ: 14 ގަޑިއިރު ކުރި | ރިވިއު ކުރީ: ޙުސައިން ޙަސަން


Fageereh kamah heekoh Harry Potter thariah faisa dheefi\n"ދަ ގްރަހަމް ނޯޓަން ޝޯ" ގައި ދާދިފަހުން ހެރީ ޕޮޓާ ތަރި ޑެނިއަލް ރެޑްކްލިފް ބައިވެރިވެ އޭނާއަށް ދިމާވި ވަރަށް އާދަޔާޚިލާފު ހާދިސާއެއް ވަނީ ކިޔައިދީފަ އެވެ. އޭނާ ބުނި ގޮތުގައި އޭނާ ދާދިފަހުން ނިއުޔޯކަށް ގޮސް އުޅެނިކޮށް އޭނާއަކީ ގެދޮރުނެތް ފަގީރު މީހެއް ކަމަށް މީހަކަށް ހީވި އެވެ.\nއެއީ ވަރަށް ފިނި ރެއަކަށް ވާތީ ހޫނު ކޮފީއެއް ގަންނާށޭ ކިޔާފައި އެމީހާ ފަސް ޑޮލަރު ވެސް އޭނާއަށް ދިން ކަމަށް ރެޑްކްލިފް ބުންޏެވެ.\nވަރަށް ލަދުގަންނަން ޖެހުނު މި ހާދިސާ ހިނގި ގޮތް ކިޔައިދެމުން ރެޑްކްލިފް ބުނީ ލޯބިވެރިޔާ އާއެކު ނިއުޔޯކަށް ގޮސް އުޅުމުގެ ތެރޭގައި އެއްރެއަކު އޭނާގެ ލޯބިވެރިޔާ އެއްޗެއް ގަންނަން ފިހާރައަކަށް ވަނުމުން އޭނާ ބޭރުގައި އެމީހުންގެ ގެންގުޅޭ ކުއްތާއެއް ގޮވައިގެން މަޑުކޮށްލައިގެން ހުރީ އެވެ. އޭނާ އެހެން ހުރިއިރު އެއްވެސް މީހަކަށް އެއީ "ހެރީ ޕޮޓާ" ފިލްމުތަކުގައި ހެރީ ޕޮޓާގެ ރޯލު ކުޅޭ ހޮލީވުޑް މަޝްހޫރު އެކްޓަރެއް ކަމެއް ނޭނގެ އެވެ.\nއޭނާ ހުރީ ތުނބުޅިވެސް ދިގުކޮށްފައި ކަމަށާއި އަދި ފިނިކަމުން މަތިމަތިން ވަރަށް ބައިވަރު ކޯޓު ލައިގެން ބޮޑު އޯވަކޯޓެއް މަތިން ލައިގެން ކަމަށާއި ބޮލުގައި ހުޑީއެއް އެއްވެސް އަޅުވައިގެން ކަމަށް ރެޑްކްލިފް ބުންޏެވެ.\nކުއްތާއަށް މާ ފިނިވާހެން ހީވާތީ އެސޮރަށް ކުޑަކޮށް ހޫނު ކޮށްލައިދޭން އޭނާ އެސޮރު ކައިރިއަށް ގުދުވެލި ވަގުތު މީހަކަށް އޭނާ ފެނިގެން އެއީ ގެދޮރުނެތް ފަގީރު މީހެއް ކަމަށް ހީކޮށް އޭނާއަށް ފައިސާ ދިނީ ކަމަށް ވެސް ރެޑްކްލިފް ބުންޏެވެ.\nމި ޝޯގައި ވާހަކަ ދައްކަމުން ސަމާސާ ރާގަކަށް ރެޑްކްލިފް ބުނީ ތަންކޮޅެއް ގިނަގިނައިން ތުނބުޅި ބޭލުމުގެ މުހިއްމުކަން އެ ރޭ އޭނާއަށް އިހްސާސްވި ކަމަށެވެ.\nރެޑްކްލިފް ބުނީ މީހުންނަށް ވަރަށް ފަސޭހައިން އޭނާއަކީ ކާކުކަން ދެނެގަނެވޭ ކަމަށާއި ނަމަވެސް ނިއުޔޯކްގައި ހިނގި މި ހާދިސާއިން ވަރަށް ބޮޑު ހައިރާންކަމެއް ލިބުނު ކަމަށެވެ.\nބޮޑީގާޑްގައި ބައިވެރިވާން ޑަޔާނާ ބޭނުންފުޅުވި: ކޮސްނާ


Dhiraagu Sparkhub gulhigen Techstars Startup weekend baahvanee\nދިރާގާ ސްޕާކްހަބް ގުޅިގެން ޓެކްސްސްޓާސް ސްޓާޓްއަޕް ވީކެންޑް ބާއްވަނީ\nދިރާގާއި ސްޕާކްހަބް ގުޅިގެން ޒުވާން ވިޔަފާރިވެރިން އުފެއްދުމަށް "ސްޓާޓަޕް ވީކެންޑް 2019" 15 ނޮވެމްބަރ 2019 އިން 17 ނޮވެމްބަރ 2019 ގައި ބޭއްވުމަށް ވަނީ ހަމަޖެހިފައިއެވެ.\nޓެކްސްޓާސް ސްޓާޓްޓަޕް ވީކެންޑަކީ ޒުވާނުންނަށް ވިޔަފާރީގެ ދާއިރާގައި ފުރުސަތުތައް ހޯދައިދިނުމަށް މަސައްކަތްކުރާ ބައިނަލް އަޤަވާމީ ހަރަކާތެކެވެ. އަދި އެ މޮޑެލް މިހާރު ދުނިޔޭގެ 150 ގައުމުގައި ވަރަށް ކާމިޔާބު ކަމާއެކު ޓްޗްސްޓާގެ މި ޕްރޮގްރާމް ވަނީ ކުރިޔަށް ގެންގޮސްފައެވެ.\nފަންސާސް ހަތަރު ގަޑިއިރަށް ކުރިއަށްގެންދާ އެ ހަރަކާތުގައި ވިޔަފާރި ފަށަން ބޭނުންވާ ފަރާތްތަކާއި، ޑިވެލޮޕަރުންނާއި ޑިޒައިނަރުންގެ އިތުރުން އަލަށް ފަށާފައިވާ ވިޔަފާރިތަކުގެ ބޭފުޅުން ބައިވެރިވެ ވިޔަފާރީގެ ދާއިރާގައި ހުރި ވިސްނުންތައް ހަގީގަތަކަށް ގެންނާނެ ގޮތާ ބެހޭގޮތުން މަޝްވަރާކޮށް ބިޒްނަސް މޮޑެލް ތައްޔާރުކޮށް ހުށަހަޅައިދޭނެއެވެ.\nމި ހަރަކާތް ބޭއްވުމުގެ އެންމެ ބޮޑު އަމާޒަކީ ޒުވާނުންގެ މެދުގައި ސްޓަރޓްޕް ކަލްޗަރ އެއް ބިނާ ކޮށް، އެ މީހުންގެ ފުރިހަމަ ހުނަރު ދަސްކުރުމާއި، އުފެއްދުމާއި އަމަލުން ދެއްކުމުގެ މަގުފަހި ކޮށްދިނުމެވެ.\nސްޓާޓަޕް ވީކެންޑަކީ ޒުވާން ވިޔަފާރިވެރިންނަށް ވިޔަފާރީގެ ދާއިރާގައި ކުރިއަރާ ދިއުމަށް ބޭނުންވާ މުހިންމު މައުލޫމާތު ތަކެއް ލިބިދޭނެ ވިޔަފާރީގެ ހުނަރު ތަރައްގީ ކޮށްދެވިގެންދާނެ ހަރަކާތެކެވެ.\nއެގޮތުން ބައިވެރިންނަށް ވިޔަފާރީގެ ދާއިރާގައި ނަމޫނާ ފަރާތްތަކާއި ބިޒްނަސް ކޯޗުންނާއި އަދި ދިރާގު އަދި އިންޑަސްޓްރީގެ ތަޖުރިބާކާރު މެންޓަރުންނާ ބައްދަލުކޮށް އެ ފަދަ މީހުންގެ އިރުޝާދުގެ ލިބިގެންދާނެއެވެ. އަދި ހިއްސާކުރެވޭ ހިޔާލުތަށް ވިޔަފާރީގެ އަމަލީ މައިދާނުގައި ބޭނުންކުރާނެ ގޮތްވެސް ބައިވެރިންނަށް ކިޔާ ދެވިގެންދާނެއެވެ.\nދިރާގާއި ސްޕަކްހަބް ގުޅިގެން ޒުވާނުންގެ މެދުގައި ސްޓަރޓްޕް ކަލްޗާ ބިނާ ކުރުމަށް މުހިންމު މަސައްކަތްކެއް ކުރިއަށްގެންދެއެވެ.\nއެގޮތުން ރާއްޖޭގައި އަލަށް ލީން ސްޓާޓްއަޕް މެޝިން ވަނީ ތަޢާރަފުކޮށްފައިއެވެ. އަދި ރާއްޖޭގެ ފުރަތަމަ އިންޓަނޭޝަނަލް ހެކަތޯންކަމަށްވާ "އޭންޖަލް ހެކް" އާއި ސްޓާޓް އަޕް ގްރައިންޑުގެ އެކްސް ސީރީސް ވެސް ވަނީ ބާއްވާފަ އެވެ.


ރައީސުލްޖުމްހޫރިއްޔާ ނ. ކެނދިކުޅުދޫ ކައުންސިލަރުންނާއި ބައްދަލުކުރެއްވުން: މި ސަރުކާރުން ކެނދިކުޅުދޫގެ ތަރައްޤީއަށް ޚާއްޞަ ސަމާލުކަމެއްދެއްވާތީ އެކަމަށްޓަކައި ކައުންސިލަރުން ޝުކުރުއަދާކުރެއްވި - The President's Office\nރައީސުލްޖުމްހޫރިއްޔާ ނ. ކެނދިކުޅުދޫ ކައުންސިލަރުންނާއި ބައްދަލުކުރެއްވުން: މި ސަރުކާރުން ކެނދިކުޅުދޫގެ ތަރައްޤީއަށް ޚާއްޞަ ސަމާލުކަމެއްދެއްވާތީ އެކަމަށްޓަކައި ކައުންސިލަރުން ޝުކުރުއަދާކުރެއްވި\n2 ސެޕްޓެންބަރު 2021، ރިފަރެންސް: 2021-318\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިލަދުންމަޑުލު ދެކުނުބުރީ ކެނދިކުޅުދޫ ކައުންސިލަރުންނާއެކު ބޭއްވެވި ބައްދަލުކުރެއްވުމުގައި، މި ސަރުކާރުން ކެނދިކުޅުދޫގެ ތަރައްޤީއަށް ޚާއްޞަ ސަމާލުކަމެއްދެއްވާކަން ފާހަގަކުރައްވައި އެކަމަށްޓަކައި ކައުންސިލަރުން ޝުކުރު އަދާކުރައްވައިފިއެވެ. މި ބައްދަލުކުރެއްވުން ބާއްވާފައިވަނީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމި ބައްދަލުކުރެއްވުމުގައި، ކައުންސިލުންވަނީ ކެނދިކުޅުދޫގައި ހިންގާ ތަރައްޤީގެ މަޝްރޫޢުތައް ކުރިއަށްގެންދިއުމުގައި ހުރި ކަންބޮޑުވުންތަކާއި، ރަށުގެ އެކި މުވައްސަސާތަކަށް ކުރިމަތިވާ ގޮންޖެހުންތައް ޙިއްޞާކުރައްވާފައެވެ.\nއެގޮތުން، ޒަމާނީ ފެންވަރުގެ ހޮސްޕިޓަލް އަދި ޖޫނިއަރ ކޮލެޖެއް ތަރައްޤީކުރުމުގެ މަޝްރޫޢު ލަސްވަމުންދާތީ އެ މަސައްކަތް ވީ އެންމެ އަވަހަކަށް ފައްޓަވައިދެއްވައި ކުރިއަށްގެންގޮސްދެއްވުމަށް ދެންނެވިއެވެ. ހަމަ އެއާއެކު ހުޅަނގު މޫސުމުގައި ބަނދަރުގެ އެއްބައި ބޭނުންކުރަންޖެހުމުގެ ސަބަބުން ރައްޔިތުންނަށް ކުރިމަތިވާ ގޮންޖެހުންތައްވެސް ކައުންސިލްގެ ފަރާތުންވަނީ ފާހަގަކުރައްވާފައެވެ. މީގެ އިތުރުން ކެނދިކުޅުދޫއަކީ ގިނަ ކުޅިތަކެއް އެކުލެވިގެންވާ ރަށަކަށްވާތީ މިހާރު ރަށުގެ ބައެއް ކުޅިތައް ހިކުމުގެ ބިރުވެރިކަން އޮތްކަމުގައި ފާހަގަކުރައްވައި އެކަމަށް ޙައްލެއް ހޯދަންޖެހިފައި އޮތް ކަމަށް ކައުންސިލްގެ ފަރާތުން ރައީސުލްޖުމްހޫރިއްޔާގެ އަރިހުގައިވަނީ ދަންނަވާފައެވެ. އަދި ނަރުދަމާގެ މަޝްރޫޢު މަސައްކަތް އަވަސްކޮށްދެއްވުމަށް ކައުންސިލުންވަނީ ދަންނަވާފައެވެ. މީގެ އިތުރުން ރަށުގައި ސީ އެމްބިއުލާންސެއް ނެތުމުން ރައްޔިތުންނަށް ކުރިމަތިވާ ގޮންޖެހުންތައްވެސް އެމަނިކުފާނުގެ އަރިހުގައި ކައުންސިލަރުން ޙިއްޞާކުރެއްވެވިއެވެ. އަދި ކައުންސިލުގެ ފަރާތުންވަނީ ރަށުގައި ބޭންކުގެ ޚިދުމަތް ފުޅާކޮށްދިނުމަށާއި، ބޯހިޔާވަހިކަން އިތުރަށް ބޭނުންވާކަން ފާހަގަކުރައްވާފައެވެ. މިގޮތުން އިތުރު ހައުސިންގ ޔުނިޓް އަދި ގެވަޅުތަކުގައި ގެ އެޅުމަށް މަގުފަހިވާނެގޮތެއް ބޭނުންވާކަމުގައިވެސް ކައުންސިލުން ވަނީ ފާހަގަކުރައްވާފައެވެ.\nރަށުގެ އެކި މުވައްސަސާތަކަށް ކުރިމަތިވާ ގޮންޖެހުންތައް ޙިއްޞާކުރައްވަވަމުން ކައުންސިލުންވަނީ ރަށުގެ ސްކޫލަށް އެކަށީގެންވާ ޖާގައިގެ ބަހެއް ނެތުމުގެ ސަބަބުން ސްކޫލަށް ދިމާވާ ދަތިތަކާއި، ދަރިވަރުންނަށް ކުރިމަތިވާ ދަތިތައް ޙިއްޞާކުރައްވާފައެވެ. އަދި ޞިއްޙީ މަރުކަޒަށް ބޭނުންވާ މުހިންމު ވަޞީލަތްތައް ނެތުމުގެ ސަބަބުން ކުރިމަތިވާ ގޮންޖެހުންތައްވެސް ކައުންސިލްގެ ފަރާތުން ވަނީ ރައީސުލްޖުމްހޫރިއްޔާ އާއި ޙިއްޞާކުރައްވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ކެނދިކުޅުދޫ ފެންނަނީ ތަރައްޤީގެ ގިނަ މަޝްރޫޢުތަކެއް ހިންގޭނެ ޤާބިލުކަންހުރި ރަށެއްގެ ގޮތުގައިކަން ފާހަގަކުރައްވާފައެވެ. އަދި ކައުންސިލުން ފާހަގަކުރެއްވެވި ކަންތައްތައް އެކަމާއި ގުޅޭ އިދާރާއަކާއި ވާހަކަފުޅު ދެއްކެވުމަށްފަހު އެކަންކަމަށް ޙައްލު ހޯއްދަވައިދެއްވަން މަސައްކަތްކުރައްވާނެކަމުގައި އެމަނިކުފާނު ވިދާޅުވިއެވެ.\nމި ބައްދަލުކުރެއްވުމުގައި، ކެނދިކުޅުދޫ ދާއިރާގެ މަޖިލީހުގެ މެންބަރު އަޙްމަދު އީސާ ބައިވެރިވެވަޑައިގެންނެވިއެވެ. އަދި ރައީސުލްޖުމްހޫރިއްޔާގެ އޮފީހުގެ ސެކްރެޓަރީ، ޕޮލިސީ، އަޙްމަދު ޙަމްދާން ބައިވެރިވެވަޑައިގެންނެވިއެވެ.\nމި ސަރުކާރުން ކެނދިކުޅުދޫގައި ހިންގަން އަދި ޕްލޭން ކުރެވިފައިވާ މަޝްރޫޢުތަކުގެ ތެރޭގައި ފެނާއި ނަރުދަމާ ނިޒާމް ޤާއިމުކުރުމާއި، ސްލިޕްވޭ ހެދުމާއި، ކުނި މެނޭޖްކުރާ މަރުކަޒު އަޕްގްރޭޑް ކުރުމާއި، ޞިއްޙީ މަރުކަޒުގެ އެކްސްޓެންޝަންގެ މަސައްކަތާއި، ސްކޫލް4ކްލާސްރޫމާއި އޮފީސް އިމާރާތްކުރުމުގެ މަޝްރޫޢާއި، ޖޫނިއަރ ކޮލެޖް ޤާއިމުކުރުމުގެ މަސައްކަތާއި، ގޭދޮށު މަސް ޕްލާންޓް ޤާއިމުކުރުމުގެ މަސައްކަތާއި، ފެނަކަ އޮފީސް އިމާރާތާއި ވަށާފާރު ރޭނުމުގެ މަޝްރޫޢު އަދި އައު އިންޖީނުގެ އެޅުމުގެ މަޝްރޫޢު ހިމެނެއެވެ. އަދި މިހާތަނަށް މި ސަރުކާރުން ނިންމާފައިވާ މަޝްރޫޢުތަކުގެ ތެރޭގައި ސޯލާ ހައިބްރިޑް ސިސްޓަމް ޤާއިމްކުރުމާއި، ނ.ކެނދިކުޅުދޫ ސްކޫލް2ކްލާސްރޫމާއި ހޯލްގެ މަސައްކަތާއި، ފުޓުބޯޅަ ދަނޑު ތަރައްޤީކުރުމުގެ މަސައްކަތް ހިމެނެއެވެ.


ވެކްސިންގެ ދެ ޑޯޒް ފުރިހަމަ ކުރި މީހުންގެ އަދަދު 114،000އިން މައްޗަށް! | Sangu News\nވެކްސިންގެ ދެ ޑޯޒް ފުރިހަމަ ކުރި މީހުންގެ އަދަދު 114،000އިން މައްޗަށް!\n5 މެއި 2021 - 11:24\nކޮވިޑް-19 އިން ދިފާއުމުވަށް ޖަހާ ކޮވިޑް ޝީލްޑް ވެކްސިންގެ ދެވަނަ ޑޯޒް އިތުރު 5،746 މީހުން ފުރިހަމަ ކޮށްފިއެވެ.\nހެލްތު ޕްރޮޓެކްޝަން އެޖެންސީ، އެޗްޕީއޭ އިން ހާމަކޮށްފައިވާ އެންމެ ފަހުގެ ތަފާސް ހިސާބުތަށް ދައްކާ ގޮތުން ކޮވިޑް-19އިން ދިފާއުވުމަށް ވެކްސިންގެ ދެވަނަ ޑޯޒް ޖެހި 5،746 މީހުންގެ ތެރޭގައި މާލޭ ސަރައްޙައްދުން ވެކްސިން ޖެހި 2،350 މީހުން ހިމެނެއެވެ. އަދި އަތޮޅުތަކުން 3،396 މީހަކު ވަނީ ވެކްސިންގެ ދެވަނަ ޑޯޒް ޖަހާފައެވެ. މިއާއެކު ރާއްޖެއިން ވެކްސިންގެ ދެ ޑޯޒް ފުރިހަމަ ކުރި މީހުންގެ ޖުމްލަ އަދަދު ވަނީ 114،240 އަށް އަރާފައެވެ.\nވޭތުވެދިޔަ 24 ގަޑިއިރުގެ ތެރޭގައި 757 މީހަކު ވަނީ ވެކްސިންގެ ފުރަތަމަ ޑޯޒް ޖަހާފައެވެ. އޭގެ ތެރޭގައި ހިމެނެނީ މާލޭ ސަރަހައްދުން ވެކްސިންގެ ފުރަތަމަ ޑޯޒް ޖެހި 276 މީހުންނާއި، އަތޮޅުތަކުން ވެކްސިން ޖެހި 481 މީހަކެވެ. މިއާއިއެކު ރާއްޖެއިން ވެކްސިންގެ ފުރަތަމަ ޑޯޒް ޖެހި މީހުންގެ ޖުމުލަ އަދަދު މިހާރު ވަނީ 298،396އަށް އަރާފައެވެ.\nމާލެ ސަރަހައްދުގައި އުމުރުން 18 އަހަރާއި 60 އަހަރާ ދެމެދުގެ މީހުންނަށް ސިނޯފާމް ވެކްސިނާއި ކޮވިޝީލްޑް ވެކްސިން ޖަހަމުން އަންނައިރު މާލެއާއި ވިލިމާލެ އަދި ހުޅުމާލެ ހިމެނޭހެން 11 ސެންޓަރެއްގައި ވެކްސިން ދިނުން ކުރިއަށްދެއެވެ. އަދި ގޭގެއަށް ގޮސްގެން ވެކްސިން ދިނުމަށް4މޮބައިލް ޓީމް ހަރަކާތްތެރިވަމުން އަންނައިރު، އަތޮޅުތަކުގައި 240 ވެކްސިން ސެންޓަރުން އަންނަނީ ވެކްސިންދެމުންނެވެ. މިތަންތަނުގައި ވެކްސިން ޖެހުން ކުރިއަށްދަނީ ހުކުރު ދުވަސް ފިޔަވައި ކޮންމެ ރެއެއްގެ 9:00އިން ފެށިގެން 11:45އަށެވެ.\nނަމަވެސް މާލެ ސަރަހައްދުގައި ކޮވިޑް ޝީލްޑް ވެކްސިން ވަގުތީ ގޮތުން ދިނުން މިހާރު ވަނީ ހުއްޓާލާފައެވެ. ކޮވިޝީލްޑް ވެކްސިން ޖެހުން ވަގުތީގޮތުން މެދުކަނޑާލާފައިވަނީ ރާއްޖޭގައި މިވަގުތު ހުރި ކޮވިޝީލްޑް ވެކްސިން ސްޓޮކް މަދުވުމުގެ ސަބަބުންނެވެ. ސްޓޮކް މަދުވެފައިމިވަނީ އިންޑިއާގެ ސިރަމް އިންސްޓިޓިއުޓާއެކު ވެފައިވާ އެއްބަސްވުމާ އެއްގޮތަށް ރާއްޖެއަށް ލިބެންޖެހޭ ކޮވިޝީލްޑްގެ ވެކްސިން ޝިޕްމަންޓް މިދިޔަމަހު ލިބިފައިނުވާތީ ކަމަށް އެޗްޕީއޭއިން ބުނެއެވެ. އިންޑިއާގެ ވެކްސިން ކުންފުންޏާއެކުވެފައިވާ އެއްބަސްވުމުގެ ދަށުން އިންޑިޔާއިން ތިން ލައްކަ ވެކްސިން ޑޯޒް ހޯދުމަށްވަނީ ފައިސާ ދައްކާފައެވެ.\nކޮވިޝީލްޑް ވެކްސިންޖެހުން އާއްމުކޮށް ހުއްޓާލިނަމަވެސް ބަލީގެ ހައިރިސް މީހުންނަށާއި، ވެކްސިންގެ ފުރަތަމަ ޑޯޒް ފުރިހަމަކޮށްފައިވާ ފަރާތްތަކުގެ ތެރެއިން 12 ހަފްތާ ހަމަވެފައިވާ ފަރާތްތަކަށް ކޮވިޝީލްޑް ވެކްސިން ދެމުންގެންދާނެކަމަށް އެޗްޕީއޭއިން ބުނެއެވެ.


ދިވެހި ސިވިލް ސަރވިސްގެ ޤާނޫނަށް ހަވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ ތަޞްދީޤުކުރައްވައިފި - The President's Office\n18 މޭ 2021، ރިފަރެންސް: 2021-150\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދިވެހި ސިވިލް ސަރވިސްގެ ޤާނޫނު (ޤާނޫނު ނަންބަރު: 5/2007) އަށް ހަވަނަ އިޞްލާޙު ގެނައުމުގެ ބިލު މިއަދު ތަޞްދީޤުކުރައްވައިފިއެވެ. މި ބިލަކީ، މި ހުސްވި އެޕްރީލް މަހުގެ 29 ވިީ ބުރާސްފަތި ދުވަހު ބޭއްވެވި ރައްޔިތުންގެ މަޖިލީހުގެ މި އަހަރުގެ ފުރަތަމަ ދައުރުގެ 37 ވަނަ ޖަލްސާގައި ފާސްކުރެއްވި ބިލެކެވެ.\nދިވެހި ސިވިލް ސަރވިސްގެ ޤާނޫނަށް ގެނައި އިޞްލާހުތަކުގެ ތެރޭގައި ނުކުޅެދުންތެރިކަން ހުންނަ ފަރާތްތަކަށްވެސް ދިވެހި ސިވިލް ސަރވިސްގެ ވަޒީފާތަކަށް ފުރުޞަތު ލިބޭ ގޮތަށް ނިޒާމެއް ޤާއިމުވެފައި އޮތުމަށް ބަޔާންކޮށްފައިވެއެވެ. ހަމަ އެއާއެކު، ދިވެހި ސިވިލް ސަރވިސްގައި މަސައްކަތް ކުރުމަށް ވަޒީފާ ދޭންވާނީ އެމީހެއްގެ ތަޢުލީމީ ފެންވަރާއި، މަސައްކަތުގެ ހުނަރާއި، ޤާބިލުކަމާއި، ތަޖުރިބާއަށް ބެލުމަށްފަހުގައިކަމަށްވެސް މި ޤާނޫނުގައި ބަޔާންކޮށްފައިވެއެވެ.\nމީގެ އިތުރުން، ސިވިލް ސަރވިސް ކޮމިޝަނަށް މެންބަރުން ޢައްޔަންކުރުމުގައި މިންތީގެ ހަމަހަމަކަން ޤާއިމުކުރުމަށް އިސްކަންދިނުމަށް ބާރުއަޅައި އެކަންވެސް ވަނީ މި ޤާނޫނުގައި ބަޔާންކޮށްފައެވެ.\nރައީސުލްޖުމްހޫރިއްޔާ މި ބިލު ތަޞްދީޤުކުރެއްވުމާއި ގުޅިގެން ދިވެހި ސިވިލް ސަރވިސްގެ ޤާނޫނު މިއަދު ވަނީ ދިވެހި ސަރުކާރުގެ ގެޒެޓުގައި ޝާއިޢު ކުރައްވާފައެވެ. މި ޤާނޫނަށް ޢަމަލުކުރަން ފެށުމަށް ހަމަޖެހިފައި ވަނީ މި ޤާނޫނު ތަޞްދީޤުކޮށް، ގެޒެޓުގައި ޝާއިޢުކުރައްވާ ދުވަހުން ފެށިގެންނެވެ.


މި ވާހަކައިން އެނގިގެންދާ ކަމަކީ އިސްރާއީލަކީ މާތްކަލާނގެ ޙަޟްރަތުގައި ޚާއްސަ ޤައުމެއް ކަމަށް ވިޔަސް ކޮންމެ ތަނެއްގައި އޮތް ކޮންމެ ޤައުމެއްގެ ބައެއް ނަމަވެސް ހުރިހާ އިންސާނުންނާއި މަޚުލޫޤުންނާ މެދުގައި ވެސް މާތްކަލާނގެ ރަޙުމު ކުރައްވައި އޯގާވެރިވެ ވޮޑިގަންނަވާނެ ކަމެވެ. އަދި މިވާހަކައިން ދައްކައިދެނީ މާތްކަލާނގެ އެންގެވި މުހިންމު ކަމެއް ނުކޮށް އެކަމަކާ ދުރަށް ދިޔަ މީހަކާ މެދު ކަންތައް ވެގެން ދިޔަގޮތެވެ. އަދި މިވާހަކައިން އެނގިގެންދާ އަނެއް ކަމަކީ މާތްކަލާނގެ މީހަކާ ކަމެއް ހަވާލު ކުރައްވައިފިނަމަ އެކަމެއް ކުރުމުގެ ކުޅަދާނަކަން އެމީހެއްގެ ކިބައިގައި ލައްވާ ކަމެވެ. އަދި ހަމަ އެފަދައިން ކިތަންމެ ނުރައްކާތެރި ޙާލަތެއް މެދުވެރިވިޔަސް އެކަމުން އެމީހަކު ސަލާމަތްކޮށްދެއްވައި އެ ޒިންމާއެއް އުފުލުމުގެ ޤާބިލުކަން އެމީހަކަށް ދެއްވާ ކަމެވެ.\nމި ވާހަކައިގެ ފުރަގަހުގައި ހިމެނިފައިވީ އަނެއް ކަމަކީ ބަޔަކު ކިތަންމެ ބޮޑު ކުށެއްކުރަމުން ދިއުމަށް ފަހު ވެސް މާތްކަލާނގެ ކިބަފުޅަށް އެނބުރި އެކަމުން ރުޖޫޢަވެ އަލުން އެކަންތައް ތަކުރާރު ނުކުރުމަށް ޢަޒުމު ކަނޑައަޅައިފިނަމަ މާތްކަލާނގެ އެ ބަޔެއްގެ އަޑު އައްސަވައި އެބަޔަކަށް ކުރިމަތި ކުރެއްވުމަށް ނިންމަވާފައިވާ މުސީބާތެއް ވެސް ފޮނުއްވުން ހުއްޓަވާލައްވަފާނެ ކަމެވެ. ނީނަވާއަކީ އިސްރާއީލުގެ ޤައުމަކަށް ނުވެއެވެ. އެ ރަށަށް ކޮންމެ ފަދަ މުސީބާތެއް ކުރިމަތިވިޔަސް އެކަލޭގެފާނަށް ހެވެވެ. އެހެންކަމުން އެ އެންގެވުމަށް ފުރަގަސް ދެއްވައި ވަޑައިގެންނެވީއެވެ. އެހެންނަމަވެސް މާތްކަލާނގެ އެކަލޭގެފާނު ސަލާމަތް ކުރެއްވީ ހިތަށް ވެސް ގެންނަން އުނދަގޫ ފަދަ ގޮތެއްގައެވެ. އެކަލާނގެ ކުޅަދުންވަންތަކަން ދައްކުވައިދޭ ފަދަ އިބުރަތްތެރި ގޮތެއްގައެވެ. އެކަލާނގެ އަމުރުފުޅު ހިންގަވާ މަތިވެރި ރޭއްވެވުން މި ވާހަކައިން އެނގިގެން ދެއެވެ. އެކަލާނގެ މީސްތަކުންނަށް ކަންކަން އަންގަވާ ގޮތާއި އަދި އެ އެންގެވުމާއި އެއްގޮތަށް ކިޔަމަންތެރިކަމާއެކު ކަންކަން ކުރާ މީހުންނަށް ދެއްވާ މަތިވެރި ނިޢުމަތް މި ވާހަކައިން ފެނިގެން ދެއެވެ.


Ekta Ge Ithuru Projecteh Hina Ah\nއެކްތާގެ އިތުރު ޕްރޮޖެކްޓެއް ހީނާއަށް\n9 މަސް,3ހަފްތާ,2ދުވަސް,4ގަޑި, 55 މިނެޓް, 56 ސިކުންތު ކުރިން 4060އައިޝަތު ޝިމްނާ\nހީނާ ޚާން މިހާރު ދަނީ އެކްތާކަޕޫރުގެ ޑްރާމާ ސިލްސިލާ ކަސޯޓީ ޒިންދަގީކޭގެ މުހިންމު ރޯލެއްކަމަށްވާ ކޮމަލިކާގެ ރޯލަށް ޝޫޓްކުރަމުންނެވެ. ކޮމަލިކާގެ ރޯލަށް ހީނާ ނަގާފައިވާކަން އެކްތާ އާންމުކުރީ ދާދިފަހުންނެވެ.\nހީނާއަކީ މިދުވަސްވަރު އިންޑިއާގެ ޓީވީ އިންޑިއަސްޓްރީގައި ވަރަށް މަގުބޫލުތަރިއެެކެވެ. ޔޭރިޝްތާ ކިޔާ ކެހެލާތާއިން މަޝްހޫރުކަން ހޯދި ހީނާ އާންމުނަށް އެންމެ ބޮޑަށް އެނގިގެން ދިޔައީ ބިގްބޮސް މެދުވެރިކޮށެވެ.\nއިންޑިއާގެ ނޫހަކަށް ދިން އިންޓަރވިއުއެއްގައި ހީނާ ބުނެފައިވަނީ ބިގްބޮސް އަށްފަހު އޭނާއަށް ވަރަށް މަޝްހޫރު ޑްރާމާ ސިލްސިލާތަކުން އޮފާރތައް އައި ކަމަށެވެ. އެގޮތުން ހަތަރު ޝޯއަކުން ޕޮސިޓިވް ރޯލް އޭނާއަށް ލިބުނު ނަމަވެސް އެންމެ ކަމުދިޔައީ އެކްތާ ކަޕޫރުގެ ހުށަހެޅުތައް ކަމަށް އޭނާ ބުނެފައެވެ.\nހީނާ ބުނެފައިވަނީ އެކްތާ ކަޕޫރު ހުށަހެޅީ އޭނާއަށް ނޫނެކޭ ނުބުނެވޭނެ ފަދަ ދެ ޕްރޮޖެކްޓެއްކަމަށެވެ. އޭގެ ތެރެއިން އެއްއޮފާ އަކީ ކަސޯޓީ ޒިންދަގީކޭގެ ކޮމަލިކާގެ ރޯލުކަން ހީނާ ހާމަކުރިއިރު ދެން އޭނާ ސޮއިކުރީ ކޮން ޕްރޮޖެކްޓެއްގައިކަން އޭނާ ހާމަކޮށްފައި ނުވެއެވެ.\nހީނާ ބުނެފައިވަނީ އެކްތާ އެނާއަށް އެއްފަހަރާ ދެޕްރޮޖެކްޓެއް ދިނީ އޭނާއަށް އެއް ދުވަސްވަރެއްގައި ދެ ކެރެކްޓާރއެއް ކުޅެވިދާނެކަމުގެ ޔަގީންކަން އެކްތާއަށް އޮތުމުން ކަމަށް ހީނާ ބުނެފައިވެއެވެ.


Anehkaa Ves Baghdad Airport Ah Hamalaa Dheefi - Vaguthu\nއިރާގުގެ ވެރިކަންކުރާ ބަޣްދާދުގެ، ބަޣްދާދު އިންޓަނޭޝަނަލް އެއާޕޯޓަށް ހަމަލާ ދީފިއެވެ.\nނޫސްތައް ބުނާގޮތުން މި ހަމަލާ ދީފައި ވަނީ އިއްޔެގެ ވަގުތެއްގައެވެ. އިއްޔެ ބަޣްދާދު އެއާޕޯޓަށް ދެ މިސައިލް ހަމަލާ އަމާޒުކޮށްފައި ވެއެވެ. މި ހަމަލާތައް އަމާޒުކޮށްފައި ވަނީ އެ އެއާޕޯޓުގައި ތިބި އެމެރިކާގެ ސިފައިންނަށެވެ.\nއެއާޕޯޓަށް އިއްޔެ އަމާޒުކުރި މި ހަމަލާގައި އެއްވެސް މީހަކަށް އަނިޔާވެފައި ނުވާ ކަމަށް ނޫސްތައް ބުނެއެވެ. މި ހަމަލާގެ ފަހަތުގައި ތިބީ ކޮން ބައެއްކަމެއް އަދި އެނގިފައި ނުވާއިރު، ހަމަލާގެ ޒިންމާ އެއްވެސް ޖަމާޢަތަކުން ވެސް މިހާތަނަށް އުފުލާފައެއް ނުވެއެވެ.\nރިޕޯޓްތައް ބުނާގޮތުން މިއީ އެމެރިކާ ސިފައިންނަށް އަމާޒުކޮށް މިދިޔަ އޮކްޓޯބަރު މަހުން ފެށިގެން މިހާތަނަށް އިރާގުގައި ދިން 39 ވަނަ ހަމަލާއެވެ.\nއެމެރިކާއިން ތުހުމަތުކުރާ ގޮތުން މި ހަމަލާތައް ދެމުން އަންނަނީ އިރާގުގައި ހަރަކާތްތެރިވާ އީރާނަށް ތާއީދުކުރާ ހަނގުރާމަވެރި ޖަމާޢަތްތަކުންނެވެ. އަދި މި ޙަމަލާތަކަކީ އީރާނުގެ ސަރުކާރުން އެހީތެރިކަން ފޯރުކޮށްދީގެން ނިރުބަވެރިން ދެމުންދާ ހަމަލާތަކެއް ކަމަށްވެސް އެމެރިކާއިން ތުހުމަތު ކުރެއެވެ. ނަމަވެސް އީރާނުން މި ތުހުމަތުތައް ދޮގުކުރެއެވެ.\nއިއްޔެ ބަޣްދާދު އިންޓަނޭޝަނަލް އެއާޕޯޓަށް ހަމަލާތައް އަމާޒުކޮށްފައި ވާއިރު، މި އެއާޕޯޓަކީ ދާދިފަހުން އެމެރިކާ ސިފައިން އީރާނުގެ ގުދުސް ފޯސްގެ ކޮމާންޑަރު، ޖެނެރަލް ޣާސީމް ސުލައިމާނީ އަށް ހަމަލާދީ އަވަހާރަކޮށްލި އެއާޕޯޓެވެ. އެ ހާދިސާ އާއި ގުޅިގެން ކޯޅުން ބޮޑު އެމެރިކާ އާއި އީރާނުގެ ދެމެދުގައި ނުތަނަވަންކަން ވަނީ އިތުރުވެގެން ގޮސްފައެވެ. އީރާނުން ވަނީ ސުލައިމާނީގެ މަރުގެ ބަދަލު ހިތި ގޮތަކަށް އެމެރިކާގެ ކިބައިން ހިފާނެ ކަމަށް ވެސް ބުނެފައެވެ.\nއެންމެ ފަހު ވަގުތުކޮޅުގައި ވެސް ޓްރަމްޕު އުޅުނީ އަމިއްލަ އެދުމުގައި\nކޮވިޑް-19: އެމެރިކާއިން އިތުރު 4،374 މީހަކު މަރުވެއްޖެ\nއޮގަސްޓް 3, 2020 16:22\nޑެން ދެބާމީހުން ދެކޮޅަަ އއް ތިބެގެން ހިފަންވި އެ އްނު


China Ge Beiging Ah Kuraa Vissaara Aa Gulhigen Flight Thah Cancel, School Thah Bandhu - Vaguthu\nޗައިނާގެ ބެއިޖިންއަށް ކުރާ ވިއްސާރައާ ގުޅިގެން ފްލައިޓުތައް ކެންސަލް، ސްކޫލްތައް ބަންދު\nޗައިނާގެ ވެރިކަން ކުރާ ބެއިޖިންގް ސިޓީއަށް ގަދަވަޔާއެކު ބޯކޮށް ވާރޭވެހެމުންދާތީ އެތައް ސަތޭކަ ފްލައިޓެއް ކެންސަލްކޮށް، ސުކޫލުތައް ބަންދު ކޮށްފިއެވެ.\nމި އަހަރު ކުރިމަތިވި އެންމެ ބޮޑު ކާރިސާ ކަމަށް ބުނެ އެ ގައުމުގެ އިދާރާތަކުން އެދެނީ ރައްޔިތުން ގެއިން ނުނިކުމެ ގޭގައި މަޑުކޮށްލުމަށެވެ.\nމޫސުމާ ބެހޭ އިދާރާތަކުން ލަފާކޮށްފައިވާ ގޮތުން ބައެއް ސަރަހައްދުތަކަށް ދުވަސް ނިމޭ އިރު 100 މިލިމީޓަރުގެ ވާރޭ ރިކޯޑު ކުރެވިގެން ދާނެއެވެ. އޭވިއޭޝަން ޓްރެކާތަކުން ދައްކާގޮތުން އެ ސިޓީގެ ދެ އެއާޕޯޓަކުން 700 އަށް ވުރެ ގިނަ ފްލައިޓް ކެންސަލް ވެފައިވެއެވެ. މޫސުމާ ބެހޭ އިދާރާތަކުން ވަނީ ބެއިޖިންގް އާއި އެ ސިޓީއާއި ކައިރި ސަރަހައްދުތަކަށް ބޯކޮށް ވާރޭވެހި، ގުގުރާއި ވިދާނެ ކަމަށް ލަފާކޮށް އިންޒާރެއް ނެރެފައެވެ.\nސިޓީގެ ދެކުނގެ ސަރަހައްދެއްގައި ބިންގަނޑު ކަނޑައިގެން ގޮސްފައިވާ ކަމަށް ބުނެ ރިޕޯޓު ކޮށްފައިވެއެވެ. މީޑިއާތަކުން ހިއްސާ ކޮށްފައިވާ ފޮޓޯތަކަށް ބަލާއިރު، ގާތަކަކުން މަގު ބެދިފައިވާ މަންޒަރު ފެނެއެވެ. އެ ސްޓޭޓުގެ ޓީވީތަކުން ރިޕޯޓު ކޮށްފައިވާ މަގުބެދިފައިވާ ސަރަހައްދު ސާފުކުރުމުގެ މަސައްކަތް ލަސްވަނީ ބޯކޮށް ވާރޭ ވެެހެމުން ދާތީއެވެ.\nފަތުރުވެރިންނަށް ހާއްސަކޮށްފައިވާ ބައެއް ސަރަހައްދުތައް ވެސް ވަނީ ބަންދުކޮށްފައެވެ. އެ ސްޓޭޓުގެ މީޑިއާތަކުން ރިޕޯޓު ކޮށްފައިވާ ގޮތުން އޮޓޯއިން ދުއްވަމުންދިޔަ ޓްރެއިންތައް ދެން ދުއްވާނީ މެނުއަލް ކޮށެވެ.\nމޫސުމާ ބެހޭ އިދާރާތަކުން ރިޕޯޓު ކޮށްފައިވާގޮތުން 14 ކޯރެއް ފުރި ބަންޑުން ވެދާނެ ކަމަށް ލަފާކޮށްފައިވެއެވެ. ކޯރުތައް ފުރުމަކީ ޗައިނާގައި ވިއްސާރަ މޫސުމަށް އާންމު ކަމެކެވެ.\nގަދަ ވިއްސާރައިގެ އަސަރު ޓިއަންޖިން ސިޓީއަށް ވެސް ކޮށްފައިވެއެވެ. ވީޑިއޯ ކްލިޕްތަކުން އެ ސިޓީގެ މަގުތަކުގައި ފެންބޮޑުވެ، އުޑުމަތި ބަނަވެ ވިދުންތައް ފެންނަން ހުއްޓެވެ.


އެޗްއާރުސީއެމްގެ މެންބަރުކަމަށް ކުރިމަތިލުމުގެ މުއްދަތު އިތުރުކޮށްފި | Sandhaanu\nއެޗްއާރުސީއެމްގެ މެންބަރުކަމަށް ކުރިމަތިލުމުގެ މުއްދަތު އިތުރުކޮށްފި\nހިއުމަން ރައިޓްސް ކޮމިޝަން އޮފް ދަ މޯލްޑިވްސް( އެޗްއާރުސީއެމް)ގެ ހުސްވެފައިވާ މެންބަރުކަމަށް ކުރިމަތިލުމުގެ މުއްދަތު ރައީސުލް ޖުމުހޫރިއްޔާގެ އޮފީހުން މިއަދު އިތުރުކޮށްފިއެވެ.\nރައީސް އޮފީހުން ބުނީ އެޗްއާރުސީއެމްގެ މެންބަރުކަމަށް ކުރި ލުމުގެ މުއްދަތު އިތުރުކުރީ މެންބަރުކަމަށް ކުރިމަތިލުމަށް ކުރިން ހުށަހަޅަފައިވާ ތާރީޚުކަމުގައިވާ މި މަހު 11 އަދި 12 ވަނަ ދުވަހަކީ ސަރުކާރު ބަންދު ދުވަހެއްގެ ގޮތުގައި ހަމަޖައްސާފައިވާތީ ކަމަށެވެ.\nއެޗްއާރުސީއެމްއަށް ހުސްވެފައިވާ މެންބަރުކަމަށް ކުރިމަތިލުމަށް ހުޅުވާލި ފުރުސަތުގެ މުއްދަތު އިތުރުކޮށްފައިވަނި މިމަހުގެ 15ވަނަ ދުވަހުގެ ނިޔަލަށެވެ.\nމެންބަރުކަމަށް އެދި ހުށަހަޅާ ފޯމު ބަލައިގަތުމަށް ހަމަޖައްސާފައިވަނީ މި މަހު 14 އަދި 15 ވަނަ ދުވަހު ހެނދުނު 09:30 އިން މެންދުރުފަހު 12:30 އަށް ރައީސުލްޖުމްހޫރިއްޔާގެ އޮފީހުންނެވެ.\nހިއުމަން ރައިޓްސް ކޮމިޝަން އޮފް ދަ މޯލްޑިވްސް ތިބެނީ ފަސް މެންބަރުންނެވެ. އެ ކޮމިޝަނުގައި މިހާރު ތިއްބަވަނީ ހަތަރު މެންބަރުންނެވެ. އެއީ އާމިނަތު ޝިފާއަތު އަބްދުއްރައްޒާގާއި، މުއުމިނާ ވަހީދާއި، ޑރ. އަހްމަދު އަދުހަމް އަބްދުﷲގެ އިތުރުން މަރިޔަމް މުނާއެވެ.


(6 މާރިޗު 2019 އާ ގުޅޭ)\nއެއުފާވެރި ހަބަރު ހަމައެވަގުތު މީހަކާއި ހިއްސާކޮއްލަން މަންހާބޭނުންވިއެވެ. އެހެންވެ އަނެއްކާވެސް އަމާނީއަށް ގުޅިއެވެ. އެކަމަކު އޭނަ ފޯނުނުނެގިއެވެ. މަންހާއަށް ކެތެއް ނުކުރެވުނެވެ. އޭނަ އަވަސް އަވަހަށް ވިޝާލްއަށް ގުޅާލިއެވެ.\n"ބިޒީތަ؟" މަންހާ އަހާލިއެވެ.\n"ނޫން، މިފަހަރު ކޮންތާކަށް ދާންވީ..." ވިޝާލް އަހާލިއެވެ.\n"ދެން ސާބަސް، ތިހެން ބުނަންޏާ ވިޝާލްއަށް ދެނެއް ނުގުޅާނަން، އަހަރެން ވަރަށް ހެޕީ މޫޑެއްގަ މިހިރީ އެކަން ޝެއަރކޮއްލަންވެގެން މިގުޅީ....ފްރީއާ ހިނގާބަލަ ކާރު ދުއްވާލަން ދާން....ޕްލީޒް..." މަންހާ ބުނެލިއެވެ.\n"އެހެންތަ، ސޮރީ.....އެހެން ބުނި އެއްޗެއް ނޫނޭ އެއީ، މިދަނީ ފެންވަރާލައިގެން، އަނެއްކާ ޖެނީ ގޮވައިގެންތަ މިފަހަރު ދާންވީ" ވިޝާލްގެ އަދިވެސް ހުރީ މަންހާއަށް ދިމާކޮއްލުމުގެ ރާގެކެވެ.\n"ދެން ވިޝާލް....އަވަހަށް އާދެބަލަ" މަންހާ ނުހުރެވިގެން ބުނެލިއެވެ.\n"މިދަނީ އަވަހަށް ތައްޔާރުވެގެން ހުރޭ....އޯކޭ ބޭއްވީ އިނގޭ" ވިޝާލް ފޯނުބޭވިއެވެ.\nމަންހާ އަވަސްވެ ގަތީ ރީތިވެލުމަށެވެ. އޭނަ އާމުކޮށް ކިޔާ ލަވައިގެ ރާގުން ހޫން އަޅުވާލަމުން ހަރަކާތްތައް އަވަސްކޮއްލިއެވެ. އަލަމާރި ހުޅުވާލާފައި މަޑުނޫކުލައިގެ ޓޮޕްކޮޅަކާއި ވައިލެޓް ކުލައިގެ ދިގު ސްކާޓެއްނެގިއެވެ. އަދި ކޮނޑުގައި އަޅުވާލުމަށްޓަކައި ދިގު ވާގަޑެއްލާފައި ވާ މަޑުޗޮކުލެޓު ކުލައިގެ ލެދަރު ދަބަހެއްނެގިއެވެ. އަވަސް އަވަހަށް ލޯގަނޑު ކުރިމަތީ އިނދެ ރީތިވާން ފެށިއެވެ. އެކުވެރިންނާއި ބައްދަލު ނުވެވުނެއް ކަމަކު މަންހާ ރީތިވެ ނިމުމާއިއެކު ފޯނުން ކޮންމެ ކުއްޖަކަށް މެސެޖުކޮއްލިއެވެ.\n"ހާއި....ހާދަ މީރުވަހެކޭ އެދުވަނީ" މަންހާ އެއަޑަށް ދޮރާ ދިމާލަށް ބަލާލިއެވެ. އޭރު ދޮރުކައިރީ ހުރީ ވިޝާލްއެވެ.\n"ތިއައީތަ....އޯ ވިޝާލް އައިމް ސޯ ސޯ ހެޕީ...." މަންހާ ދިޔަގޮތަށްގޮސް ވިޝާލްގެ އަތުގައި ހިފާލިއެވެ.\nކުޑަކުޑަ ސިކުންތުކޮޅެއްގެ ތެރޭ މަންހާ ވިޝާލްގެ ގައިގާ ބައްދާލިއެވެ. ވިޝާލް ލިބުނު ޝޮކާއިއެކު ހުރެވުނީއެވެ. އޭނައަށް އެވަގުތު ބުނެދޭން ނޭގޭ ގޮތްތަކަށްވެގެންދިޔައެވެ. މަންހާގެ ގައިގާ އަތްނުލާން ހުއްޓެއްކަމަކު އޭނައަކަށް އޭނަގެ ހަރަކާތްތަކެއް ކޮންޓްރޯލެއް ނުކުރެވުނެވެ. އޭނައަށްވެސް މަންހާގެ ގައިގާ ހިފަހައްޓާލެވުނެވެ. އަދި ހަށިގަނޑުގައި ޖައްސާ ބާރުކޮއްލެވުނެވެ.\n"އޯ....ވީޝަލް....ގެސް ވަޓް.....އައި ގޮޓް ދި ޖޮބް....އައި ގޮޓް ދި ޖޮބް... މަންހާ ބުނަމުންދިޔައެވެ. އޭނަ އުފަލުން ހުރިވަރުން އޭނައަށް މިކުރެވެނީ ކީއްކަންވެސް ހަނދާނެއްނެތެވެ.\n"އައިމް ހެޕީ ފޯ ޔޫ...." ވިޝާލް މަޑުމަޑުން މަންހާގެ އެރީތި ފަންދިގު އިސްތަށިގަނޑުގައި ބޮސްދެމުން ބުނެލިއެވެ.\n"ހިނގާ ދަމާ...." މަންހާ ވިޝާލްއާއި ދުރުވެލަން މަސައްކަތްކުރަމުން ބުނެލިއެވެ. އެހެންނަމަވެސް ވިޝާލްއަށް އެހުރިގޮތަށް ހުރެވުނީއެވެ. މަންހާގެ އެރީތި މޫނަށް ބަލަހައްޓައިގެން އެރީތި ތުންފަތުން ބަސްނުކުންނަ ހިނދު އެތެޅިލާ ތެޅިލުން އޭނަގެ ހިތުގައި ގަދަފަދަ އޮއެވަރެއް އުއްފައްދައިފިއެވެ. ވިޝާލް މަޑުމަޑުން މަންހާގެ ކޯތާފަތުގައި ދެއަތުން ހިފާ އޭނަ އާއި ދިމާލަށް އުމޫނު އުފުލާލިއެވެ. މަންހާގެ މޫނުމައްޗަށް ކަންބޮޑުވުމުގެ ކުލަވަރުވެރިވެގެން ދިޔައީ އެހިސާބުންނެވެ.\n"ވިޝާލް...." މަންހާ މަޑުމަޑުން ބުނެލިއެވެ.\nވިޝާލްގެ މޫނު ފަހަރަކަށްވުރެ ފަހަރެއް ދިޔައީ ކައިރިވަމުންނެވެ. މަންހާއަށް ވިޝާލްގެ ހޫނު ނޭވާ އިޙްސާސް ކުރެވޭހާ ކައިރިވުމާއިއެކު މަންހާ އޭނަގެ އަނގަމަތީ އަތްއެޅިއެވެ. އެވަގުތު ވިޝާލް އޭނަގެ ނިތުގައި ބޮސްދިނެވެ.\n"އައި ލަވް ޔޫ.....އަހަރެން މަންހާގެ ނުރުހުމުގަ އެއްވެސް ކަމެއް ނުކުރާނެކަން އެނގެންވާނެއެއްނު....." ވިޝާލް އެހެން ބުނުމާއިއެކު މަންހާ އޭނަގެ އަނގަމަތިން އަތްނެގިއެވެ. އަދި ވިޝާލްގެ ދެލޮލަށް ބަލާލިއެވެ. އެލޮލުގައިވާ ލޯބި ކިތަންމެ ރީއްޗަށްވެސް މަންހާއަށް ފެންނަމުންދިޔައެވެ.\n"އައިމް ސޯ ސޯ ހެޕީ ފޯ ޔޫ.......ދުވަހަކުވެސް މަންހާ ނުރޮއްޗޭ......އޭރުން އަހަރެންގެ ހިތް ފުނޑު ފުނޑުވެދާނެ" ވިޝާލް މަންހާގެ ގައިގާ އަނެއްކާވެސް އޮޅުލައިގަންނަމުން ބުނެލިއެވެ.\nސިޑިން ދުވަމުން ކަހަލަ ގޮތަކަށް އަރައިގެން އައި ޝަރަފް އައީ މަންހާއަށް އުފާވެރި ހަބަރެއް ދިނުމަށެވެ. އެކަމަކު މަންހާގެ ކޮޓަރީގެ ހުޅުވާލެވިފައިވާ ދޮރުން އޭނައަށް ފެނުނު މަންޒަރުން ހުއްޓުން އެރިއެވެ. އޭނައަށް ފެނުނީ ވިޝާލްގެ އަތުގެ ތެރޭގައި މަންހާވަނިކޮށެވެ. އޭނަ އަވަސް އަވަހަށް ފަހަތަށް ޖެހިލިއެވެ. އެމީހުންނަށް ނުފެންނާނެ ފަދަ ގޮތަކަށެވެ.\n"ހިނގާ ދަމާ....މިހެން ގިނައިރު ތިބުން އެހާ ރަނގަޅެއް ނުވާނެކަން މަންހާއަށްވެސް އެނގޭނެ، އައި ޑޯންޓު ވޯންޓު ލޫސް މައި ޕޭޝަންޓްސް.....މަންހާގެ ތިއުފާވެރިކަން ސްޕޮއިލް ކޮއްލާކަށްވެސް ބޭނުމެއްނޫން.........." ވިޝާލް މަންހާގެ ހަށިގަނޑުން ދޫކޮއްލިއެވެ.\n"ތެންކިއު...." މަންހާ ވިޝާލް އާއި ދުރަށްޖެހިލަމުން ހިނިތުންވެލީ ލޯބިވެތިގޮތަކަށެވެ.\n"އާ.....ތިހިރަ ފަރިކަމެއްތާ ދޯ، ސެންޓުފުޅި އެއްކޮށް ހުސްކޮއްލީތަ...މުޅިތަން އެއްވަސް ކޮއްލައިގެން ވިއްޔަ ތިއުޅެނީ" ވިޝާލް އަވަސް އަވަހަށް މޫޑު ބަދަލުކޮއްލަމުން ސަމާސާކޮއްލިއެވެ.\n"އެއްކަލަ ވިޝާލް....ހެ ހެ ހެ ހެ ހެ ހެ، ހިނގާ ދާން" މަންހާ ހޭންފެށިއެވެ. އޭނަ ދެންމެވީ ކަންތައްތައް މަތިން ހަނދާންނެތުނުފަދައެވެ.\n"ޕޮއް!..." ޝަރަފް ކުއްލިއަކަށް މަންހާގެ ކޮޓަރި ދޮރުމައްޗަށް އަރާފައި ބުނެލިއެވެ.\n"ތިއްތޭ!.....ކޮންއިރަކު އައީ؟....މިދަނީ ބޭރަށް ދާން، އަންނާނަން އިރުކޮޅަކުން" މަންހާ ނުކުންނަމުން ބުނެލިއެވެ.\n"އެހެންތަ....ވިޝާލް މިކޮޓަރީގަ ކީއްކުރަނީ؟" ޝަރަފް ސީރިއަސް ވެލާފައި ވިޝާލްއަށް ބަލާލަމުން ބުނެލިއެވެ.\n"މި....މި....މަންހާއަށް ގޮވަން" ވިޝާލް ޖެހިލުންވެ ހުރެ ޖަވާބުދޭން މަސައްކަތްކުރިއެވެ.\n"ހެ ހެ ހެ ހެ ހެ....ސީ ހިސް ފޭސް.....ކަމޯން ބްރޯ......އައި ވޯސް ޖަސްޓް ކިޑިން.....މަންކޮގެ ފްރެންޑްސް މިކޮޓަރިއަށް ވަނުން މަނައެއްނުވާނެ" ޝަރަފްއަށް ވިޝާލްއަށް ވީގޮތް ފެނުމުން އޭނަގެ ހިނިގަނޑުފަޅައިގެން ދިޔައެވެ. ހަގީގަތުގައި އޭނަ ވިޝާލްއާއި ސަމާސާކޮއްލީއެވެ.\n"މި ތިއްތޭ ވަރަށް ނޯޓީވާނެ.....އާދޭ ވިޝާލް ދާން" މަންހާ ވިޝާލްގެ އަތުގައި ހިފައިގެން ސިޑިއާއި ދިމާލަށް ދިޔައެވެ.\nއެމަންޒަރު ބަލަން ހުރި ޝަރަފްގެ ހިނިތުންވުން ފިލައިގެން ދިޔައެވެ. އަދި ފަރުވާތެރިކަމާއިއެކު މަންހާ އާއި ވިޝާލްއަށް ބަލަމުންދިޔައެވެ. އޭނައަށް ވިޝާލް އާއި މަންހާ އާއި ދޭތެރޭ ގުޅުމެއް އޮންނަ ކަމެއް ކުރިއަކުން ނޭގެއެވެ. ހުރިހާ ވާހަކައެއް ހިއްސާކުރާއިރުވެސް ވިޝާލްގެ ވާހަކައެއް އޭނަ އެއްފަހަރުވެސް ނުބުނެއެވެ. އެދެމެދުގައި ގާތް ގުޅުމެއްނުވާނަމަ ވިޝާލްގެ އަތުގެތެރޭ މަންހާ ގައިމުވެސް ނުހުންނާނެއެވެ. މަންމައަށް އެކަން އެނގޭބާއެވެ. ޝަރަފް އޭނަގެ ބޮލުގައި އަތްހާކާލިއެވެ. އޭނައަކީ އެހާ ކަންތައްތަކާއި ވިސްނަން އާދަވެފައިވާ މީހެއްނޫނެވެ. އެކަމަކު ދާދި ދެންމެއަކު ފެނުނު މަންޒަރަކުން އޭނައަށް ވިސްނަން މަޖުބޫރުވެއްޖެއެވެ. އޭނަ އެންމެ ލޯބިވާ ކޮއްކޮގެ ދިރިއުޅުމަށް މީހެއްގެ ހިޔަނި އެޅެމުންދާނަމަ އެއީ ރަނގަޅުކަމެއްތޯ ބެލުމަކީ ހުދު އޭނަގެވެސް ޒިންމާއެއް ކަމުގައި އޭނަދެކެވެ.\nމާލޭގެ ބޮޑެތި މަގުތަކުގައި ވިޝާލް ކާރު ދުއްވަމުންދިޔައެވެ. މަންހާ އޭނައަށް ވަޒީފާ ހަމަޖެހުނު ވާހަކަ ތަފްސީލުކޮށް ކިޔާދެމުންދިޔައެވެ. އޭނަ އެންމެ ބޭނުންވި ކަންތައް ވީއެވެ. މިވަގުތުމީ ﷲ އަށް ހަމްދުކޮށް ޝުކުރުއަދާކުރަންވީ ވަގުތުކަމުގައި މަންހާގެ ޒަމީރު ބުންޏެވެ. އޭނަގެ ހިތުގެ މުރާދު ހާޞިލްވީއެވެ. އެކަމަކު ކިތަށް އަހަރު އޭނަ ކެތްތެރިވިހެއްޔެވެ. ކެތްތެރިންނާއިއެކު ﷲ ވޮޑިގެންވާކަން މިއަދު މަންހާއަށްވެސް އިޙްސާސް ކުރެވިގެންދިޔައެވެ. ދާއިންގެ އޮފީހުން އޭނައަށް ވަޒީފާ ހަމަޖެހުނީއެވެ. މާދަމާ ހެދުނު އަށްގަޑި ފަނަރަޔަށް ވަޒީފާއަށް ނުކުންނަންވީއެވެ.\nކާރުގެ ދަތުރު ނިންމާލަން ޖެހުނީ ވިޝާލްއަށް މޫސަ ގުޅުމުންނެވެ. މޫސަ އާއިއެކު މީހަކާއި ބައްދަލުކުރަން ދާންޖެހުނީއެވެ. ވިޝާލް މަންހާ ގެނެސް ގެއަށް ލާދިނުމަށްފަހު ކާރު ދުއްވާލިއެވެ. އަދި އަތުގެ އިޝާރާތުން ފަހުން މަންހާއަށް ގުޅާނަން ކަމުގައި އޭނަ ބުނެލިއެވެ.\nރޭގަނޑުގެ ކެއުން ނިންމާލާފައި މަންހާ ކޮޓަރިއަށް ދިޔައިރުވެސް ޝަރަފް ކާމޭޒުމަތިން ނުފައިބައެވެ. އޭނަ މަންހާގެ ހަރަކާތްތަކަށް ބަލަނީއެވެ. މަންހާ ކޮޓަރިއަށް ދެވޭހާ އިރުކޮއްލާފައި އޭނަވެސް މަންހާގެ ކޮޓަރިއަށް ދިޔައެވެ.\n"ހެލޯ....ސިސް...." ޝަރަފް މަންހާގެ ކޮޓަރި ދޮރުގައި ޓަކިޖަހާލަމުން ގޮވާލިއެވެ.\n"އާދޭ އާދޭ....އަހަރެން ތިއްތޭ ގާތު ވަރަށް ބޮޑު ވާހަކައެއް ބުނަންވެފަ އެބައޮތް" މަންހާ އޭރު އިނީ ކޮމްޕިއުޓަރ ދޮށުގައެވެ.\n"ތިއްތޭވެސް ހަވީރު އެގަޑީގަ އައީ ވާހަކައެއް ބުނަންވެގެންނޭ...އެކަމަކު މައި ލަވިންގ ސިސް މާ ބިޒީވިއްޔަ" ޝަރަފް ދުރުދުރުން ބުނެލިއެވެ.\n"އެހެންތަ.....ތިއްތޭ އެހެންބުނިނަމަ، ދެން މިހާރު ބުނެބަލަ.....ހީވާ ގޮތުން މިފަހަރުވެސް ތިއައީ އެވާހަކަ ދައްކަންވެގެން ދޯ" މަންހާ ބުނެލިއެވެ.\n"ހޫމް.....ތިއްތޭ ބުނީ......ތިއްތޭގެ ފްރެންޑު ބުނި މަންހާ ވަރަށް ބޭނުމޯ، އެކަމަކު މަންހާ ބޭނުންނުވަންޏާ އެމީހުން އެހެން ކުއްޖަކު ހަމަޖައްސަނީއޯ، މަންކޮ ހަމަ ބޭނުމެއްނޫންތަ އެޖޮބެއް؟" ޝަރަފް މަންހާގެ އެނދުގައި އެއްފައި އަރުވާލައިގެން އިނދެ ވާހަކަދެއްކިއެވެ.\n"ތިއްތޭ އުފާވާނެތަ މަންކޮ އުފާވާކަމެއް ކުރިއްޔާ" މަންހާ ކުރީ ސުވާލެކެވެ.\n"ހޫމް...ކީއްވެ އުފާނުވާންވީ" ޝަރަފްއަށް މަންހާ ބުނަން އުޅުނު އެއްޗެއް ނަގައެއް ނުގަނެވުނެވެ.\n"އަހަރެންނަށް އެހެން ޖޮބެއް ލިބިއްޖެ، އަހަރެން އެޖޮބާ ދޭތެރޭ ހިތްހަމަޖެހޭ.....މާދަމާއިން ފެށިގެން ނުކުންނަން ޖެހޭ.....އަހަރެން ދޭން އުޅުނު ހަބަރަކީ އެއީ... އައިމް ރިއަލީ ހެޕީ ތުއްތޭ" މަންހާ އުފާވެލައިފައި ބުނެލިއެވެ.\n"އެހެންތަ؟ ކޮންތާކުން؟ އެތަނުގެ ކޮން ޕޯސްޓަކަށް؟ ސެލަރީ ކިހާވަރެއް؟" ޝަރަފް އެއްފަހަރާ އެތަށް ސުވާލެއް ކުރިއެވެ.\nމަންހާ ކަންބޮޑުވިއެވެ. ހަގީގަތަށް ތެދަށް ހުރިހާ ވާހަކައެއް ކިޔާދޭހާ ހިތްވަރެއް އޭނަގެ ގަޔަކުނެތެވެ. އެއީ ޝަރަފްކަމުގައި ވިޔަސްއެވެ. މަންހާ އިރުކޮޅަކު ވިސްނާލިއެވެ. ބުނާނެ އެއްޗަކާއި މެދުއެވެ. ޔަގީނުންވެސް އޭނަ ދާން އެއުޅެނީ އޭނަގެ ކޮލިފިކޭޝަންއަށްވުރެ މާދަށް މަގާމަކަށެވެ. އޭނަ އަވަސް އަވަހަށް ޕްލޭންއެއް ހަދާލިއެވެ. އެވަގުތު އޭނަގެ އެންމެ ދޮގަކުންވެސް ނުކުމެދާނެ ނަތީޖާ އަކާއިމެދު ވިސްނާލުން އެހާ މުހިއްމެއް ނުވިއެވެ.\n"މޮޑާރން ޑިޒައިން ޕްރައިވެޓް ލިމިޓެޑް....އަނެއްތަނުން އޮފާކުރި ކަހަލަ ޖޮބެއް......އެހެންވީމަ ސެލެރީވެސް ސަޅިވާނެއެއްނު" މަންހާ ތުންފަތުގައި ދަތްއަޅާލިއެވެ.\n"އެހެންތަ، އެހެންވީރު ވަރަށް ސަޅި، މާދަން ދޯ ފުރަތަމަ ދުވަސް، ތިއްތޭއަށް ހަދިޔާއެއް ދޭންޖެހޭނެ މަންމަ އޯކޭ ކުރުވީމަ" ޝަރަފްގެ މޫނުމައްޗަށްވެސް އުފާވެރިކަން ވެރިވެގެންދިޔައެވެ.\nއެރޭގެ ނިދިން މަންހާގެ ހިތާރޫހަށް އަރާމުލިއްބައިދިނެވެ. ދާއިން ކޮންމެ ދުވަހަކު ހީވެސް ނުކުރާހާ ކައިރިން ދެކިލުމުގެ އުފާ އޭނައަށް ހާޞިލްވެސް ވެއްޖެއެވެ.\n"ހެލޯ...." މަންހާ އަވަސް އަރުވާލާފައި ފޯނަށްޖަވާބުދިނެވެ.\n"ހެލޯ....މަންހާ ހޭލާކަން އުޅޭނީ އެނގިގެން މިގުޅާލީ، ކީއްކުރަނީ؟" ވިޝާލްގެ އަޑުގައިވަނީ ލޯބިވެތިކަމެވެ.\n"އޮފީހަށް ދާންވިއިރު ލާނެ ހެނދުމެއް ނޭގިގެން މިއުޅެނީ......އަލަމާރި އެއްކޮޅުން އަނެއްކޮޅަށް ޖެހިއްޖެ، އެކަމަކު ލާނެ ހެދުމެއްނެތް" މަންހާ އޭނަގެ ހާސްކަމާއިއެކު ބުނެލިއެވެ.\nފަތިހު ފަތިސްނަމާދަށް ތެދުވިގޮތަށް މަންހާއެކޭ ޗާބީދީފައިވާ ބުދެކޭ އެއްވަރެވެ. ކޮޓަރިތެރޭ ކޮޅުކޮޅަށް ގޮސްފައިއުޅޭއިރު އޭނަ ހީވަނީ ނުކުރެވޭވަރުގެ ބޮޑުކަމެއް ދިމާވެގެން އުޅޭހެންނެވެ. އަލަމާރިން ފަހަރަކު ހެދުމެއް ނަގާ ލޯގަނޑު ކުރިމަތީ ހުރެ ގައިގާ ޖައްސާލާނެއެވެ. އަދި ލޯގަނޑު ކުރިމަތީ ހުރެ ދެފަހަރަކު އެނބުރި ބަލާލުމަށްފަހު އެހެދުން އެދުމައްޗަށް އެއްލާލައެވެ.\n"މަންހާ........މަންހާ......ހަމަޖެހިބަލަ، ކީއްވެތަ އަންހެންކުދިން އެމީހުން އަޅާހެދުމާއި ދޭތެރޭ އެހާ ހާސްވަނީ، ބުނަންތަ.....މަންހާ ކޮންމެ ހެދުމެއް ލިޔަސް އެވާނީ އެހެދުމަށް ލިބޭ އިތުރު ހިތްގައިމު ކަމަކަށް.........އިތުރު ފުރިހަމަކަމަކަށް، ސޯ ވައި ޔޫ ވޮރީސް" ވިޝާލް މަންހާ ހަމަޖައްސާލުމަށް މަސައްކަތްކުރިއެވެ.\n"ވިޝާލް.......ޔޫއަރ ސުވީޓު، އެކަމަކު ތިބުނާހާ ސިމްޕަލް ކަމެއްވެސް ނޫން މީ.........އަޅެ ދެން އަހަރެން ކިހިނެތް ހަދާނީ" މަންހާ އެންމެފަހުން އެނދުމަތީ އިށިންނަމުން ފޯނުގެ އަނެއްކޮޅުން ވާހަކަދައްކަމުންދިޔަ ވިޝާލްއަށް ބުނެލިއެވެ.\n"ވެލް.....ރެޑް ޗޫސް ކުރޭ....އަހަންނަށް ޔަގީން މަންހާ އާއި ވަރަށް ގުޅޭނެކަން" ވިޝާލް ވިއްސާނާލާފައި އޭނަގެ ހިޔާލުފާޅުކުރިއެވެ.\n"ރެޑް އޭ.....އަހަންނާ ރަތްކުލަ ގުޅޭނެތަ؟" މަންހާއަށް އަހާލެވުނެވެ.\n"ކީއްވެ ނުގުޅެންވީ، ކޮންމެ ކުލައެއް މަންހާ ބޭނުންކުރިމަކުގައިވިޔަސް ނުލާހިކު ފަރިކަމަށް ދައްކާނެ، ނޫނީ އަހަރެން ދަންތަ ޗޮއިސްއެއް މޭކްކޮއްދޭން" ވިޝާލް އެންމެ ފަހުން ނުހުރެވިގެން މަންހާ ގާތަށް ދިއުމުގެ ހުއްދައަކަށް އެދުނެވެ.\n"އޭރުން ކިހިނެތްވާނީ، މިގަޑީގަ ބައްޕަ އާއި ބޭބެމެން ތިބޭނީ ސައިމޭޒު ދޮށުގަ، މަންމައަށް ފިލައިގެން ވިޝާލްއަކަށް ނުވަދެވޭނެ....ދެން ސުވާލުކޮއްފިއްޔާ ބުނާނީ ކީކޭ" މަންހާ ކަންބޮޑުވުމުގެ ރާގެއްގައި ބުނެލިއެވެ.\n"ތެދަށް ބުނީމަ ނިމުނީނު، ބުނާނީ މަންހާއަށް ޗޮއިސްއެއް މޭކްކުރަން އުދަނގޫ ވެގެން އައީއޭ..........ނޫނީ އަހަރެން ބުނެފާނަމޭ މަންހާ ދެކިލާހިތުން ހަމަ އައީއޭ......ހެ ހެ ހެ ހެ ހެ....." ވިޝާލްގެ ފިރިހެންވަންތަ އަޑުން ހީގަތެވެ.\n"މި ވިޝާލްއަށް ނޯންނާނެ ސަމާސާކުރާކަށް ވަކިކަމެއް، ދެން މައްސަލައެއް ނެތޭ، އަހަރެން ބަލާ އަންނާނަންތަ، އެކަމަކު ވިޝާލް ބިޒީ އާ މީ ނުބުނާ ވާހަކައެއް....." މަންހާވެސް ހެމުން އަހާލިއެވެ.\n"ހޫމް.....ވަރަށް ބިޒީވާނެ....އެހެންނުވާނީ އެގަޑިއެއީ އަހަރެންގެ މަންހާ އޮފީހަށްލާދޭން ދާންޖެހޭގަޑިވިއްޔަ" ވިޝާލް އަނެއްކާވެސް ބުނެލީ ސަމާސާގެ ޖުމްލައެކެވެ.\n"ދެން ވިޝާލް....ޕްލީޒް ބުނެބަލަ" މަންހާ އާދޭހުގެ ރާގަކަށް ބުނެލިއެވެ.\n"އޯކޭ.....އޯކޭ..... މަންހާ ބަލާ އަހަރެން ދާނަމޭ.....ގޮއްސަ ގުޅާނަން، އެންމެ ރަނގަޅެއްނު ދޯ، އެކަމަކު ބުނަން ރެޑް ހެދުމެއް ލާފަ ހުންނައްޗޭ" ވިޝާލް އެހެންބުނިއިރުވެސް އޭނަގެ އަޑުގައި އެއްވެސް ސީރިއަސްކަމެއް ނެތެވެ.\nއެކިއެކި ކޫސަނި ވާހަކަތަކުގައި މަންހާ އާއި ވިޝާލް ގަޑިއެއްހާއިރު ދުއްވާލިއެވެ. ވިޝާލްއަށް މަންހާގެ އަޑުއަހާލާނޭ ފުރުޞަތެއް ލިބުމާއިއެކު އަދި އެފެނިލާ ފެނިލުމުން ފުދުނެވެ. އަނެއްކޮޅުން މަންހާއަށް ވިޝާލްފަދަ ރަޙުމަތްތެރިއެއްގެ ބޭނުންވަރަށް ބޮޑެވެ. އެހެނީ ހިތަށް އަރާ ހުރިހާ އެއްޗެއް ޖެހިލުމެއްނެތި އެދުލުން ބޭރުކޮއްލުމުގެ މިނިވަންކަން ވިޝާލްގެ ކުރިމަތީ ލިބިފައިވާތީއެވެ.\nހެނދުނު ގަޑިން އަށެއްޖެހިއިރު މަންހާ ހުރީ ގޭދޮރުމަތީގައެވެ. އޭރު ވިޝާލް ކާރުގައި އައިސް އެގޭ ދޮރުމައްޗަށް މަޑުކޮއްލަނީއެވެ. ވިޝާލް އޭނައާއި ޖެހިގެން އިންފަރާތު ކުރީ ދޮރުހުޅުވާލިއެވެ. އެއާއިއެކު މަންހާ ކާރަށް އަރާ ހިނިތުންވެލިއެވެ.\n"ވާއު!....ޖަސްޓް ވާއު!...އައި އެމް ސްޕީޗްލެސް ގާރލް" ވިޝާލްއަށް ކުރީސީޓުގައި ހަމަޖެހިލި މަންހާފެނި ބުނެލެވުނެވެ.\n"ސީރިއަސްކޮއްތަ؟ އަހަރެން މިއަދު ރީތިތަ؟" މަންހާ އޮޅުންފިލުވަން ބޭނުންވިއެވެ. ވާނީވެސް އެހެންތާއެވެ. މިއަދު އޭނަގެ ރީތިކަމާއި ފަރި އަދާތައް އެހިތުގެ ވެރިޔާއަށް ފާހަގަ ކުރެވޭވަރަށް އޭނަގެ ޗާލުކަން އިތުރުވެގެންދާން މަންހާ ބޭނުންވެއެވެ.\n"މަންހާ، ޕްރޮމިސްކުރޭ އަހަރެންނާއިއެކު މިއަދު ލަންޗު ކުރަން.....ޕްލީޒް.....ޕްލީޒް" ވިޝާލް މަންހާ ބުނިއެއްޗަކަށް އަވަސް އަވަހަށް ބޯޖަހާލަމުން ބުނެލިއެވެ. އަދި ކާރު ދުއްވާލީ މަންހާގެ މަންޒިލަށް އޭނަ ގެންގޮސްދިނުމަށެވެ.\nމަންޒިލާ ހަމައަށް ދެވެންދެންވެސް ވިޝާލް އޭނަގެ ދޫހިމޭނުން އެންމެ އިރުކޮޅަކަށްވެސް ނުބޭއްވިޔެވެ. ކޮންމެވެސް ވާހަކައެއް ދައްކާނުލާ އޭނަގެ ހިތެއް ހަމަޖެހޭވަރެއްނުވިއެވެ. އޭނަގެ ދުލުން އެންމެ ގިނައިން ބޭރުވެގެން ދިޔައީ މަންހާއަށް ރައްދުކުރަމުންދިޔަ ތަޢުރީފުގެ ބަސްތަކެވެ. އެންމެ ފަހުވަގުތުވެސް މަންހާ ކާރުން ފޭބުމާއިއެކު އޭނަ ހަނދާންކޮއްދިނީ މެންދުރު ކާންދިއުމަށްޓަކައި އޭނަ ބަލާ އަންނާނަން ކަމުގައެވެ. މަންހާ އެންމެ ފަހުން ހިނިތުންވުމަކާއިއެކު އާނބަސްދެމުން އޭނަ އޮފީހަށް ވަނުމަށް ދިޔައެވެ.\n"ޔެސް..." މަންހާގެ ޖަވާބު އަޑުއިވުމާއިއެކު ވިޝާލްއަށް ބުނެލެވުނެވެ. އަދި ކާރު ދުއްވާލީ ވަރަށްވެސް ހިތްހަމަޖެހިފައި އިނދެއެވެ. އޭނަގެ މޫނުމައްޗަށް ވެރިވެފައިވާ ހިނިތުންވުން އެހިތުގެ ހާލު ބުނެދޭނަކަން ގައިމެވެ.\n"ހޭ ނޫރާ، މަގޭ ބާބީ އަތުވެއްޖެ" ކާއިލް އަށް އޮފީހަށް ވަތް މަންހާ ފެނުމާއިއެކު ނުރާއަށް ގުޅާލާފައި އަންގާލިއެވެ.\n"ކާއިލްގެ ބާބީއެއް ހުންނަކަމެއް ނުދެނަހުރިން، މިއޮއްހެނދުނާ ކޮންސަކަރާތެއް ޖަހާކަށް، އިރުކޮޅަކުން ބޮސްދުރުވާނެ.......އަހަރެން ކުރަން ހުރި ކަންތައް ބޮލުގަހުރި އިސްތައްޓަށްވުރެ ގިނަ" ނޫރާ މަސައްކަތުގައި މަސްޢޫލުވެފައި ހުރިވަރުން ކާއިލް ބުނިއެއްޗެއް ނަގައިގަންނަން އުނދަގޫވިއެވެ.\n"ކޫލް ނޫރާ....ކޫލް....ޕްރެގްނެންޓު އިރުގަ ޕްރެޝަރއެހާ ބޮޑުވާކަށްނުވާނެ، އަހަރެން ބުނީ އާކުއްޖާ އަތުވެއްޖެއޭ......" ކާއިލް ނޫރާއަށް މަންހާ އައީކަން އަވަހަށް އަންގާލިއެވެ.\nނޫރާ ގަޑިއަށް ބަލާލަމުން އަވަސް އަވަހަށް މަންހާ އާއި ބައްދަލު ކުރުމަށް އައެވެ. އޭރު މަންހާ ގާތު އޭނަގެ ފަހަތުން ކަހަލަ ގޮތަކަށް ވަތް ޒުވާނާ ވެއިޓިން އޭރިއާގައި މަޑުކޮއްލުމަށް ބުންޏެވެ. މަންހާގޮސް އެތަނުގައި ހުރި ހުދު ސޯފާގައި އިށީނެވެ. ނޫރާއަކީ އަންހެން ކުއްޖަކަށް ވިއެއްކަމަކު އޭނައަށްވެސް މަންހާގެ ރީތިކަން ފާހަގަކުރެވި ލާފައިހުރި ތަފާތު ސްޓައިލްގެ ހެދުމުގައި އަޅައިގަތެވެ.\n"މަންހާ...." ނޫރާ ގޮވާލިއެވެ. އޭނަ މަންހާއަށް ހިނިތުންވެލައިގެން ހުރިއިރު އޭނަގެ ފައިން ފެށިގެން ބޮލަށް ނަޒަރު ހިންގަމުންދިޔައެވެ. ކަކުލާހަމައަށް ހުރި އަތްކުރު ރަތްހެދުމާއި ތިރިން ލާފައިހުރި ކަޅުސްޓޮކިންގައި މަންހާ ނުހަނު ރީތިކަމަށް ދައްކައެވެ. ދިގު އިސްކޮޅެއް ލިބިފައިވާއިރުވެސް އަރާފައިހުރީ ފުންނާބުގެ ކަށިއުސް ގްލޭޑިއޭޓަރ ކަޅު ބޫޓަކަށެވެ. އަތުގައި ކަޅުކުލައިގެ ދަބަހެއް އަޅުވާލާފައިވާއިރު ލޮލުގައި އަޅާލެވިގައިވާ ކަޅުކުލައިގެ އަވިއައިނުއިނީ ބޮލުގެ މެދެއްހާ ހިސާބުގައި ބައިންދާލާފައެވެ. ނޫރާއަށް މަންހާގެ ހެދުންއެޅުން ވައްތަރުވީ ރާއްޖޭން ބޭރުގެ އޮފީސް ހެދުން އެޅުމުގެ ސްޓައިލްއަކާއިއެވެ. އެވަރުންވެސް މަންހާއަކީ ރާއްޖޭން ބޭރުގައި ދުވަސްތަކެއް ހޭދަކޮއްފައިވާ ކުއްޖެއްކަން އެނގެއެވެ.


ކޯވިޑް-19ގެ ހޮޓްލައިނަށް ދިމާވި މައްސަލަ ހައްލުކޮށްފި ކޯވިޑް-19ގެ ހޮޓްލައިނަށް ދިމާވި މައްސަލަ ހައްލުކޮށްފި\nކޯވިޑް-19ގެ ހޮޓްލައިނަށް ދިމާވި މައްސަލަ ހައްލުކޮށްފި\nނެޝަނަލް އެމަޖެންސީ އޮޕަރޭޝަން ސެންޓަރ. ފޮޓޯ: އަލީ ނަސީރު / ޕީއެސްއެމް ނިއުސް\nކޯވިޑް-19ގެ ހޮޓްލައިނަށް ދިމާވި މައްސަލަ ހައްލުކޮށް އަލުން ޚިދުމަތް ފަށައިފިއެވެ.\nޓެކްނިކަލް މައްސަލައަކާއި ގުޅިގެން ކޯވިޑް ހޮޓްލައިން 1676ގެ ޚިދުމަތް މިރޭގެ ވަގުތެއްގައި ވަނީ ކެނޑިފައެވެ. ނަމަވެސް މިހާރު އެ މަސައްލަ ޙައްލުކޮށް އަލުންވަނީ ކުރިއެކޭ އެއްގޮތަށް ޚިދުމަތްދޭން ފަށާފައެވެ.\nކޯވިޑް19ހޮޓްލައިނަކީ ކޯވިޑާއި ގުޅުންހުރި ކަންކަމުގައި ކަމާއިބެހޭ ފަރާތްތަކަށް ގުޅުމަށް، ދަރުބާރުގޭގައި ޤާއިމުކޮށްފައިވާ ކޯލްސެންޓަރުން ޚިދުމަތްދޭ ނަމްބަރެވެ. އާއްމު ސިއްޙީ އެމަޖެންސީ ތަކާއި، ކޯވިޑް ބައްޔާއިގުޅޭ މަޢުލޫމާތު ހޯދުމާއި، ކޯވިޑްގެ ޢަލާމަތްތައް ހުންނަމީހުންނައި، ކޮންޓެކްޓް ޓްރޭސިންގެ މަސައްކަތައްވެސް ބޭނުންކުރަނީ މި ހޮޓްލައިނެވެ. އަދި ކޯވިޑާއިގުޅޭ އެހެން ޢާއްމު ކަންކަމުގައިވެސް ބޭނުންކުރަމުން އަންނަނީ މި ހޮޓްލައިން ނަންބަރެވެ..\nކޯލްް ސެންޓަރަށް އެވަރެޖްކޮށް ދުވާލަކު ހާހަކަށްވުރެ ގިނަ ކޯލް ލިބެއެވެ. އަދި ކޮވިޑްގެ ޙާލަތު ރާއްޖޭގައި އެންމެ ގޯސްވި ދުވަސްވަރު، އެވްރެޖްކޮށް ދުވާލަކު 9000 ކޯލްވެސް ލިބޭކަމަށް އެ ސެންޓަރުން މީގެކުރިން ބުނެފައި ވެއެވެ.


ކޫލިންގ ސިސްޓަމަށް ދިމާވި މައްސަލަ ހައްލު ނުކުރެވި ލަސްވީ ބޭނުންވާ ތަކެތި ރާއްޖެ ނުގެވެނިގެން- އައި.ޖީ.އެމް.އެޗް ކޫލިންގ ސިސްޓަމަށް ދިމާވި މައްސަލަ ހައްލު ނުކުރެވި ލަސްވީ ބޭނުންވާ ތަކެތި ރާއްޖެ ނުގެވެނިގެން- އައި.ޖީ.އެމް.އެޗް\nކޫލިންގ ސިސްޓަމަށް ދިމާވި މައްސަލަ ހައްލު ނުކުރެވި ލަސްވީ ބޭނުންވާ ތަކެތި ރާއްޖެ ނުގެވެނިގެން- އައި.ޖީ.އެމް.އެޗް\nއައިޖީއެމް ހޮސްޕިޓަލުގެ ކޫލިންގ ސިސްޓަމަށް ދިމާވި މައްސަލަ ހައްލުނުވެ ލަސްވެފައިވަނީ އެކަން ހައްލުކުރުމަށް ރާއްޖެއިން ބޭރުން ގެންނަންޖެހޭ ތަކެތި ގެނައުމުގައި ދަތިތަކެއް ކުރިމަތިވުމުންކަމަށް އެ ހޮސްޕިޓަލުން ވިދާޅުވެއްޖެއެވެ.\nޕީއެސްއެމް ނިއުސްއަށް މައުލޫމާތުދެއްވަމުން އައިޖީއެމްއެޗުން ވިދާޅުވީ ހޮސްޕިޓަލުގެ ކޫލިން ސިސްޓަމަށް ދިމާވެފައިވާ މައްސަލަތައް ހައްލުކުރުމަށް މިހާރުވެސް މަސައްކަތް ކުރަމުންދާކަމަށެވެ. އަދި ކޫލިންގ ސިސްޓަމަށް ބޭނުންވާ ޓެކްނިކަލް ބައިތައް މިހާރު ލިބިފައިވުމާއެކު މަސައްކަތް ކުރަމުންދަނީ މި މަހުގެ ތެރޭގައި އެ މަސައްކަތް ނިންމުމަށް ކަމަށްވެސް އެ ހޮސްޕިޓަލުން މަޢުލޫމާތުދެއްވައެވެ.\nމިދިޔަ މަހުގެ 17 ވަނަ ދުވަހު އެ ހޮސްޕިޓަލުން ނެރުނު ނޫސްބަޔާނެއްގައި ވިދާޅުވެފައިވަނީ ހޮސްޕިޓަލުގެ ފިނިކުރާ ނިޒާމު ހަލާކުވެފައިވުމާ ގުޅިގެން އެމައްސަލަ ޙައްލުކުރުމަށް ކޫލިންގ ޓަވަރެއް ހޯދުމަށް ބޭރަށް އޯޑަރުކޮށްފައިވާކަމަށެވެ. އަދި އަޖީއެމްއެޗުން ކުރިން ވިދާޅުވެފައިވަނީ މިދިޔަ މަހުގެ ފަހުހަފްތާގައި ކޫލިން ޓަވަރު ލިބި މަސައްކަތް ފެށުމަށް ހަމަޖެހިފައިވާކަމަށެވެ. އަދި މެއިމަހުގެ ފުރަތަމަ ދެހަފްތާގެ ތެރޭގައި މަސައްކަތް އެއްކޮށް ނިންމާލެވޭނެކަމަށްވެސް އޭރު އެ ހޮސްޕީޓަލުން ވަނީ ވިދާޅުވެފައެވެ. އެހެންނަމަވެސް އެ މަސައްކަތް ކުރުމަށް ބޭނުންވާ ބައެއް ތަކެތި ރާއްޖެ ގެނައުމުގައި ދިމާވި ދަތިތަކަކާ ގުޅިގެން މި މަސައްކަތް މިވަނީ ނުނިމި ލަސްވެފައެވެ.\nހޮސްޕިޓަލްގެ ކޫލިންގ ސިސްޓަމަށް ދިމާވެފައިވާ މައްސަލަ ހައްލުކުރުމަށް މަސައްކަތް ކުރަމުންދާއިރު އެ ހޮސްޕޓަލުންދަނީ އާއްމު ވޯޑުތަކުގައި އޭސީ ހަރުކުރުމުގެ މަސައްކަތްވެސް ކުރަމުންނެވެ.\nއެގޮތުން މި މަޝްރޫއުގެ ޕައިލެޓް ޕްރޮޖެކްޓެއްގެ ގޮތުން އީއެންޓީ ވޯރޑްގައި މިހާރު އޭސީ ހަރުކޮށްފައިވާކަމަށް އެ ހޮސްޕިޓަލުން ވިދާޅުވެއެވެ. މީގެ އިތުރުން އީއާރުގެ އެސީ ހަލާކުވެފައި ހުރުމުގެ ސަބަބުން އީއާރުގެ ޔެލޯ ޒޯން މިހާރު ވަނީ ކުރީގެ ފިޒިއޮތެރަޕީ ޑިޕާޓްމެންޓަށްވެސް ބަދަލުކޮށްފައެވެ.\nއަސުރު ނަމާދުގެ ޖަމާއަތާއިއެކު މާވެޔޮ މިސްކިތް މިއަދު ހުޅުވާލަނީ


China ge hiley eheegai loa operation kohdhey usoolu aahmukoffi\nޗައިނާގެ ހިލޭ އެހީގައި ލޯ އޮޕަރޭޝަން ކޮށްދޭ އުސޫލު އާއްމުކޮށްފި\nޗައިނާގެ ނެޝަނަލް ހެލްތް އެންޑް ފެމިލީ ޕްލޭނިން ކޮމިޝަން އިން 100 ދިވެއްސެއްގެ ލޯ ހިލޭ އޮޕަރޭޝަން ކޮށްދޭން ހަމަޖެހިފައިވާ އުސޫލު އާއްމުކޮށްފި އެވެ.\nމި އުސޫލުގެ ދަށުން އަންނަ ޖެނުއަރީ މަހު ހުޅުމާލެ ހޮސްޕިޓަލުން މި އޮޕަރޭޝަން ކުރަން ބޭނުންވާ ފަރާތްތައް ހުޅުމާލެ ހޮސްޕިޓަލް ނުވަތަ އަތޮޅު ތެރޭގެ ސިއްހީ ހިދުމަތް ފޯރިކޮށްދޭ މަރުކަޒުތަކުގައި ރެޖިސްޓްރީ ވާން ޖެހެ އެވެ.\nއެފަރާތްތަކުން ސިއްހީ ހާލަތު ދެނެގަތުމައްޓަކައި ރަޖިސްޓްރީ ކޮށްފައިވާ މަރުކަޒުތަކުން ހެލްތް ސްކްރީނިންގ އެއް ހަދަން ޖެހޭއިރު އެސްކްރީނިންގ އިން އޮޕަރޭޝަން ކުރަން ޖެހޭ ކަމަށް ފެންނަ ނަމަ ބޭނުންވާ ޓެސްްޓްތައް ހަދަން ޖެހެއެވެ. އަދި ޓެސްޓްތަކުގެ ނަތީޖާ އާއި އެކު އޮޕަރޭޝަންގެ ކުރިން ކުރަންޖެހޭ ސްކްރީނިންގ އަށް ހުޅުމާލެ ހޮސްޕިޓަލުގެ ކަނޑައެޅުފައިވާ ޑޮކްޓަރަށް ދައްކަން ޖެހޭނެ ކަމަށް މި އުސޫލުގައި ބުނެއެެވެ. މި އުސޫލްގައިވާ ގޮތުން އަތޮޅު ތެރޭގައި ރަޖިސްޓްރީވާ ފަރާތްތަކުންވެސް މި ސްކްރީނިން ހެދުމަށް ދައްކަން ޖެހޭނީ ހުޅުމާލެ ހޮސްޕިޓަލުގައި ކަނޑައެޅިފައިވާ ޑޮކްޓަރަށެވެ.\nމި އުސޫލުގައިވާ ގޮތުން ހުޅުމާލެ ހޮސްޕިޓަލުގެ ޑޮކްޓަރުން ބެއްލެވުމަށްފަހު އޮޕަރޭޝަން ކުރަންޖެހޭ ކަމަށް ފެންނަ މީހުން ޗައިނާގެ މެޑިކަލް ޓީމަށް ދެއްކޭނެ ކަމަށާއި އޮޕަރޭޝަން ކުރާނީ އެޓީމުން ބެލުމަށްފަހު އޮޕަރޭޝަން ކުރަންޖެހޭ ކަމަށް އެޓީމަށް ފެންނަ ފަރާތްތަކެވެ.\nމި ކޭމްގެ ދަށުން ހިދުމަތް ހޯއްދަވަން ބޭނުންވާ ފަރާތްތަކުން ހުޅުމާލެ ހޮސްޕިޓަލުގައި ރަޖިސްޓްރީ ވުމަށް އަދި އިތުރު މައުލޫމާތު ހޯއްދެވުމަށް ހުޅުމާލެ ހޮސްޕިޓަލުގެ ފޯން ނަމްބަރު 3350037 އަދި 3350038 ގުޅުއްވުމަށް އައިޖީއެމްއެޗުން އެދެއެވެ.\nއަސްލެއްނެތް ވާހަކަ ދައްކާނަމަ ފިޔަވަޅު އަޅާނަން: އައިޖީއެމްއެޗް\nކްރޫޒްލަައިނާތަކުން ރާއްޖެ އައި މީހުން ސްކްރީން ކޮށްފި


ތިމާގެ ގައިން ފާފައިގެ ކުނިވަސް ދުވާނަމަ ރިޒްޤަށް ދަތިވެ ދުޢާ ޢިޖާބަކުރެއްވެވުން ލަސްވުން ވަރަށް ކައިރި!: މުފްތީ މެންކް\nކަމަކަށް އެދި ދުޢާ ކުރުމަށްފަހު ވަގުތުން އެކަމެއް ފުއްދަވައި ނުދެއްވަވައިފިނަމަ ޝަކުވާ ކުރަމުންގޮސް ބިޔަ ބޮޑެތި ފުރިތައްހައި ގިނަ ޝަކުވާތައްވެސް އެބަ ކުރެއެވެ. ހިތާމައަކީ މިފަދަ ޝަކުވާތައް ކުރެވޭއިރު ތިމާގެ އަމިއްލަ ފުރަގަސް އޮތް ޙާލާއި ދުވާ ވަސްވެސް ބަލައި ނުލެވޭކަމެވެ. ވީމާ ފުރަތަމަ ކަމަކަށް ކުރަންޖެހޭނެ ކަމަކީ މީހާ ސާފުތާހިރުވުން ނޫންހެއްޔެވެ؟\nދުޢާ ކުރި ބޭނުން ފުއްދަވައިދެއްވެވުން ލަސްވަމުންދާނަމަ މަސައްކަތްކުރަންވީ ތަޤްވާވެރިކަން އިތުރުކުރުމަށެވެ. ތިމާއަށް ކުރެވޭ ފާފަތައް ދެނެގަނެ ފާފަނުކުރާ މީހަކުކަމުގައިވުމަށެވެ. ފާފައިގެ ކުނިވަސް ތިމާގެ އަމިއްލަގައިން ނުދުވާ މީހަކުކަމުގައިވުމަށެވެ. ވީމާ\nގިނަގިނައިން ތައުބާވުމަށެވެ. ހެޔޮ އަމަލުތައް ކުރުން އިތުރުކުކުރާށެވެ! "އަހަރެން ތައުބާވާންވީ ކޮން ކަމަކަށް ހެއްޔެވެ؟ އަހަރެން އެއްވެސް ފާފައެއް ނުކުރަމެވެ." އޮޅިގެންވެސް މިފަދައިން ނުބުނާށެވެ. މުއްމިނެއްގެ ދުލަކުން އެފަދަ ބަހެއް ނުބުނާނެއެވެ.\nވިސްނައިލާށެވެ! ރަސޫލް (ޞޢވ) އަކީ އެއްވެސް ފާފައެއް ކުރެއްވެވި ބޭކަލެއް ނޫނެވެ. އެކަލޭގެފާނުގެ އިސްވެދިއަހައި ފާފަތަކާއި ކުރެއްވެވޭނެ ފާތައްވެސް ﷲ ތަޢާލާ ވަނީ ފުއްސަވައި ދެއްވަވައިފައެވެ. އެހެންކަމާއިއެކުވެސް މެދުކެނޑުމެއް ނެތި ގެންދެވީ ފާފަތައް ފުއްސަވައިދެއްވެވުން އެދިވަޑައިގެން ދުޢާކުރައްވަވަމުންނެވެ. އެއީ، އެކަމަކީ އަހަރެމެން އަބަދުކުރަން ޖެހޭނެ ކަމެއްކަން ދަސްކޮށް ދެއްވެވުމަށެވެ.\nފާފަ ފުއްސަވައި ދެއްވެވުން އެދި ގިނަގިނައިން ދުޢާކުރަންވީ ކީއްވެގެންކަން އެނގޭ ހެއްޔެވެ؟ ފާފަ ފުއްސަވައި ދެއްވެވުން އެދި ގިނަގިނައިން ދުޢާކުރުންމަތީގައި ހުންނަ މީހަކަށް އެމީހަކަށް ނުވެސް ވިސްނޭހައި، ބުއްދިއަށް ޤަބޫލުވެސް ނުކުރެވޭހައި ގިނަ ގޮތްގޮތުން ރަޙްމަތުގެ ދޮރުތައް ހުޅުއްވަވައި ދެއްވަވާނެތެވެ.\nކަމަކަށް ބޭނުންވެގެން އެދި ދެންނެވުމުން އެކަމެއް ފުއްދަވައި ދެއްވެވުން ލަސްވުމުގެ މާނައަކީ ދުޢާ އިޖާބަ ނުކުރެއްވެވުމެއް ނޫނެވެ. ވަރަށް ގިނަ ފަހަރު އެދޭ ކަންކަން އެދޭ އަވަސްމިނުގައި ފުއްދަވައި ނުދެއްވަވައި ލަސްކުރައްވަވައެވެ. ނަމަވެސް އެއީ ހިތާމަކުރަން ޖެހޭ ކަމެއް ނޫނެވެ. އެހެނީ ދުޢާ ކުރުމުން ﷲ ތައާލާ އައްސަވައިވޮޑިގަންނަވައެވެ. ކިތަންމެ ގިނަ ބައަކު ކިތަންމެ ގިނައިން ދުޢާ ކުރި ނަމަވެސް އެ ހުރިހާ ދުޢާތަކެއްވެސް ﷲ ތަޢާލާ ހަމަ ވަގުތުން އައްސަވައިވޮޑިގެންވެއެވެ.\nދުޢާ އިޖާބަ ކުރެއްވެވި ނަމަވެސް ބޭނުން ފުއްދަވައި ދެއްވެވުން ލަސްކުރައްވަވަނީ އެމީހަކަށް އެންމެ ފައިދާކުރާނެ ވަގުތުގައި އެބޭނުން ފުއްދަވައި ދެއްވެވުމަށެވެ. ހިތުގައި ޔަޤީންކުރަންވީ ތިމަންނާ ކުރި ދުޢާ އިޖާބަ ނުކުރައްވަވައި ﷲ ތަޢާލާ ދޫކޮށް ނުލައްވަވާނެ ކަމެވެ. އެ ޔަޤީންކަމުގައި ހުންނަ މީހަކަށް އެއްވެސް ކަމެއްގައި މާޔޫސްވެގެން އުޅޭކަށް ނުޖެހޭނެއެވެ.


އާއްމުގޮތެއްގައި ކުޑަދަރިފުޅު ރޯ ސަބަބުތައް | ތުއްތުދަރިފުޅު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ތުއްތުދަރިފުޅު އާއްމުގޮތެއްގައި ކުޑަދަރިފުޅު ރޯ ސަބަބުތައް\nއާއްމުގޮތެއްގައި ކުޑަދަރިފުޅު ރޯ ސަބަބުތައް\n* އާއްމުކޮށް ކުޑަދަރިފުޅު ރޯ ސަބަބުތައް.\n* ދަރިފުޅު ރޮނީ ކީއްވެގެންކަން ނޭގޭނަމަ ކަންތަށް ކުރަން އެންމެ ރަނގަޅުގޮތަކީ ކޮބާ؟\nކުޑަކުދިން ރުއިމަކީ ކަންބޮޑުވާން ޖެހޭކަމެއްނޫނެވެ. މިއީ އެކުދިންނަށް ދިމާވާ ތަފާތު އުދަނގޫތައް މަންމައަށް ބުނެދެވޭ ހަމައެކަނި ގޮތެވެ. ނަމަވެސް ސުވާލަކީ ދަރިފުޅު އެރޮނީ ކޮންކަމެއް ބޭނުން ވެގެންކަން ދެނެގަންނާނީ ކިހިނެއް ހެއްޔެވެ؟\nކުރީކޮޅުގައި މިކަން ދެނެގަތުމަކީ ފަސޭހަކަމެއްނޫނެވެ. ނަމަވެސް ދުވަސްތަކާއިއެކު ދަރިފުޅުގެ އެދުންތައް މައިމީހާ ދެނެގަތުމުގައި އެއްވެސް ދަތިކަމެއް ކުރިމައްޗެއް ނުވާނެއެވެ. ދަރިފުޅުގެ ކަރުނަތަކުގެ މާނަ މައިމީހާއަށް ރަނގަޅަށް އެނގޭނެއެވެ. އަދި މިކަމުގައި އުދަގޫވާނަމަ ދަރިފުޅު އާއްމުގޮތެއްގައި ރޯސަބަބުތައް ފާހަގަކޮށް ބަލާށެވެ. ތިރީގައި އެވަނީ ދަރިފުޅު އާއްމުގޮތެއްގައި ރޯ ސަބަބުތަކެވެ.\nއާއްމުކޮށް ކުޑަދަރިފުޅު ރޯ ސަބަބުތައް.\nބަނޑުހައިވުމަކީ ކުޑަދަރިފުޅު ރޯ ސަބަބުތަކުގެ ތެރެއިން އެންމެ އާއްމު ސަބަބެވެ. މިފަދަ ހާލަތުގައި އަޑުގަދަކޮށް ރުއިމުގެ އިތުރުން އުރާލުމުން އުރަމައްޗާއި ދިމާލަށް ދަރިފުޅުގެ ބޯ އާއްމުގޮތެއްގައި ގެންދާނެއެވެ. ވުމާއެކު ދަރިފުޅު ރޯނަމަ އެންމެ ފުރަތަމަ ދަރިފުޅު ބަނޑުހައިވެފައިތޯ ނުވަތަ ނޫންތޯ ބެލުން ރަނގަޅުވާނެއެވެ. ފަހަރުގައި ދަރިފުޅަށް ބުއްދޭން ފަށާއިރަށް ދަރިފުޅު ހުއްޓައި ނުލުމަކީ ވެދާނެ ކަމެކެވެ. ނަމަވެސް ބަނޑުހައިވެގެން ރޯނަމަ ބަނޑު ފުރުމުން ރުއިން ހުއްޓާލާނެއެވެ.\n2- ނެޕީ ހަޑިވުން.\nނެޕީ ބަދަލުނުކޮށް ގިނައިރުވުމުން ނެޕީތެމި ދަރިފުޅުގެ ހަންގަޑަށް އުދަގޫވާނެއެވެ. ވުމާއެކު މިފަދަ އުދަގޫވާ ހާލަތުގައި ވަރަށް ގިނަ ކުޑަކުދިން ރޯނެއެވެ. ނަމަވެސް ބައެއް ކުދިން ހީސްލެވި ގިނައިރު ވިޔަސް ނުރުއިމަކީވެސް ވެދާނެ ކަމެކެވެ. ހާއްސަކޮށް ފިނި ދުވަސްވަރުއެވެ. އެއީ ހީސްލުމުން ވާ ހޫނުގައި ދަރިފުޅަށް ފަސޭހަވާތީއެވެ.\n3- މާބޮޑަށް ހޫނުވުން ނުވަތަ ފިނިވުން.\nކުޑަދަރިފުޅު ރަހިމުގައި އޮންނައިރު ރަހިމުގައި ފިނިހޫނު މިން ހުންނަނީ ދަރިފުޅުގެ ހަށިގަނޑަށް އެންމެ ބޭނުންތެރިވަރަށެވެ. ދުނިޔެއަށް އައުމަށްފަހުވެސް ދަރިފުޅު މިގޮތުގައި ފިނިހޫނުމިން ހުންނާށެވެ. ވުމާއެކު ފިނިހޫނު މިނަށް އަންނަ ބަދަލާއެކު ދަރިފުޅު ގިނައިން ރުއިމަކީ ވެދާނެ ކަމެކެވެ. ފެންވަރުވަން ދަރިފުޅުގެ ހެނދުން ބޭލުމުން ރޮނީ މިހެންވީމައެވެ. ފިނިވާތީއެވެ. އަދި ގިނަފަހަރު ރުއިން ގިނަވާނީ ހޫނުވުމަސްވުރެ ބޮޑަށް ފިނިވުމުންނެވެ.\n4- އުރާލަން ބޭނުންވުން.\nކުޑަކުދިންނަށް ލޯތްބާ އަޅާލުން ވަރަށްބޮޑަށް ބޭނުންވެއެވެ. މައިންބަފައިންގެ މޫނު ފެންނަން އަބަދުވެސް ބޭނުންވެއެވެ. މަންމައާއި ބައްޕަގެ އަޑު އަހާލަން ބޭނުންވެއެވެ. އަދި މަންމައާއި ބައްޕަގެ ހިތުގެ ހިގުން އަޑުއަހަންވެސް ދަރިފުޅު ބޭނުންވެއެވެ. ހާއްސަކޮށް މައިމީހާގެ މޫނާއި އަޑާއި ހިތުގެ ހިގުމެވެ.\n5- މާބޮޑަށް އުދަގޫވުން.\nކުޑަކުދިން ވަރަށްބޮޑަށް އެހެންމީހުންގެ ސަމާލުކަން ބޭނުން ވެއެވެ. ނަމަވެސް ބައެއްފަހަރު ދަރިފުޅަށްދޭ ސަމާލުކަން މާ ބޮޑުވުމަކީ ދަރިފުޅަށް އުދަގޫވާކަމެކެވެ. ވުމާއެކު ބައެއްފަހަރު މާގިނައިރު ދަރިފުޅު އުރައިގެން އުޅޭނަމަ ދަރިފުޅު ރުއިމަކީ އެކަށީގެންވާ ކަމެކެވެ. ހާއްސަކޮށް މަންމަ ނުވަތަ ބައްޕަނޫން ބޭރުމީހަކު ގިނައިރު އުރައިގެން ހުންނަނަމައެވެ. އަދި ގެއިންބޭރުގައި ގިނައިރު ވުމަކީވެސް ދަރިފުޅަށް އުދަގޫވެދާނެ ކަމެކެވެ. މިނޫނަސް އާކަންތައްތައް މާގިނައިން ދަރިފުޅަށް ކުރިމަތި ވުމަކީ ދަރިފުޅަށް އުދަގޫވާ ކަމެކެވެ. ވުމާއެކު ރުއިމަކީ ކުޑަދަރިފުޅު ދެން ތިވަރުން ފުދިއްޖެއޭ ބުނުމަށްޓަކައި ދޭ މެސެޖަކަށް ވެދާނެއެވެ.\nގާތުން ދިނުމަށްފަހުވެސް ދަރިފުޅުގެ ރުއިން ނުހުއްޓުނުނަމަ ދަރިފުޅު ރޮނީ އިތުރު އުދަގުލެއް ވެގެންތޯ ބަލާށެވެ. އެކަހަލަ ކަމެއް ފެންނަން ނެތްނަމަ ދަރިފުޅުގެ ފިނިހޫނުމިން ބަލާށެވެ. ފަހަރުގައި ދަރިފުޅު ރޮނީ ހުންއައިސްގެން ނުވަތަ ބަލިވެގެންކަމަށް ވެދަނެއެވެ. އަދި ހޫނުމިން މަތިނަމަ ލަސްނުކޮށް ޑޮކުޓަރެއްގެ ލަފާ ހޯދާށެވެ.\n7- އެހެނިހެން ކަންތައްތައް.\nބައެއްފަހަރު ދަރިފުޅު ރޯސަބަބު ހޯދަން ވަރަށް އުދަގޫވެއެވެ. ހުރިހާކަމެއް ބަރާބަރަށް ރަނގަޅަށް ހުއްޓަސް ދަރިފުޅޮ ރޯތަން އާދެއެވެ. ގިނަފަހަރު މިހެންވަނީ ދަރިފުޅު ދުނިއެއަށް އައުމަށްފަހު އާ މަހައުލަށް ހޭނެން އުދަގޫވުމުގެ ސަބަބުންނެވެ. އެންމެ ފަސޭހަ ހުރިހާގޮތަކުން އެންމެ ރަނގަޅު މާހައުލު ކަމުގައިވާ ރަހިމުން އުދަގޫބޮޑު ދުނުޔެއަށް އައުމުގެ ސަބަބުންނެވެ. މިފަދަ ހާލަތުގައި ދަރިފުޅު ރޯއިރު ހިނދުކޮޅަކު ރޮއިފާނެއެވެ. އަދި އެތައްއިރެއްވަންދެން ކޮންމެ ދުވަހަކުވެސް ރޮއިފާނެއެވެ.\nދަރިފުޅު ރޮނީ ކީއްވެގެންކަން ނޭގޭނަމަ ކަންތަށް ކުރަން އެންމެ ރަނގަޅުގޮތަކީ ކޮބާ؟\n1- ދަރިފުޅު އުރާލައި ގާތްކޮށްލާށެވެ.\nކުޑަކުދިން އަބަދުވެސް މައިމީހާގެ ހޫނާއި އަމާންކަން ބޭނުންވެއެވެ. މަންމަގެ އުގުން ލިބޭ އަރާމާއި އަމާންކަމެވެ. ވީމާ ކުޑަދަރިފުޅު ފޮތިގަނޑަކުން އޮޅާލައި އުރާލައި ގަޔާއި ގާތްކޮށްލުމުން ވަރަށްގިނަ ފަހަރު ހުއްޓާލާނެއެވެ. ނަމަވެސް ބައެްފަހަރު ތަންކޮޅެއް ބާރަށް ފޮތިގަނޑު އޮޅާލެވިއްޖެނަމަ ނަދިރުފުޅަށް ނުތަނަވަސްކަން އިހުސާސް ކުރެވުމަކީ ވެދާނެ ކަމެކެވެ. ކުޑަކޮށް ދޫކޮށް ފޮތިގަނޑު އޮޅާލުމަށްފަހު ދަރިފުޅު ނަގާ ކުޑަކޮށް ތަޅުވާލުމުން ހަމަޖެހިދާނެއެވެ.\n2- ހިތާއި ގާތްކޮށްލާށެވެ. އަދި ނާނާ ކިޔާށެވެ.\nމައިމީހާއާއި ވީހާވެސް ގާތްވުމާއި މައިމީހާގެ ހިތުގެ އަޑު އެހުމަކީ ދަރިފުޅު ވަރަށް ބޭނުންވާ ކަމެކެވެ. އަދި މައިމީހާގެ ނާނާގެ އަޑަކީ ދަރިފުޅަށް ހަމަޖެހުން ލިބޭ ކަމެކެވެ. ދރިފުޅު ރޯނަމަ މިގޮތަށް ކަންތައް ކުރުމުން ވަރަށް ގިނަފަހަރު ރުއިން ހުއްޓާލާނެއެވެ.\n3- ދަރިފުޅު ތަޅުވާލާށެވެ.\nބައެއްފަހަރު ހަމައެކަނި ދަރިފުޅު އުރާލައި ކުޑަކޮށް ތަޅުވާލުމަކީ ދަރިފުޅަށް ހިތްހަމަޖެހުން ލިބި ރުއިން ހުއްޓާލާނެ ކަމެކެވެ. އަދި ބައެއްފަހަރު ދަރިފުލުގެ ކުޑައެނދު ނުވަތަ ބާއްވާފައި އޮންނަ އެއްޗެއް ލުއިލަިކޮށް ގުޑުވުމަކީވެސް ދަރިފުޅު ރުއިން ހުއްޓާލާނެ ކަމެކެވެ.\n4- ދަރިފުޅުގެ ގައިގައި ފިރުމާށެވެ.\nގިނަކުދިންގެ ގައިގާ ފިރުމާ މަސާޖު ކުރުމުން ވަރަށް އުފާވެއެވެ. ވުމާއެކު މިއީ ދަރިފުޅު ރޯނަމަ ހިތްހަމަޖައްސާ ދިނުމަށް ކުރެވިދާނެ ކަމެކެވެ. ފިރުމާއިރު ކޮންމެހެން ވަކިގޮތަކަށް ފިރުމާކަށް ނުޖެހެއެވެ. ލުއިލުއިކޮށް ކޮންމެ ގޮތަކަށް ފިރުމިޔަސް ނޭގެއެވެ. ނަމަވެސް ދަރިފުޅުގެ ބަނޑާއި ބުރިކަށި ފިރުމުން ބޮޑަށް ރަނގަޅުވާނެއެވެ. އެއީ ބަނޑުގައި ގޭސްހެދިފައި ހުންނައިރު މިކަމުން ލުއިކަން ގެނެސްދޭނެތީއެވެ.\n5- ދަރިފުޅު އަނގަޔަށް ލާނެ ނުވަތަ ބޯނެއެއްޗެއް ދޭށެވެ.\nދަރިފުޅު ބަނޑުހައި ނުވިޔަސް އަގަޔަށް ލާނެ އެއްޗެއް ނުވަތަ ހަފާނެ އެއްޗެއް ދިނުމަކީ ވަރަށް ގިނަފަހަރު ކުޑަދަރިފުޅު ރުއިން ހުއްޓާލާނެ ކަމެކެވެ. އަދި މިއީ ދަރިފުޅުގެ ހިތުގެ ހިނގުން ރަނގަޅުކޮށް ބަނޑަށް ހަމަޖެހުން ގެނެސްދޭ ކަމެކެވެ. ދަރިފުޅު ގިނައިން ރޯނަމަ ބޮޑުވާއިނގިލި ނުވަތަ އަނގަޔަށްލާނެ އެއްޗެއް ދޭށެވެ.\nކުޑަދރިފުޅު ގިނައިން ރުއިމަކީ މައިންނަށް ހާއްސަކޮށް އަލަތުމައިންނަށް ވަރަށް ނުތަނަވަސްކަން ލިބޭ ކަމެކެވެ. އާއްމުގޮތެއްގައި ވިހެއުމަށްފަހު ގިނަވަގުތު ނުނިދައި ހުރުމަކީ ގިނަމައިންނަށް ދިމާވާ ވަރަށް ބޮޑު މައްސަލައެކެވެ. އަދި މިއީ ދަރިފުޅުގެ ބޭނުންތައް އެންމެ ފުރިހަމަ ގޮތުގައި ކޮށްދިނުމަށް ދަތިވާ ކަމެއްވެސް މެއެވެ. އަދި މައިމީހާގެ ހަށިގަނޑުގެ ހޯމޯންތަކަށް އަންނަ އަވަސް ބޮޑުބަދަލާއި އެކު މައިމީހާގެ ޠަބީއަތަށްވެސް ބޮޑެތި ބަދަލުތައް އާދެއެވެ. ރުޅިގަދަވުމާއި ރުންކުރުވުމަކީ މިފަދަ މައިންނަށް ދިމާވުން ވަރަށް ގާތް ކަމެކެވެ. މިފަދަ ދަޑިވަޅުގައި ދަރިފުޅުގެ ރުއިން ގިނަވުމުން ފިރިމީހާ ނުވަތަ ދަރިފުޅުގެ ބައްޕަވެސް ހުންނަނީ ގޮތް ހުސްވެފައެވެ. ހަދާނެގޮތެއް ނޭނގިފައެވެ.\nހާސްނުވާށެވެ. ދަރިފުޅު ހުއްޓާލެއްވުމަށް މަސައްކަތް ކުރުމަށްފަހު ދެމަފިރިން ވަރުބަލިވެއްޖެނަމަ ދަރިފުޅުގެ ރުއިން ހުއްޓުވުމަށް އިތުރަށް މަސައްކަތް ކުރާނެ ކަމެއްނެތެވެ. މިއި މައިމީހާ އަރާމު ކުރަންވީ ވަގުތު ޖެހުނު ކަމުގެ އަލާމާތެވެ. މައިމީހާ ނުތަނަސްވެ ވަރުބަލިވެފައި ހުރެ ދަރިފުޅު ހުއްޓުވަން އުޅުނަސް ވަރަށް ގިނަފަހަރު ދަރިފުޅަށް ހިތްހަމަޖެހުން ނުލިބުމަކީ ވެދާނެ ކަމެކެވެ. ވީމާ:-\n- ދަރިފުޅު ނުވެއްޓޭނެހެން ރަނގަޅު ތަނެއްގައި ބޭއްވުމަށްފަހު ރޯން ދޫކޮށްލާށެވެ.\n- ތިމާގެ މީހަކަށް ނުވަތަ ރައްޓަސަކަށް ގުޅައިގެން ލަފާހޯދާށެވެ.\n- ދަރިފުޅު އެހެން މީހަކާއި ހަވާލު ކުރުމަށްފަހު މައިމީހާ އިރުކޮޅަކު އަރާމު ކުރަން މަޑުކޮށްލާށެވެ.\n- ދަރިފުޅަށް ނާނާއެއް ކިޔައިދޭށެވެ. ނުވަތަ މަޑުމައިތިރި ލަވައެއް ޖަހައިދޭށެވެ.\n- ފުންކޮށް ނޭވައެއްލާށެވެ.\n- ދަރިފުޅަށް އެއްވެސް ދެރަގޮތެއް މެދުވެރި ނުވަކަން އަމިއްލަނަފުސައް ގަބޫލު ކުރާށެވެ. ދަރިފުޅު ބޭނުންވަނީ ހަމައެކަނި ރުއިލަންކަމުގައި ވެދާނެއެވެ.


H.Dh ge 13 rashah Ibu3dhuvahun: Gina vaudhu thakeh!\nހދ. ގެ 13 ރަށަށް އިބޫ ތިން ދުވަހުން: ގިނަ ވައުދުތަކެއް!\nހދ. ހަނިމާދޫއިން: ނާޒިމް ހަސަން\nހދ. އަތޮޅުގެ ރަށަކުން އިބޫއަށް މަރުހަބާ ދަންނަވަނީ: 13 ރަށަށް ވަޑައިގެންނެވި - ނާޒިމް ހަސަން ~ އަވަސް\nއިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ އާބާދީ ބޮޑު ހދ. އަތޮޅުގެ މީހުން ދިރިއުޅޭ ހުރިހާ ރަކަށް ތިން ދުވަހުން ވަޑައިގެންފި އެވެ. އިބޫ މިހާރު ވަނީ ދަތުރު ނިންމަވާލެއްވުމަށްފަހު މާލެ ވަޑައިގެންފަ އެވެ.\nހދ.ގެ ދަތުރު އިބޫ ފެއްޓެވީ އާދިއްތަ ދުވަހު އެވެ. ހަނިމާދޫ އެއާޕޯޓަށް ވަޑައިގެންނެވުމަށްފަހު އިބޫ އެ ދުވަހު އެންމެ ފުރަތަމަ ވަޑައިގެންނެވީ ނޮޅިވަރަމްފަރަށެވެ. އެއަށްފަހު ހިރިމަރަދޫ، ނެއްލައިދޫ، ނާވައިދޫ އަދި މަކުނުދޫއަށް އިބޫ ވަޑައިގެންނެވި އެވެ.\nއެ ދުވަހުގެ ފަހު މަންޒިލެއްގެ ގޮތުގައި މަކުނުދޫއަށް ވަޑައިގެން ބޮޑު ވައުދެއް އިބޫ ވެވަޑައިގެންނެވި އެވެ. މަކުނުދޫއަށް މަތިން ދަތުރު ކުރެވޭނެ ގޮތް ހައްދަވައިދެއްވާނެ ކަމުގެ ޔަގީންކަން އިބޫ ދެއްވި އެވެ.\nއިބޫ ވިދާޅުވީ، މަކުނުދޫގެ ސަރަހައްދަކީ އޭނާގެ ވެރިކަމެއްގައި ހާއްސަ ޕްލޭނެއްގެ ދަށުން ތަރައްގީ ކުރައްވާނެ ސަރަހަައްދެއް ކަމަށެވެ. އޭގެ ތަފްސީލް އާންމު ކުރައްވާނެ ކަމަށެވެ. އިބޫ ވިދާޅުވީ، އެ ޕްލޭންގެ ދަށުން މަކުނުދޫއަށް އެންމެ ރަނގަޅީ އަދި ފައިދާ ބޮޑު ވާނީ އެއާޕޯޓެއްތޯ ނޫނީ ސީޕްލޭން ބޭސްއެއްތޯ ދިރާސާ ކުރައްވާނެ ކަމަށެވެ.\n"ހަމަ ވައުދެއްވާން ވައުދެއްވާ ބައެއް ނޫން މިއީ، ސީދާ ކަނޑައެޅިގެން މިވެނި ކަމެކޭ މި ނުބުނީ އެހެންވެ، ދިރާސާއެއް ކުރަންޖެހޭނީ، އެންމެ ފަސޭހައިން މިތާ ބޭނުން ކުރެވޭނީ ސީޕްލޭންތޯ އެއާޕޯޓްތޯ ބަލާ، އެންމެ ފަސޭހަ ގޮތް ހޯދައިދޭނަން،" އިބޫ ވިދާޅުވި އެވެ.\nހޯމަ ދުވަހު އިބޫ އެންމެ ފުރަތަމަ ވަޑައިގެންނެވީ ނޭކުރެންދޫއަށެވެ. އެއަށްފަހު ވައިކަރަދޫ، ކުމުންދޫ، ކިރިނބީ އަދި ކުޅުދުއްފުއްޓަށް ވަޑައިގެންނެވި އެވެ. ކުޅުދުއްފުއްޓަކީ އިބޫ މިހާތަނަށް އެންމެ ގިނަ ވައުދުތަކެއްވެވަޑައިގެންނެވި ރަށެވެ. އިބޫ ވަނީ ކުޅުދުއްފުށި ސިޓީއަކަށް ހައްދަވާނެ ކަމަށް ވިދާޅުވި އެވެ. އިބޫ ވިދާޅުވީ، ކުޅުދުއްފުށި ތަރައްގީ ކުރައްވާނީ އާބަން ސެންޓަރެއްގެ ގޮތުގަ ކަމަށެވެ.\nއާ ގިނަ މަޝްރޫއުތަކާއި ހިދުމަތްތައް ކުޅުދުއްފުށީގައި ފައްޓަވާނެ ކަމުގެ ޔަގީންކަން ދެއްވުމަށްފަހު އިބޫ ވަނީ މިހާރު ކުޅުދުއްފުށީގައި ކުރިއަށްދާ އެއާޕޯޓްގެ މަޝްރޫއު ހުއްޓާނުލައްވާނެ ކަމަށާއި އެ އެއާޕޯޓަކީ ފައިދާ ވާނެ އެއާޕޯޓަކަށް ހައްދަވައިދެއްވާނެ ކަމަށް ވިދާޅުވެފަ އެވެ. އޭގެއިތުރުން އިތުރު މަގުތައް ހައްދަވާނެ ކަމަށް ވެސް ވިދާޅުވި އެވެ. ކުޅުދުއްފުށީގައި ބޯހިޔާވަހިކަމަށް ބޭނުންވެފައިވާ އެންމެންނަށް އެކަން ހައްލުކޮށްދެއްވާނެ ކަމަށެވެ. ގޯތި ދެވޭވަރު ބިން ހުރިނަމަ ގޯތި ދޫކޮށް، ގިނަ ދުވަހުން ފައިސާ ދައްކާ މިލްކްކުރާ ގޮތަށް ފްލެޓް ދޫކުރައްވާނެ ކަމަށް ވެސް ވިދާޅުވި އެވެ.\nކުޅުދުއްފުށީގައި އިންޓަނޭޝަނަލް ޕޯޓް ތަރައްގީކޮށް އާ ހިދުމަތްތަކާއި ޓެކްސް އާއި ޑިއުޓީ ކުރައްވާނެ ކަމަށް އިބޫ ވިދާޅުވި އެވެ. އަދި ކުލުދުއްފުށީގެ ހޮސްޕިޓަލް ޓާޝަރީ ފެންވަރަށް ބަދަލުކުރައްވާނެ ކަމަށް ވެސް ވިދާޅުވި އެވެ.\nކުޅުދުއްފުށިން މިއަދު ހެނދުނު އިބޫ ވަޑައިގެންނެވީ ކައިރީގައި އޮތް ނޮޅިވަރަމަށެވެ. ނޮޅިވަރަމުން ފިނޭއަށް ވަޑައިގެންނެވި އެވެ. އެ ރަށުގެ ރައްޔިތުން އިބޫއަށް ތައްޔާރުކުރި މަލާމަތަކުން ކެއުން ބެއްލެވުމަށްފަހު އިބޫ ދެން ވަޑައިގެންނެވީ ހަނިމާދޫއަށެވެ. ހަނިމާދޫގައި ވެސް އިބޫ ވަނީ ވައުދުތަކެއްވެވަޑައިގެންފަ އެވެ.\nހަނިމާދޫ އިންޓަނޭޝަނަލް އެއާޕޯޓްގެ ފެންވަރު ރަނގަޅު ކުރައްވާނެ ކަމަށް ވެސް މިއަދު ވައުދުވެވަޑައިގެންފަ އެވެ. އަދި ހދ. އަތޮޅަށް ފަތުރުވެރިކަން ފުޅާ ކުރައްވާނެ ކަމުގެ ޔަގީންކަން ވެސް ދެއްވި އެވެ. ރިސޯޓް ތަރައްގީ ކުރަން އިންވެސްޓަރުން ހޯދައި މިހާރު ނުހެދި ހުރި ރަށްތަކަށް ފައިނޭންސް ލިބޭނެ ގޮތް ވެސް ހައްދަވައިދެއްވާނެ ކަމަށް އިބޫ ވިދާޅުވި އެވެ.\nތޭރަ ރަށަކަށް އިބޫ ވަޑައިގެންނެވިއިރު އެ ރަށްތަކުގެ ތެރެއިން ނަރުދަމާ އާއި ފެނުގެ ނިޒާމް ގާއިމްވެފައިނުވާ ރަށްތަކުގައި އެކަން ގާއިމް ކުރައްވާނެ ކަމަށް ވެސް ވިދާޅުވި އެވެ. އަދި ބަނދަރު މަރާމާތުކުރަންޖެހޭ ރަށްތަކުގައި އެކަން ކުރައްވާނެ ކަމަށް ވެސް ވިދާޅުވި އެވެ.\nއެންމެ ބޮޑު އިސްކަމެއް ދެއްވާނީ ކައުންސިލްތަކަށް ބާރުދީގެން ޖަޒީރާވަންތަކަން މަތީ ރާއްޖެ ތަރައްގީކުރުމަށް ކަމަށެވެ. އަދި ފަސޭހަ ދަތުރުފަތުރުކުރުމުގެ ނިޒާމެއް ވެސް ހދ. އަތޮޅުގައި ގާއިމްކޮށް އަވަސް އަދި އަގުހެޔޮ ފެރީ ހަމަޖައްސައިދެއްވާނެ ކަމަށް ވިދާޅުވި އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ކުޅުދުއްފުށި + އިދިކޮޅު ފަރާތްތައް ހަނިމާދޫ\nއިބޫގެ ހދ. ދަތުރު ފައްޓަވައިފި\nކުޅުދުއްފުށީ އެއާޕޯޓް ސައިޓް އިބޫ ބައްލަވާލައްވައިފި\nއެއާޕޯޓް ނުހުއްޓުވާނަން، ކުޅުދުއްފުށި ސިޓީއަކަށް ހަދާނަން: އިބޫ


BREAKING NEWS: Autism Kujjakah Jinsee Goanaa Kuraa Mahsalaeh Fenmathivehje - Vaguthu\n15 އަހަރުގެ ކުއްޖަކަށް ޖިންސީ ގޯނާކުރާ މައްސަލައެއް ފެންމަތިވެއްޖެ\nރާއްޖޭގެ އުތުރުގެ ރަށެއްގައި 15 އަހަރުގެ ކުއްޖަކަށް ޖިންސީ ގޯނާކުރާ މައްސަލައެއް ފެންމަތިވެއްޖެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ޖިންސީ ގޯނާ ލިބެމުންދަނީ އުމުރުން 15 އަހަރުގެ އަންހެން ކުއްޖަކަށެވެ.\nއެކުއްޖާގެ އާއިލާ މެންބަރަކު "ވަގުތު" އަށް މައުލޫމާތު ދެމުން ބުނީ އެކުއްޖާ އަށް ޖިންސީ ގޯނާ ކުރާ މައްސަލަ ތަޙްޤީޤު ކުރަން މިދިޔަ ހަފްތާގައި ޖެންޑާ މިނިސްޓްރީގެ އޮފިޝަލުންނާއި ފުލުހުން ވެސް އެރަށަށް ދިޔަކަމަށެވެ.\nއެކުއްޖާ އަށް ޖިންސީ ގޯނާ ކޮށްފައި ވަނީ އެކުއްޖާގެ ބޮޑުދައިތަގެ ފިރިމީހާއެވެ.\n"ވަގުތު" އަށް މައުލޫމާތު ދިން މީހާ ބުނީ ޖިންސީ އަނިޔާކުރާ މީހާގެ ގެއަށް ކުޑައަންހެން ކުއްޖާ ގެންދަނީ އޭނާގެ އަނބިމީހާ ގޭގައި ނޫޅޭ ވަގުތުތަކުގައި އޭނާގެ ކުޑަދެދަރިން ބަލަން ކަމަށް ބުނެއެވެ.\n"އެގޮތައް ގެންގޮސްފައި އެކުއްޖާ އާއި ބެހެނީ. މިދިޔަ ހަފްތާ ތެރޭގައި އެ ކުއްޖާގެ ޖިންސީ ގުނަވަނުގައި ރިއްސާތީ އެވާހަކަ އެ ކުއްޖާ މަންމަ ކައިރިބުނީ. ދެން ޑޮކްޓަރަށް ދައްކައި ޓެސްޓްތައް ހެދި. ޑޮކްޓަރުންގެ ރިޕޯޓުން ކަށަވަރުވޭ އެކުއްޖާ އަށް ޖިންސީ ގޯނާކޮށްފައި ހުރިކަން." މައުލޫމާތު ދިން ފަރާތުން ބުންޏެވެ.\nއެމައްސަލަ މިދިޔަ ބުދަ ދުވަހު ވަނީ ޖެންޑާ މިނިސްޓްރީ އާއި ފުލުހުންނަށް ހުށަހަޅާފައެވެ. ނަމަވެސް އަދިވެސް ޖިންސީ އަނިޔާކުރި މީހާ ހައްޔަރުކޮށްފައެއް ނުވެއެވެ.\nއާއިލާ އިން މައުލޫމާތު ދިން މީހާ ބުނިގޮތުގައި ޖިންސީ އަނިޔާ ލިބުނު ކުއްޖާ މިހާރު ތަފްސީލްކޮށް އެވާހަކަ ކިޔައިދެމުންދާ ކަމަށާއި ނަމަވެސް އަނިޔާކުރި މީހާ ހައްޔަރުނުކޮށް ހުރުމަކީ ވަރަށް ބޮޑު ކަންބޮޑުވުމެއް ކަމަށެވެ.\nޖިންސީ ގޯނާގެ ތުހުމަތު ކުރެވޭ މީހަކު މައްސަލަ ހުށަހެޅިތާ އެތައް ދުވަހެއް ވީއިރުވެސް ހައްޔަރުނުކޮށް ހުރީ ކީއްވެކަމެއް ސާފެއް ނުވެއެވެ.\nޖެނުއަރީ 17, 2020 22:02\nބައްޔެއްނު. ކިހިނެއް ވެގެން އުޅޭ އެއްޗިހި ތަކެއްތަ😡\nޖެނުއަރީ 17, 2020 22:15\nކުޑަކުދިންނައް އެފަދަ އަނިޔާދޭ ފަރާތްތަކައް އިސްލާމީ ޝަރިއްޔަތް ތަންފީޒްކޮއްބަލަ މިހާރު އިންޑިއާއަކައް ދޫނުކުރޭވިއްޔާ،\nޖެނުއަރީ 17, 2020 22:18\nޝިދާތާއާއި ވެރިމީހާވެސް އިސްތިއުފާދެއްވާ.\nގެރިމޯދީއާ ލޮލާލޯ ސީދާވެފަ ތިޔަހުރީ ރަނގަޅަށް\nޖެނުއަރީ 17, 2020 22:43\nތިކަމުގައި އަޅުގަނޑު އިސްތިއުފާ ދޭނީ، އަޅުގަނޑު އިސްތީއުފާ ދިނުމަށްފަހު ދެން މިފަދަ އެހެން ޗައިލް ރޭޕްކޭސްއެއް ނުހިންގާނޭކަމުގެ ޔަގީންކަން ދިނީމަ.\nއަޅުގަނޑު މަސައްކަތް ކުރާނީ ، ކުރަނީވެސް، ކުރީވެސް މިފަދަ ނޭއްގާނީ ކަންކަން ހުއްޓުވަން. އެހެންވީމާ އިސްތީއުފާއަށް ގޮވާލާއިރައް އިސްތީއިފާ ދިނުމަކީ އެއީ ކަންކަމުގައި އޮތް ހައްލދެއް ނޫން. ހައްލަކީ ކަންކަން އިސްލާހު ކުރުން. އިސްލާހުކުރަން އަޅުގަނޑު މަސައްކަތްކުރާނަން، އަދި ކުއްކުރާ މީހުންނައް ހައްޤު އަދަބު ދޭނަން..\nޖެނުއަރީ 17, 2020 22:28\nކޮމެންޓެއް ފޮނުވިއަކަސް ޖަހާކަށް ނުކެރޭނެ pop\nޖެނުއަރީ 17, 2020 22:32\nއުތުރު ރަށެއްގެ ޤާޒީ އެއްވެސް 2016 ވަނަ އަހަރު އޭނާގެ އަމިއްލަ ޢޯޓިޒަމް ހުންނަ ދަރިޢާއި ޖިންސީގޯނާ ކުރިކަމަށް ނޫސްތަކުގަ އޮތް.އަދި ޢެނާ ސަސްޕެންޑު ކުރިކަމަށް ޖޭ.އެސް.ސީގެ ވެބްސައިޓްގަ 2016 ފެބްރުވަރީ23 ގަ އޮތް. ޢެކަމުމިހާރު ހުރީއެ އަތޅުގެ އެހެން ރަށެއްގެ ގާޟީ އަކަށް ބަދަލުކޮށްފަ. ޤަޢުމުގެ ޚާލަތު\nޖެނުއަރީ 17, 2020 22:55\nތިބުނާ ބޮޑުދައިތަގެ ފިރިމީހާ އެއީ ކޮން ރަށެއްގެ ކޮންނަމެއް ކިޔާމީހެއްތަ އެފަދަ މީހުންގެ މައުލޫމާތު ސިއްރު ކުރުމަކީ ރޭޕުކުރުމަށް ލިބޭހިތް ވަރެއް ޖެނާވިޔަސް އެޖެންޑާ 19 ވިޔަސް\nޖެނުއަރީ 17, 2020 23:02\nމިކަހަލަ އަމަލު ކުރާ މީހުންނައް. ހަރުކަށި އަދަބު ދީ ބަލަ. ނޫނީ މި ރާއްޖެ ދުވަހަކައް ފަހު ދުވަހެއް ދާނީ ހަލާކު ވަމުން.\nޖެނުއަރީ 18, 2020 01:13\nކުޑަކުދިންނައްޖިންސީގޯނާކުރާމީހުންގެ މަޢުލޫމާތު ނޫސްތައްމެދުވެރިކޮށް ރައްޔިތުންނައްހާމަކުރަންވީ އޭރުންހަމަގައިމުވެސް ތިކަމައްހައްލެއްހޯދާނެ\nޖެނުއަރީ 18, 2020 02:26\nޚުކު އްލި އަކަށް ހާދަ ކުޑަކުދިންނޭ ކިޔަން ފަށަ އިފިޔޭ މީ އަނެއްކާ ކޮންކަހަލަ ކަމެ އްބާ\nޖެނުއަރީ 18, 2020 08:46\nރޯގާ އެއް. އަވަހަށް ވެކްސިންދޭންވީ.\nޖެނުއަރީ 18, 2020 03:16\nޖެނުއަރީ 18, 2020 06:28\nމިސަރުކާރަކުން ރައްޔިތުން ނުކުމެ މުޒާހަރާ ނުކުރާހާހިދަކު ލާހިކެއްނޫން ތިކަމެއް ކުރާކައް ބަންދެއްވެސް ނުކުރާނެ ކުރިނަމަވެސް ސާބިތެއްނުވޭކިޔާފަ ދޫކޮއްލާނީ މިހެންތާވާނީ ވެރިކަމައް އެރިގޮތައް އެންމެފުރުތަމަވެސް ދޫކޮއްލީ ކުޑކުއްޖަކު ރޭޕްކުރިމީހާ މީނަމޫނާ އަކީ ދެންވިސްނާ މަސްތުވާ ތަކެތި އާންމުވެއްޖޭ ކުރީ ސަރުކާރު ތަކުން މިކަންތައް ކިހާބޮޑައް ކޮންޓްރޯލް ކުރި މިހާރި އަނެއްކާވެސް އާންމުވެއްޖެ ބިރެއްނެތީ މަޖާކުރުމުގެ ހިތި ނަތީޖާ. އިސްތިއުފާ އިދްތިއުފާ


Dhekunuge Masverin athun mas gathun MIFCO in anekkaa ves Control Koffi - AO News\nދެކުނުގެ މަސްވެރިން އަތުން މަސްގަތުން މިފްކޯ އިން އަނެއްކާވެސް ކޮންޓްރޯލުކޮށްފި\nދެކުނުގެ މަސްވެރިން އަތުން މަސްގަތުން މިފްކޯ އިން އަނެއްކާވެސް ކޮންޓްރޯލުކޮށްފިއެވެ.\nސަރުކާރުގެ މަސް ކުންފުނި މިފްކޯއިން ބުނީ މަސް ގަނޑުކުރަން ވަގުތު ބޭނުންވުމާއި އިތުރު ބައެއް މައްސަލަތައް ކުރިމަތިވާތީ މާދަމާއިން ފެށިގެން ދޯންޏަކުން ވެސް ކިރާނީ7ޓަނުގެ މަސް ކަމަށެވެ. އެ ކުންފުނިން ބުނީ ދެކުނުގެ މަސްވެރިކަން ވަރަށް ބޮޑަށް ތިޔާގިވެފައިވާ މިދުވަސްވަރު ކުންފުނީގެ ގާބިލުކަން ހުރި މިންވަރަށްވުރެ އިތުރަށް މިހާރު ވެސް މަސް ގަންނަ ކަމަށެވެ.\n“ދެކުނަށް މިހާރު މަސް ބާނާ މިންވަރު ވަނީ އެއްވަރެއްގަ ހިފަހެއްޓިފަ. އެހެންވެ ކޮންމެ ދޯންޏަކުން ވެސް7ޓަނުގެ މަސް ކިރުމުން މިކުންފުނީގެ ގާބިލުކަން ހުރި މިންވަރަށް މެނޭޖުކުރެވޭނެ.” މިފްކޯއިން ބުނެއެވެ.\nމިފްކޯ އިން މިގޮތަށް ނިންމާފައިމިވަނީ ދެކުނުގެ މަސްވެރިކަން ރަނގަޅުވެ، ދޯނިފަހަރުން ގެންނަ މަސް ކިރުން ކޮންޓްރޯލުކޮށްފައި އޮތުމަށްފަހު، އެ ކޮންޓްރޯލު ދޫކޮށްލިތާ މަދުދުވަސްކޮޅަކަށްފަހުއެވެ.\nމިފްކޯ އިން މަސް ގަންނަ އަދަދު5ޓަނަށް ކޮންޓްރޯލު ކުރުމުން މަސްވެރިން ވަނީ އިހުތިޖާޖު ކޮށްފައެވެ. އަދި މަސްވެރިންގެ އަޑު އެއްސެވުމަށް ފިޝަރީޒް މިނިސްޓަރ ޑރ. ހުސައިން ރަޝީދު ހަސަން ކޫއްޑޫ އަށް ވަޑައިގެން މަސްވެރިންނާ ވެސް ވަނީ ބައްދަލުކުރައްވާފައެވެ.\nހުވަދު އަތޮޅަށް ގިނައިން މަސްބާނާ ދުވަސްކޮޅަކަށް ވުމާއެކު ކުރިން މަސް ކިރަމުން އައި5ޓަނު ބަދަލުކުރުމަށް މަސްވެރިންނާ މިފްކޯ ވާހަކަދައްކައިގެން ވަނީ ނިންމާފައެވެ.\nމިނިސްޓަރ އޭރު ވިދާޅުވެފައިވަނީ މަސް ކިރުމުގެ މައްސަލަ ހައްލުކުރުމަށް އިތުރު ބޯޓެއް ގެނައުމުގެ މަސައްކަތް ކުރައްވަމުން ގެންދަވާ ކަމަށެވެ.


04 އޭޕްރިލް 2015\nއައްސޭރި ޖަލުން އިންތިޒާމްކޮށް ހުޅުމާލެ ޑިޓެންޝަން ސެންޓަރ އާއި ގުޅިގެން ކުރިއަށްގެންދިޔަ ފުޓްބޯޅަ މުބާރާތުގެ ފައިނަލްގައި އެން.އެކްސް އާއި ވާދަކޮށް ޕެނަލްޓީ ޖަހައިގެން މޮޅުވެ މުބާރާތުގެ ޗެމްޕިއަންކަން އެފް.ސީ ތުނޑު ހޯދައިފިއެވެ.\nއައްސޭރި ޖަލުގެ ސްޓާފް ދަނޑުގައި އިއްޔެ ހަވީރު ކުޅުނު ފޯރިގަދަ މެޗް އެފް.ސީ ތުނޑު ކާމިޔާބު ކުރީ މެޗުގެ ފުރިހަމަ ވަގުތު ހަމަވިއިރު ދެޓީމުންކުރެ އެއްވެސް ޓީމަކަށް ލަނޑެއް ކާމިޔާބު ކުރެވިފައި ނެތުމުން ޕެނަލްޓީ ޖަހައިގެން 4-3 ލަނޑުން ކުރި ހޯދައިގެންނެވެ.\nފައިނަލް މެޗްގެ މޮޅުކުޅުންތެރިއަކަށް ހޮވިފައިވަނީ އެފް.ސީ ތުނޑުގެ ޕްރައިވެޓް އިބްރާހީމް ނިޝާޙް އެވެ. އަދި މުބާރާތުގެ އެންމެ މޮޅުކުޅުންތެރިއަކަށް ހޮވިފައިވަނީ އެފް.ސީ ތުނޑުގެ ޕްރައިވެޓް އިބްރާހިމް ހަލީމް އެވެ. އަދި އެންމެ ގިނަ ލަނޑުޖެހި ކުޅުންތެރިއަކަށް ހޮވިފައިވަނީ އެން.އެކްސްގެ ލާންސް ކޯޕްރަލް ރާއިދު އަބޫބަކުރު އެވެ.\nމުބާރާތުގެ ރަނަރަޕް ޓީމަކަށް ހޮވިފައިވަނީ އެން.އެކްސް އެވެ. އަދި ފެއަރޕްލޭ ޓީމަކަށް ހޮވިފައިވަނީ އެފް.ސީ ޔުނިޓީ އެވެ.\nފައިނަލް މެޗް ޝަރަފްވެރިކޮށްދެއްވާ ޗެމްޕިއަން ޓީމަށް ތަށި އަދި ރަންމެޑަލް ޙަވާލުކޮށްދެއްވީ ކޮމިޝަނަރ އޮފް ޕްރިޒަންސް މުޙައްމަދު ޙުޝާމް އެވެ. ރަނަރަޕް ޓީމަށް ތަށި އަދި ރިހިމެޑަލް ޙަވާލުކޮށްދެއްވީ ސްޕްރިންޓެންޑެންޓް އޮފް ޕްރިޒަންސް މުޙައްމަދު އާސިފް އެވެ. މުބާރާތުގެ އެންމެ ގިނަ ލަނޑުޖެހި ކުޅުންތެރިޔާއަށް ޝީލްޑް އާއި ސެޓްފިކެޓް ޙަވާލުކޮށްދެއްވީ އެސިސްޓެންޓް ސްޕްރިންޓެންޑެންޓް އޮފް ޕްރިޒަންސް އިބްރާހީމް މުޙައްމަދު ދީދީ އެވެ. ފެއަރޕްލޭ ޓީމަށް ހަނދާނީ ލިޔުން ޙަވާލުކޮށްދެއްވީ އެސިސްޓެންޓް ޑިރެކްޓަރ އަޙްމަދު ޞަބާހް އެވެ. މުބާރާތުގެ އެންމެ މޮޅު ކުޅުންތެރިޔާއަށް ޝީލްޑާއި ސެޓްފިކެޓް ޙަވާލުކޮށްދެއްވީ އެސިސްޓެންޓް ޑިރެކްޓަރ ޝަހުމާ މުޙައްމަދު ވަހީދުއެވެ.\nއަދި މުބާރާތުގެ ސްޕޮންސަރުންނަށާއި ރެފްރީންނާއި އޮފިޝަލުންނަށް ހަނދާނީ ލިޔުން ހަވާލުކޮށްދެއްވީ އައްސޭރި ޖަލުގެ ޑެޕިއުޓީ ޑައިރެކްޓަރ، ސަބް އިންސްޕްކްޓަރ އޮފް ޕްރިޒަންސް މުޙައްމަދު ހުސައިން އެވެ.\nމި މުބާރާތަކީ އައްސޭރި ޖަލާއި ހުޅުމާލޭ ޑިޓެންޝަން ސެންޓަރގެ މުވައްޒަފުންގެ މެދުގައި އެކުވެރިކަމާއި، ކުޅިވަރުގެ ރޫޙް އާލާކޮށް މުވައްޒަފުންގެ މެދުގައި އޮތް ގުޅުން އިތުރަށް ބަދަހި ކުރުމުގެ މަޤްޞަދުގައި އައްސޭރިޖަލުން އިސްނަގައިގެން ކުރިއަށް ގެންދިޔަ މުބާރާތެކެވެ.


Rahrah fenu adeegai! Sababakee koba? | Mihaaru\nނ. ހޮޅުދޫގައި ފެން ބޮޑުފައި: ކުރިން ފެން ބޮޑުވުމުގެ ހާދިސާ ނުހިނގާ ބައެއް ރަށްރަށަށް ވެސް އެ މައްސަލަ ވަނީ ކުރިމަތިވެފައި -- ފޭސްބުކް ފޮޓޯ: މުހައްމަދު ފުޅު\n19 ޖުލައި 2019 - 10:47\nމޫސުމަށް އަންނަ ބަދަލުތަކުގެ ސަބަބުން ކުރިއާ ހިލާފަށް މިހާރު ކުޑަ ވަގުތު ކޮޅެއްގެ ތެރޭގައި ބޯކޮށް ވާރޭވެހެ އެވެ. ކޮންމެ އަހަރަކު ވެސް ބޯކޮށް ވާރޭވެހިގެންނާއި އުދަ އަރައިގެން މާލެ އާއި ބައެއް އެހެން ރަށްތަކުގައި ފެންބޮޑުވުމުގެ ހާދިސާތައް ހިނގަ އެވެ. އަދި އަހަރުން އަހަރަށް އެފަދަ ހާދިސާތައް ދަނީ އިތުރުވަމުންނެވެ. އެފަދަ ހާދިސާތަކުގެ ސަބަބުން އާއްމުންގެ މުދަލަށާއި ގޯތިގެދޮރުގެ އިތުރުން ދަނޑުބިންތަކަށް ބޮޑެތި ގެއްލުންތަކެއް ކުރިމަތިވެ އެވެ.\nމިދިޔަ ޑިސެމްބަރު މަހު މާލެއަށް ބޯކޮށް ވާރޭ ވެހުމުގެ ސަބަބުން ފެންބޮޑުވެ ހިނގި ހާދިސާ ފާހަގަކޮށްލެވެ އެވެ. އެ ހާދިސާގައި 189 ގެއެއްގެ ހިފާގެންގުޅޭ ތަކެއްޗަށާއި ފަރުނީޗަރަށް އެކި ވަރުގެ ގެއްލުންތައް ލިބުނެވެ. އެ ހާދިސާގައި ފެނުގެ އަސަރުކުރި ހުރިހާ ގެއަކަށް ލިބުނު ގެއްލުމުގެ އަގު 1.4 މިލިއަން ރުފިޔާއަށް އެރި އެވެ.\nއަތޮޅު ތެރެއަށް ބަލާއިރު ކޮންމެ އަހަރަކު ވެސް ތަކުރާރުކޮށް ފެންބޮޑުވާ ރަށްތަކެއް ފާހަގަކުރެވެ އެވެ. ދިރިއުޅެން ދަތިވާ ވަރަށް އެތައް ގެއްލުމެއް ލިބެ އެވެ. މިދިޔަ މެއި މަހު ލ. މާމެންދޫގައި ފެންބޮޑުވެ 200 ގެއަކަށް ފެން ވަދެ ބޮޑެތި ގެއްލުންތަކަކާ ކުރިމަތިވި އެވެ. އިންޖީނުގެއަށް ފެން ވަދެ މުޅި ރަށުން ގިނަ ވަގުތުތަކަކަށް ކަރަންޓް ކެނޑުނެވެ. އޭގެ އިތުރުން ވެސް އެތައް ރަށެއްގައި ފެންބޮޑުވެ ގެއްލުންތައް ލިބުނެވެ.\nއައިޖީއެމްއެޗް ސަރަހައްދުގައި ފެންބޮޑުވެފައި: ވެރިރަށް ވެސް ބައެއް ފަހަރަށް ހީވަނީ ފެނު އަޑީގައި އޮންނަހެން -\nވޭތުވެދިޔަ އަހަރުތަކުގައި މާލެ އާއި ރަށްރަށުގައި ފެންބޮޑުވުމުގެ ކާރިސާތައް ހިނގައިގެން ސަރުކާރުން ވަނީ ބޮޑެތި ހޭދަތަކެއް ކޮށްފަ އެވެ. އެކަމަކު އެއީ ދުރާލާ ފިޔަވަޅުތަކެއް އެޅިއްޖެ ނަމަ ކުޑަކުރެވޭނެ ހަރަދުތަކެކެވެ. ސަރުކާރުން ކުރާ ހަރަދު ކުޑަވުމުގެ އިތުރުން ކާރިސާތަކުގައި އާންމުން ތަހައްމަލު ކުރާ ގެއްލުންތައް ކުޑަ ވެސް ކުރެވޭނެ އެވެ.\nޑިޒާސްޓާ މެނޭޖްމެންޓް އޮތޯރިޓީ (އެންޑީއެމްއޭ) ގެ ޗީފް އެގްޒެކެޓިވް ހިސާން ހަސަން ވިދާޅުވި ގޮތުގައި ފެންބޮޑުވުމުގެ ހާދިސާތައް ތަކުރާރުކޮށް ހިނގައިގެން ގެއްލުންތައް އިތުރުވަނީ ކާރިސާތަކުން ލިބޭ ގެއްލުންތައް ކުޑަވާނޭ ގޮތަށް ތަރައްގީގެ މަޝްރޫއުތައް ރާވާ ނުހިންގާތީ އެވެ.\n"ހާއްސަކޮށް މަގު ހެދުން، ބަނދަރު ހެދުން އަދި އެއާޕޯޓު ހެދުން ފަދަ ބޮޑެތި ތަރައްގީގެ މަޝްރޫއުތައް ހިންގާފައި ހުރި ރަށްތަކުގައި ފެންބޮޑުވުމުގެ ހާދިސާތައް ތަކުރާރުކޮށް ހިނގާކަން ވަނީ ފާހަގަކުރެވިފައި،" ހިސާން ވިދާޅުވި އެވެ.\nމިދިޔަ ޑިސެމްބަރު މަހު މާލޭގައި ފެންބޮޑުވި ހާދިސާއަށް ބެލި ނަމަވެސް އެކަން ސާފެވެ. އެންޑީއެމްއޭގެ އެސެސްމަންޓުން އެނގޭ ގޮތުގައި އެ ހާދިސާގައި މާލޭގައި ފެންބޮޑުވީ ރިންގް ރޯޑް ހަދާފައި އޮތް ގޮތުންނެވެ. އެ މަގު ހެދީ އެ މަގާ ގުޅޭ ކުދި މަގުތަކާއި ގޯޅިތަކަށް ވުރެ އުސްކޮށެވެ. އޭގެ ސަބަބުން ރިންގް ރޯޑަށް އެޅޭ ހުރިހާ ފެނެއް ޖަމާވަނީ މި މަގާ ގުޅޭ ކުދި މަގުތަކަށާއި ގޯޅިތަކަށެވެ. އަދި އެ މަގުތަކުގައި ބޮޑުވާ ފެންގަނޑު މާލޭގެ އެތެރޭގެ މަގުތަކަށް ޖަމާވެ، އެތަންތަނުގައި ވެސް ފެންބޮޑުވި ކަމަށް އެސެސްމަންޓްގައި ބުނެފައިވެ އެވެ.\nރިންގް ރޯޑަށް އެޅޭ ފެން ހިންދަން އެކަށޭނަ ޑްރެއިނޭޖްތަކެއް ގާއިމުކޮށްފައި ނުވާކަން ވެސް އެސެސްމަންޓްގައި ފާހަގަކޮށްފައިވެ އެވެ. މާލޭގެ އެތެރޭގެ މަގުތަކުގައި ގާއިމުކޮށްފައި ހުރި ޑްރެއިނޭޖްތަކަށް ރިންގް ރޯޑަށް ޖަމާވާ ފެން ހިންދޭ ވަރުގެ ގާބިލުކަން ލިބިފައިނުވާކަން ވެސް އެސެސްމަންޓުގައި ބުނެ އެވެ.\nމާލޭގައި ފެން ބޮޑުވެފައިވާ މަގަކުން ވެހިކަލްތަކެއް ދަނީ: ފެން ބޮޑުވުމުގެ މައްސަލައަށް ގެނެވިދާނެ ހައްލުތައް އެބަ ހުރި\nރަށްރަށުގެ ހާލަތު ވެސް ހުރީ އެގޮތަށެވެ. އެމްޑީއެމްއޭގެ އެސެސްމަންޓްތަކުން ދައްކާ ގޮތުގައި ގދ. ތިނަދޫ، ހދ. ކުޅުދުއްފުށި، ހއ. ދިއްދޫ، ގއ. ވިލިނގިލި ފަދަ ރަށްތަކުގައި ތާރު އަޅައިގެން މަގުހަދާ ނިމުނު ފަހުން ފެން ބޮޑުވުމުގެ ހާދިސާތައް ހިނގުން އިތުރެވެ. އަދި ލިންކް ރޯޑުން ގުޅުވާލާފައިވާ އައްޑޫ ސިޓީގައި ވެސް ތަކުރާރުކޮށް ފެންބޮޑުވުމުގެ ހާދިސާތައް ހިނގައި ބޮޑެތި ގެއްލުންތަކެއް މި ފަހުން ލިބުނެވެ.\nއެސެސްމަންޓްތަކުން އެނގޭ ގޮތުގައި ފަހުން އެއާޕޯޓް އަޅާފައިވާ ރަށްތައް ކަމަށްވާ ދ. ކުޑަހުވަދު އާއި ތ. ތިމަރަފުށި ފަދަ ރަށްތަކުގައި މި ފަހުން ފެންބޮޑުވުން އިތުރެވެ. ތިމަރަފުށީގައި އެއާޕޯޓު ހެދި ފަހުން ފެން ބޮޑުމުގެ ބޮޑު ދެ ހާދިސާއެއް ހިނގާފައިވެ އެވެ. އެގޮތުން މެއި 2016 ގައި ހިނގި ފެންބޮޑުވުމުގެ ހާދިސާގައި 70 ގެއަކަށް ފެން ވަނެވެ. ލިބުނު ގެއްލުންތަކަށް 931,032ރ ވަނީ ހަރަދުކޮށްފަ އެވެ. އަދި ކުރިން އެއްގޮތަކަށް ވެސް ފެންބޮޑުވުމުގެ ހާދިސާއެއް ހިނގާފައިނުވާ ދ. ކުޑަހުވަދޫގައި އެއާޕޯޓު ހެދި ފަހުން ގޭގެއަށް ފެން ވަންނަ ވަރަށް ފެންބޮޑުވެފައިވާ ކަމަށް އެންޑީއެމްއޭގެ އެސެސްމަންޓުން ދައްކަ އެވެ.\nއެސެސްމަންޓުގައި ބުނެފައިވާ ގޮތުގައި ބިން ހިއްކާފައިވާ ރަށްރަށުގައި ވެސް ފެންބޮޑުވުމުގެ ހާދިސާތައް ހިނގުން އިތުރެވެ. އެގޮތުން ދ. މީދޫގެ ބިން ހިއްކި ފަހުން އެ ރަށުގައި ފެންބޮޑުވާކަމަށް ބުނެފައި އެވެ. ށ. ކޮމަންޑޫގައި ބިން ހިއްކައި ރިވެޓްމަންޓް ޖަހާ ނިންމާފައިވާ ސަރަހައްދަށް ބޮޑު ދިޔައިގައި ރާޅު އަރާކަން ވެސް ވަނީ އެސެސްމަންޓްގައި ފާހަގަކޮށްފަ އެވެ.\nމަޝްރޫއުތަކަށް ބަދަލުތަކެއް ގެންނަން ޖެހޭ\nހިސާން ވިދާޅުވީ ފެންބޮޑުވާ މައްސަލަ ހައްލުކުރެވެން އޮތީ މަޝްރޫތައް ހިންގާއިރު ކާރިސާތަކުން ލިބޭ ގެއްލުންތައް ކުޑަކުރުމަށް ފިޔަވަޅުތަކެއް އެޅިގެން ކަމަށެވެ. އަދި މިހާރު ނިންމާފައިވާ ބައެއް މަޝްރޫތަކަށް ވެސް ބަދަލު ގެންނަން ޖެހޭ ކަމަށް އޭނާ ވިދާޅުވި އެވެ.\n"މަގު ހެދުން، ބަނދަރު ހެދުން، އަދި ބިންހިއްކުން ފަދަ މަޝްރޫތައް ހިންގާ އިރު ފެން ހިންދުމުގެ ނިޒާމް ހިމަނައިގެން މަޝްރޫ ކުރިއަށް ގެންދާން ޖެހޭ،" ހިސާން ވިދާޅުވި އެވެ.\nއެގޮތުން މާލޭގެ ފެންބޮޑުވާ މައްސަލަ ހައްލު ކުރުމަށް ރިންގް ރޯޑާއި ރިންގް ރޯޑާ ގުޅޭ މަގުތަކުގެ ޑްރައިނޭޖް ގާއިމުކުރަން ޖެހޭ ކަމަށް އޭނާ ވިދާޅުވި އެވެ. އަދި މާލޭގެ މަގުތައް އަލުން ތަރައްގީކުރާ އިރު ފެން ހިންދޭނެ ޒަމާނީ ނިޒާމެއް ހިމެނުން މުހިންމު ކަމަށް ވެސް ވިދާޅުވި އެވެ.\nރަށްރަށުގައި ހިންގާ މަޝްރޫތަކުގެ ތެރޭގައި ވެސް ފެން ހިންދާނެ ނިޒާމްތަކެއް ހިމަނަން ޖެހެ އެވެ. ހިސާން ވިދާޅުވި ގޮތުގައި ތަރައްގީގެ މަޝްރޫއުތައް ހިންގަން ޖެހޭނީ ގުދުރަތީ ގޮތުން ފެން ހިންދޭ ގޮތަށް ހުރި ކުޅި ފަދަ ވަސީލަތްތައް ހިމާޔަތްކޮށް އެ ވަސީލަތްތައް ހަލާކުނުވާނެ ގޮތަށެވެ.\nއެންވަޔަރަމެންޓް ޕްރޮޓެކްޝަން އޭޖެންސީ (އީޕީއޭ) ގެ ޑެޕިއުޓީ ޑިރެކްޓަ ޖެނެރަލް ޑރ. އިބްރާހިމް މުހައްމަދު ވިދާޅުވި ގޮތުގައި މަގު ހެދުން ފަދަ ޕްރޮޖެކްޓްތައް ހިންގާއިރު ރަށުގެ ލެވެލްއަށް ވުރެ އުސްކޮށް ހެދުން ހުއްޓާލަން ޖެހެ އެވެ. އަދި ބިން ހިއްކާއިރު ރަށުގެ ފަސްގަނޑަށް ވުރެ އުސްވާ ސަރަހައްދުގައި ފެން ހިންދޭނެ ގޮތްތަކެއް ގާއިމްކުރަން ޖެހޭ ކަމަށް ވެސް އޭނާ ވިދާޅުވި އެވެ.\n"މިސާލަކަށް ކާނުތަކެއް ލާފައި ހުރުން. އޭރުން ރަށަށް އެ ފެންގަނޑު ދިއުމުގެ ކުރިން ހިކޭނެތާ،" ޑރ. އިބްރާހިމް ވިދާޅުވި އެވެ.\nފެންބޮޑުވުމަކީ މިހާރު ރާއްޖެއަށް ދިމާވެފައިވާ އެންމެ ބޮޑު އެއް މައްސަލަ އެވެ. އެކަން މިހާރު މިވަނީ އާންމު ކަމަކަށް ވެފަ އެވެ. އޭގެ އެއް ސަބަބަކީ ތަރައްގީގެ މަޝްރޫތައް ހިންގާއިރު ރަށުގެ މުޅި ވެއްޓަށް ނުބެލުމެވެ. އެހެންކަމުން ހައްލަކީ ވެސް މަޝްރޫއުތަކާ އެކު، ރަށުގެ ހިމާޔަތުގައި ވެސް ކަމެއް ކުރުމެވެ.\nކާރިސާ މޫސުން ފެންބޮޑުވުން ވާރޭ އުދައެރުން\n24 ކޮމެންޓް, 35 ރިއެކްޝަންސް\nއައްޑޫ ގަމުގަ އެއޮތީ ހުރިހާ މަގެއްގައި ތާރު އަޅާފައި. އަދި ބޮޑު އެއާޕޯޓެއް ވެސް ހަދާފައި. ފެން ބޮޑެއް ނުވޭ. ވާރޭވެސް އެހާ ވެހޭ. ފެން ބަރާބަރަށް ހިނދޭ. އެއް ވެސް ކަމެއް މުއިއްޒު ނުވޭ. މީގެ 60 އަހަރު ކުރިން އެތަން ހެދީ. އެކަން ކުރީ އިނގިރޭސީން.\nބިންބޮޑު ރައްރަށައް މީހުން ބަދަލުކޮއް 50 ރައް ތަރައްޤީކުރަންވީ މީ ފަޤީރު ގައުމެއް 187 ރަށް ތަރައްޤީކުރުން އުދަގޫ ކަމެއް ސ.ހިތަދޫ ޏ ފުވައްމުލައް ގއ ވިލިގިލި ގދ ތިނަދޫ ލ.ގަން ތ.ތިމަރަ ފ.ނިލަންދޫ ދ.ކުޑަހުވަދޫ މ.މުލި އއ.މަތިވެރި އދ.މާމިގިލި ކ.ތުލިސްދޫ ދިއްފުށި މާފުށި ކާސިށިދޫ ޅ.ހިންނަވަރު ބ.ތުޅާދޫ ގޮއިދޫ ރ.ދުވާފަށު އަލިފުށި ނ މަނަދޫ މާފަރު ށ.ފުނަދޫ ހދ މަކުނުދޫ ކުޅުދުފުށި ނޮޅިވަރަމް ހއ ދިއްދޫ ބާރައް ހޯރަފުށި.... ؟؟؟ އެޖަންޑާ 19 ވިސްނާ އަދި ވިސްނާ\nސަބަބަކީ މޫދުން ކޮނެގެން ނަގާ ފަސް ރަށުގެ މަގުތަކަން އެޅުން. މި ވެލި އަޅާފަ ހުންނަ މަގުތަކުގަ ފެން ހިދޭލެން ލަސްވާނެ.\nވާރޭ ވެހިގެން ފެން ބޮޑުވާ ކަމަށް މިލިޔުމުން އެބަ އެނގޭ . އެހެންވީމާ ސުރުޚީގައި އެވާ ސަބަބު މިއޮތީ އެނގިފާ. އެއީ ފެން ބޮޑުވާ ވަރަށް ވާރޭ ވެހުނީމާ ރަށް އަޑިއަށް ދަނީ.\nނޫސްވެރިޔާ ވިސްނަވާބަލާށެވެ. ރާއްޖޭގެ ރަޢިއްޔަތުން ފުރެދުމުގެތެރެއަށްގޮސް، ޤުދުރަތާއިދުރުވެ، މާއްދިއްޔަތަށްގޮސް މިތިބީ ހުސްވެފައެވެ. ހުރިހާކަމެއް ސަރުކާރުގެބޮލަށްޖަހައިގެންތިބެ، ސަރުކާރަށްކުރަނީ ޖެއްސުމެވެ. ކުނިއެޅުމާއި ކަންތަކުގައި ވިސްނުމެއް ހައްދެއްނެތެވެ. ތާއަބަދު ވެހިކަލްދުއްވައި، މަގުތަށް ހަރުކުރެވޭކަން އެކަކުވެސް ޤަބޫލެއްނުކުރެވެއެވެ. ފަސްދޫރަށެއްގައި ފަސްދޫކޮށް އޮވެގެނެއްނުވެއެވެ. ހަރުކުރެވެންޖެހެއެވެ. ދެންވާނީ ކިހިނެތްތޯއެވެ؟\nރާއްޖެތެރޭގަ ކަމެއްކުރަންވެއްޖިއްޔާ ރައްޔިތުންނަށް އެކަމެއް ނުކުރެވެންވީ ކީއްވެހޭ ކިޔާއިރު ރަށްރަށުގަ ގިނަކަންކަން ކުރަނީ ރައްޔިތުން އަމިއްލަޔަށް. މާލޭގަ ރައްޔިތަކު ދުވަހަކު ނުނިކުމޭ އޮޅިގެންވެސް މަގުމަތިން ފެން ހިންދާކަށް ނޫނީ އެހެން ކަމެއްކުރާކަށް. ފޮޓޯގަ އެފެންނަނީ އެރަށު ރައްޔިތުން ފެންހިންދަން ހޭލަމޭލައަށް ދުވާތަން. މާދަމާ ނޫހުގަ އޮންނާނެ ސިފައިން މާލޭގަ ފެން ހިންދާ ވާހަކަ ކަލޭ އޭރުން ތިކޮމެންޓު ޖަހާތި.\nއީއައިއޭ ހެދުމުގެ ބޭނުމެއްދޯ...ލޮލް\nރާއްޖޭގަ އީ.އައި.އޭ ހަދާގޮތް އޮތީ ވަރަށް ސާފުކޮށްފެނިފަ. އެއީ އެންމެން ދަންނަ ކަމެއް. ކޮރަޕްޝަން އެވެސް. އުސޫލުތައް ހަމަޖެހިފަ އޮތްގޮތުން އީ.އައި.އޭ ހަދާ ފަރާތައް ފައިސާދޭންޖެހެނީ ހަމަ ޕްރޮޖެކްޓު ހިންގަން ބޭނުންވާމީހުން. އެއާ ޚިލާފަށް ޕްރޮޖެކްޓު ހިންގަން ބޭނުންވާ މީހުންް އެންވަޔަރަމަންޓު މިިނިސްޓްރީއަށް ދެއްކީމަ އެ ފަރާތުން އަމިއްލައަށް ނުވަތަ އެހެން ބަޔަކަށް ބިޑުކޮށްގެން އީ.އައި.އޭ ހަދާނަމަ ފައިސާ ނުލިބިދާނެތީ ކަންކަން އޮޅުވާކަށް ނޫޅޭނެ.\nސަބަބަކީ އަނިޔާވެރި ގޮތަކަށް ދޮގާ މަކަރާ ހީލަތުން އައި މޑޕ ސަރުކާރު. މިކަމުގެ ހިތާމަ މިލިބެނީ.\nމޫދާ ޖެހިގެން 100 ފޫޓު އެއްގަމުގަ އިސްކޮޅުނުކާވަރަށް ފެންބޮޑުވެގެން ރައްޔިތުން އެބަތިބޭ ގެއިން ނުނިކުމެވި. އެނގޭ ކަމަކީ ވިއްސަކަށްފޫޓުގެ ކާނެއްހަދާފަ މޫދަށް ފެންގަނޑު ދުއްވާލަން5ހާސްރުފިޔާވެސް ހަރަދުނުހިނގާނެކަން.\nނ. ހޮޅުދޫގައި ފެން ބޮޑުވާ ވާހަކަ ނެތީ ކީއްވެބާ. މި ހަފްތާ ތެރޭގަވެސް2ފަހަރު ގަދަޔަށް ފެންބޮޑުވެއްޖެ. އެކަމަކު މި ހަބަރުގަ އެވާހަކަ ޖަހާލަން ނުކެރުނު. ފާއިތުވި އަހަރު 10 ވަރަކަށް ފަހަރު ފެން ބޮޑުވި. ހުރިހާ ސަރުކާރަކުން މިކަމަށް ދެނީ ބީރު ކަންފަތެއް. ނުވިތާކައް ނޫސްވެރިން ވެސް މިކަމާ އަޅާލާކަށް ބޭނުމެއް ނުވި. ނިކަން މި ރަށައް އައިސް އަހަރެމެނެ ހާލު ބަލާލަ ބަލަ. ރައީސް އިބޫ މިކަމަށް ހައްލެއް ހޯދަދެއްވާ.. އަހަރެމެންނަށް އަޅާލަދީ\nއެބުނާހެން. ފޮޓޯ ޖަހާލުމަކުން އަދި ނުފުދޭ ދެއްތޯ.


Hulhumeedhoo gai hingi masthuvaa thaketheege operation thakugai7meehaku hayyaru kohfi - AO News\nއައު އަހަރާ ދިމާކޮށް އައްޑޫސޓީ ހުޅުމީދޫގައި މަސައްކަތްކުރާ ފުލުހުން ހިންގި މަސްތުވާތަކެތީގެ ހާއްސަ އޮޕަރޭޝަންތަކުގައި ހަތް މީހަކު ހައްޔަރުކޮށްފިއެވެ.\nފުލުހުންގެ މީޑިއާ އިން ވިދާޅުވީ މި ޑިސެމްބަރު މަހުގެ 30 ވަނަ ދުވަހު ހިންގި އެ އޮޕަރޭޝަންތަކުގެ ތެރެއިން މަސްތުވާތަކެއްޗާއެކު ހައްޔަރުކޮށްފައިވަނީ ހަތް ދިވެހި ފިރިހެނުންކަމަށެވެ. މިމީހުންގެ ތެރޭގައި ހިމެނެނީ 28 އަހަރުގެ ދެ ފިރިހެނުންނާއި 29 އަހަރުގެ ފިރިހެނަކައި 37 އަހަރުގެ ފިރިހެނަކާއި 38 އަހަރުގެ ފިރިހެނަކާއި 20 އަހަރުގެ ފިރިހެނަކާއި 18 އަހަރުގެ ފިރިހެނެކެވެ.\nމިމީހުންގެ ތެރެއިން 28 އަހަރުގެ މީހަކާއި، 20 އަހަރުގެ މީހެއްގެ އިތުރުން 18 އަހަރުގެ ފިރިހެނެއް ހައްޔަރުކޮށްފައިވަނީ ރަށުތެރެއިންނެވެ. އެ ތިން މީހުން ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓަކާ، ބަނގުރާކަމަށް ޝައްކުކުރެވޭ އެއްޗެއްހުރި 500އެމްއެލްގެ ދެ ފުޅި ފެނިފައިވާކަމަށް ފުލުހުންވަނީ ވިދާޅުވެފައެވެ.\nމީގެ އިތުރުން ރޭ ދަންވަރު ކޯޓު އަމުރެއްގެ ދަށުން މީދޫ ގެއެއް ބަލާފާސްކުރުމަށްފަހު، އުމުރުން 28 އަހަރުގެ ފިރިހެނަކާއި 37 އަހަރުގެ ފިރިހެނަކާއި 29 އަހަރުގެ ފިރިހެނެއްގެ އިތުރުން 38 އަހަރު މީހަކުވަނީ ހައްޔަރުކޮށްފައެވެ. މި ގެ ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި ކުޑިތަކެއް ވަނީ ފެނިފައެވެ.\nއައްޑޫއަށް މަސްތުވާތަކެތި އެތެރެކުރުން\nހިތަދޫން ގިނަ އަދަދެއްގެ މަސްތުވަތަކެއްޗާ އެކު މީހަކު ހައްޔަރު ކޮށްފި\nމަސްތުވާތަކެއްޗާއެކު ހުޅުމީދޫ އިން ދެ މީހުން ހައްޔަރުކޮށްފި


ލަނބާލެވޭ ޓަޗް ޕެޑް\nތަރައްޤީވަމުން ދާވަރަކަށް އުފެއްދުންތެރިން ދަނީ ފަހެލި ވަސީލަތްތައް އުފައްދަމުންނެވެ. ކެމެރާ، ބެޓެރި އަދި ސޯލަރ ޕެނަލް މީގެ ތެރޭގައި ހިމެނެއެވެ. މިކަމުގެ ފަހަތުގައިވާ މީހުން ގަބޫލު ކުރާގޮތުގައި ކުރ...\nމިނިވަންކަން ނުލިބޭނަމަ ބައިވެރިޔާއާއި އެކީ އުޅުން ރަނގަޅުވާނެތަ؟\nދެބައިވެރިންގެ ދޭތެރޭގައި މައްސަލަ ޖެހެން ދިމާވާ އެންމެ ބޮޑު އެއް ސަބަބަކަށް ފެނިގެން މިދަނީ އެކަކު އަނެކަކަށް އިތުބާރު ނުކުރެވިގެން ޖެހޭ މައްސަލަތަކެވެ. ދެމީހުންގެ ދޭތެރޭގައި މިޒާޖު ދެނެގަނެ ވިސްނ...\nރާއްޖޭގެ ރީތި މަލަމަތި ފެނިފައިވެސް ރާއްޖެއަށް އެނަން ނުދޭންވީ އެއްވެސް ސަބަބެއް އަޅުގަނޑަކަށް ނުފެނެއެވެ. ރާއްޖޭގެ ރީތި ގޮނޑުދޮށްތައް ފެނި ހައިރާން ނުވާނީ ކާކުބާއެވެ؟ ގައިމުވެސް ރާއްޖެއަކީ އެންމެ ...\nމަސްނޫއީ ރަހިމެއްގައި ކަންބަޅިއެއް ބޮޑުކުރެވިއްޖެ، މުސްތަޤްބަލުގައި އިންސާނަކުވެސް ބޮޑުކުރެވިދާނެ!\nއާދެ! މަސްނޫއީ ރަހިމް ތެރޭ ކާމިޔާބީއާ އެކު ކަންބަޅިތަކެއް ބޮޑުކޮށްފިއެވެ. މަސްނޫއީ ރަހިމެއްގެ ގޮތުގައި ބޭނުންކުރެވުނު ޕްލާސްޓިކް ޒިބުލީ ދަބަހެއްގައި، ދުވަސް ނުފުރާ ވިހާފައިވާ ކަންބަޅިތަކެއް އެތައް ...\nބުރުގާ އަޅާގޮތްތައް، އެކި އަހަރު އެކި ގޮތަށް!\nރާއްޖެއަކީ، އެހެން ޤައުމުތަކާއި އަޅާ ކިޔާއިރުގައި ކުޑަ ޤައުމެކެވެ. އަދި އާބާދީވެސް މަދު ޤައުމެކެވެ. އެހެންކަމުން، ރާއްޖޭގެ އެއްކޮޅުން އަނެއްކޮޅަށް ވަމުންދާ ހުރިހާ ކަމެއް އެންމެންނަށް އިނގޭނެތެވެ. ރ...\nވައިތެރޭގައި އިޝްތިހާރުކުރުން ބަދަލުކޮށްލާނެ ވަސީލަތެއް\nމަތިންދާ ބޯޓެއްގައި ހަރުކޮށްގެން ބެނަރ ދެމުން ހަނދާން ނައްތާލާށެވެ. އުޑުމަތީގައި (ވައިގެ ތެރޭގައި) އިސްތިހާރު ކުރުމަށް އައު ގޮތެއް މިހާރު އެބައޮތެވެ. ޖަޕާނުގެ ކުންފުނިއެއް ކަމަށްވާ އެން.ޓީ.ޓީ ޑޮކޮމ...\nބޯއީފްރެންޑް ޖީންސް އަދި މޯމް ޖީންސް ފެޝަނަށް!\n1920 ވަނަ އަހަރުން ފެށިގެން އަންހެނުންނަށް ވަނީ ފިރިހެނުން ލާން ގެންގުޅޭ އެއްޗިސް ކަމުދާން ފަށައިފައެވެ. އަދި 70 ގެ އަހަރުތަކުގައި އެނީ ހޯލްގެ ރޯލް ކުޅުން ޑައާން ކީޓަން ވަނީ އޭނާ އެ ރޯލްގައި ލީ ދޫ ...\nފޭސްބުކް އަނެއްކާވެސް އާއުސްމިންތަކަކަށް، މީހުންގެ ޢަދަދު 1.9 ބިލިއަނުން މައްޗަށް!\nފޭސްބުކްގެ ސީ.އީ.އޯ މާރކް ޒަކަރބާރގް ފޭސްބުކްގައި ޝާއިއުކޮށްފައިވާ ޕޯސްޓެއްގައި ފޭސްބުކްގެ ކުއާރޓްލީ ނަތީޖާ އިއުލާން ކުރިވާހަކަ ވަނީ ޖަހާފައެވެ. އޭގެ އިތުރުން ދުނިޔޭގެ އެކި ކަންކޮޅުތަކާއި ގުޅިފައިވ...\nލޯބިވާ މިންވަރު ދެނެގަނެވިދާނެތަ؟\nލޯތްބަކީ އިޙުސާސެކެވެ. އަތްލެވޭ އެއްޗެއް ނޫނެކެވެ. އިޙުސާސް ކުރެވޭ އެއްޗެކެވެ. އަދި ލޯތްބަކީ ފެންނަ އެއްޗެއްވެސް ނޫނެވެ. އެހެން ކަމުން ލޯބިވާ މިންވަރު ދެނެގަތުން އެއީ ވަރަށް އުނދަގޫ ކަމެކެވެ. އެކި ...\nބޮސް ( އެއްވަނަބައި)\nކުއްލިއަކަށް ނާއިކްއަށް ހޭލެވުނީ ފޯނުއެލާރމްވާން ފެށުމުންނެވެ. އެނދުން ތެދުވަން ބޭނުންނުވީ ނަމަވެސް މިއަދު އޮތް އިންޓަވިއުގެ މަތިން ހަނދާންވުމުން ކަންނެތްކަމާއެކު މޯޅިއަކަށް ދެމެމުން އޭނާ ތެދުވިއެވ...\nޑިޕްރެޝަންއަކީ އަސްލު ކޯއްޗެއް؟\nޑިޕްރެޝަން އަކީ ވަރަށް ގިނަ ބަޔަކު އޭގެ މާނަ އޮޅުވާލާފައިވާ ބައްޔެކެވެ. އަސްލު ޑިޕްރެޝަންއަކީ ކޮބައިކަން ނޭނގެނީސް ޑިޕްރެޝަންގެ ނަން މިއަންނަނީ އެތައް ބަޔަކަށް ބޭނުން ކުރެވެމުންނެވެ. ޑޮކްޓަރުން ބުނ...\nފެޝަން ބަދަލުވަމުން، އަނެއްކާވެސް އެނބުރި އިހު ޒަމާނަށް!\nޒަމާން ބަދަލުވަމުން ދާއިރު ފެޝަންވެސް މިދަނީ ބަދަލުވަމުންނެވެ. ތަހުޒީބު އައުވެ، ފެޝަން އައު ވަނީއޭ މީހުން ބުނެއުޅެއެވެ. ނަމަވެސް ފެންނަނީ އެ މަންޒަރެއް ނޫނެވެ. ފާހަގަ ކުރެވެނީ ޒަމާން ބަދަލުވާވަރަކަ...\nތިމާ ނިދަން އޮންނަން އެންމެ ރަނގަޅު ގޮތަކީ ކޮބާ؟\nނިންޖަކީ އެތައް ގޮތަކުން އިންސާނާގެ ހަށިގަނޑަށް ފައިދާކުރުވަނިވި ކަމެކެވެ. އަދި ނިދާފައި އޮންނަ ވަގުތަކީ އެތެރެހަށީގެ އަދި ސިކުނޑީގެ މަސައްކަތް އެންމެ ބޮޑަށް ކުރެވޭ ވަގުތެވެ. އެހެންކަމުން، ތިމާ ނިދ...\nލޯބީގެ ހަޤީޤީ މާނަ މިވަނީ އޮޅިފައި، ކޮންމެ ގުޅުމަކަށް ލޯބީގެ ނަން ދެވިފައި!\nލޯބި، މި ލަފުޒަކީ އެތައް ބައެއްގެ ދުލުން އަޑު އިވޭ ލަފުޒެކެވެ. އަދި ހާއްސަކޮށް މި ޒަމާނުގައި މި ލަފުޒު ބޭނުން ކުރާ އަދަދު ގިނަވެއްޖެއެވެ. ލޯތްބަކީ ދުލުން ބުނެލަން ފަސޭހަ ލަފުޒެއް ކަމުގައި ވިޔަސް، ހ...\nމިހާރުގެ ޒުވާން ކުދިންގެ އުޅުން، މައިންބަފައިންގެ އިޙުމާލެއްވޭ!\nދަރިންނަށް ދެވޭ ތަރުބިއްޔަތަކީ، މައިންބަފައިން ދަރިންނަށް ކޮށްދޭ އެންމެ ބޮޑު އެއް ޚިދުމަތެވެ. ދަރިންގެ އުޅުމާއި އަޙުލާޤު ބިނާ ކުރެވެނީ މައިންބަފައިން، ދަރިންނަށްދޭ ތަރުބިއްޔަތަކުންނެވެ. ނަމަވެސް މަ...\n← Previous 12… 68 69 70 71 72 Next →\nފީޑުގެ މުޅި ކޮންޓްރޯލް\nސީދާ ބޭނުންވާ ޙަބަރު ބޭނުންވާ ފަރާތަކުން ކިޔުމަށް\nއެތަކެއް މައުލޫތަކަކުން ހިޔާރުކުރެވޭ\nބޭނުން ނުވާ ޙަބަރާއި ލިޔުންތައް ދޫކޮށްލާ، އިނގިލި ކަހާލުމާއެކު، އެންމެ ފަހުގެ، ސީދާ ބޭނުންވާ ޙަބަރެއް، އެ ބޭނުންވާ ފަރާތަކުން ކިޔުމަށް\nސީދާ ޙަބަރު ފޯރުކޮށްދޭ ފަރާތްތަކުން\nއެންމެ ފަހުގެ ޙަބަރު، ސީދާ އެ ޙަބަރު ފޯރުކޮށްދޭ ފަރާތަކުން\nމި ހުރިހާ އެއްޗެއް ޓްރެންޑިންރެޑް ގެ އެޕުން ހޯއްދަވާ


Emmaabandu mi dhebein maruve dhiyaee ves ekuekee - AO News\nއެއްމާބަނޑު މި ދެބެއިން މަރުވެ ދިޔައީ ވެސް އެކުއެކީގައި\nއެމާއާއި ކެޓި. މިދެމީހުންވަނީ އެކުއެކީ މަރުވެފައި\nއިނގިރޭސި ވިލާތުގެ އެއްމާބަނޑު2ބެއިން ކަމަށްވާ އެމާއާއި ކެޓީ އެކުއެކީ މަރުވެއްޖެއެވެ. 37 އަހަރުގެ މި ދެބެއިންވަނީ ކޮވިޑް 19 އަށް ޕޮޒިޓިވް ވެ ފަރުވާ ދީފައެވެ. އެމާއާއި ކެޓީވެސް މަސައްކަތް ކުރަމުން ދިޔައީ ނަރުހުންގެ ގޮތުގައެވެ. ކުޑަކުދިންގެ ނަރުހެއްގެ ގޮތުގައި މަސައްކަތް ކުރި ކެޓީ ޑޭވިސް މަރުވީ އަންގާރަ ދުވަހު ސަދަމްޓަން ޖެނެރަލް ހޮސްޕިޓަލުގައި ފަރުވާ ދެމުން ދަނިކޮށެވެ.\nސާޖަރީ ނަރުހެއްގެ ގޮތުގައި އުޅުނު އޭނާގެ ދައްތަ އެމާ މަރުވީ އޭގެ3ދުވަސް ފަހުން ހުކުރު ދުވަހުގެ ވަގުތެއްގައެވެ.\nސަދަމްޓަން ހޮސްޕިޓަލުގެ އޮފިޝަލަކު ބުނެފައިވަނީ ކުޑަކުދިންނަށް ސަލާމަތާއި ރައްކާތެރި ކަން ހޯދައި ދިނުމުގައި ކެޓީ ވަނީ އޭނާގެ ދިރިއުޅުން ޤުރުބާން ކޮށްފައިކަމަށެވެ. ރިސްކްބޮޑު އެވަޒީފާގައި އޭނާ އަކީ ނަމޫނާ ނަރުހެކެވެ. ހޮސްޕިޓަލުގައި އެޑްމިޓް ކުރުމުގެ ކުރިން ވެސް އޭނާ ދުވަސްތަކަކަށް ބަލިކޮށް އުޅުނު ކަމަށާއި ކޮވިޑް 19 އަށް ޕޮޒިޓިވް ވީ އޭގެ ފަހުންކަމަށް އޮފިޝަލް ބުނެފައިވެއެވެ.\nނަރުހެއްގެ ގޮތުގައި 2004 ން 2013 އަށް މަސައްކަތް ކުރި އެމާވެސް ކެޓީ އެކޭ އެއްފަދައިން ބަލިވެ އުޅުމަށްފަހު ކޮވިޑް 19 އަށް ޕޮޒިޓިވް ވީ އެވެ. އިއްޔެގެ ވަގުތެއްގައި އޭނާވެސް މަރުވެފައިވާ އިރު މިކަން ވެފައިވަނީ މިދެމީހުންގެ ޢާއިލާއާއި ރައްޓެހިންނަށް ބަރުދާސްތު ކުރަން ދަތި ހިތާމައެއް ވެރި ކުރުވި ކަމަކަށެވެ.\nއެމާއަކީ ވަޒީފާގެ މައިދާނުގައި މަޑުމައިތިރި އުފާވެރި ، ލީޑަރޝިޕް ކޮލިޓީއެއް ދެއްކި މީހެއްކަމަށް އޭމާއާއިއެކު މަސައްކަތް ކުރި އެހެން ނަރުހުން ބުނެއެވެ. ކެޓީއަކީ ވެސް ހިތްހެޔޮކަމާއި ކެތްތެރި ކަމުގައި ނަމޫނާ ނަރުހެކެވެ.\nޔޫކޭގައި ކޮރޯނާ ވައިރަސް ޖެހިގެން މިހާތަނަށް މަރުވިމީހުންގެ ޢަދަދު ވިހި ހާހަށް ވަނީ އަރާފައެވެ.\nމީޑިއާ އަށް ދިން އިންޓަވިއު ތެދުކަން މެންބަރުން ހެކިވާނެ – ޒަލީފް\nތިނަދޫގައި ހިނގި ނުރައްކާތެރި އެކްސިޑެންޓެއްގައި ޒުވާނަކަށް ބޮޑެތި އަނިޔާތަކެއްވެއްޖެ\nހުވަދު އަތޮޅުގެ 03 ރަށެެއްގައި ކައުންސިލް އޮފީސް އިމާރާތް ގާއިމުކުރަނީ